Corona balimadukan - Verin kulhivarugai\nދިވެހިރާއްޖޭއާ މުޅި ދުނިޔެވެސް ގުނަމުން މިދަނީ މިފަހުން ދެކުނު، އަދި ދެކޭނެ އެންމެ ހިތްދަތި ދުވަސްތަކެވެ. ކޮވިޑް19 ގެ ނުރައްކާ މުޅި ދުނިޔެއަށް ހަލުވި ކަމާއެކު ފެތުރި އެތައްހާސް ބަޔަކު މަރުވެ، މިއަދުވެސް މި ބަލީގެ ވޭނުމުގައި އެތައް ހާސް ބަޔަކު ދަނީ މަރާ ހަނގުރާމަ ކުރަމުންނެވެ.\nމުޅި ދުނިޔޭގެ ވައި ދަތުރުފަތުރާ، އެއްގަމު ދަތުރުފަތުރުވެސް މުޅިން ހުއްޓި، އެތައް ގައުމެއް އޮތީ ބަންދުވެފައެވެ. ބައެއް ގައުމުތަކުގައި ކާފިއު ހިންގާ ބޭރަށް ނިކުތުންވެސް ވަނީ މަނާކޮށްފައެވެ.\nދުނިޔެ މިއަދު ތަޖުރިބާ ކުރަމުން މިދަނީ 2020 ގައި ތަޖުރިބާކުރަން ޖެހިދާނެ ކަމަށް ހަމަ އެއްވެސް އިންސާނެއްގެ ހިތަށް ތަސައްވުރު ކުރެވުނު ކަންތައްތަކެއް ނޫނެވެ. ލޮލަށްވެސް ނުފެންނަ ކުޑަކުޑަ ވައިރަހެއްގެ ސަބަބުން ހަ ލައްކަ މީހުން ބަލިވެއްޖެއެވެ. 30،000 ވުރެ ގިނަ މީހުން މަދު ދުވަސްކޮޅެއްގެ ތެރޭގައި މަރުވެއްޖެއެވެ. އެ ވައިރަސް ނައްތާލާނެ ގޮތެއް އަދި ހޯދިފައެއް ނުވެއެވެ. ބައްޔަށް ހާއްސަ ވެކްސިނެެއް އަދި ބޭހެއްވެސް ހޯދިފައެއް ނުވެއެވެ. ކޮންޓްރޯލެއްނެތި ގައުމުތަކަށް ބަލި ފެތުރު، ދުވަހެއް ދުވަހަކަށް އެ ބަލީގައި މަރުވާ މީހުންގެ އަދަދު ދަނީ އިތުރުވަމުންނެވެ.\nކޮވިޑް19 ގެ ނުރައްކާ ބޮޑުވެ ރާއްޖެވެސް އޮތީ މުޅިހެން ބަންދުވެފައެވެ. ދުނިޔެމަތީގެ ސުވަރުގޭގެ ގޮތުގައި މުޅި ދުނިޔެއަށް މަޝްހޫރު ރާއްޖެ އޮތީ ފަޅަށެވެ. ހިތްގައިމު ބީޗްތަކާއި، އަގު ބޮޑު ރިސޯޓްތައް ވަނީ ފަޅަށެވެ. މި ބައްޔަށް ރާއްޖެއިން 17 މީހަކު ޕޮޒިޓިވްވެއްޖެ އެވެ. އޭގެ ތެރޭގައި ދެ ދިވެހިންވެސް ހިމެނެއެވެ. މިއަދުވެސް 860 މީހުން އެ ތިބީ ކަރަންޓީން ފެސިލިޓީތަކުގައެވެ. 20 މީހަކު އައިސޮލޭޝަންގައި އެބަތިއްބެވެ. ރައްކާތެރިކަމުގެ ގޮތުން މިސްކިތްތަކުގައި ޖަމާއަތުގައި ނަމާދު ކުރުން ހުއްޓާލައިިފިއެވެ. އޮން އެރައިވަލް ވިސާ ދޫކުރުން ހުއްޓާލާ، ފަތުރުވެރިން ގެނައުން މަނާކޮށްފިއެވެ. ހޮޓާ،ކެފޭ،ރެސްޓޯރަންޓްތައް ބަންދުކޮށްފިއެވެ. ގޭގައި ތިބެން އަންގައިފި އެވެ.\nދުނިޔެއަށް މި ގެނައި ހިމޭންކަން އިހުސާސްވޭ ހެއްޔެވެ. ރާއްޖެ ހުއްޓުވާލާފައި އޮތް މިންވަރު ވަޒަން ކުރެވޭ ހެއްޔެވެ. މަޖުބޫރީ ހާލަތުން މުޅި ދުނިޔެ އަޅާފައިވާ ފިޔަވަޅުތަކަކީ ލޮލަށް ނުފެންނަ ކުޑަކުޑަ ވައިރަހެއްގެ ނުރައްކަލުން ސަލާމަތްވުމަށް އަޅާފައިވާ ފިޔަވަޅުތަކެކެވެ. މިކަންކަމުން ސަލާމަތްވުމަށް އޮތީ ކޮން މަގެއް ހެއްޔެވެ. އޮތީ އެންމެ ގޮތެކެވެ. އެއީ މާތްﷲއަށް ދުއާ ކުރުމެވެ. މި ބޮޑު ވަބާ މުސީބާތުން އިންސާނުން ރައްކާތެރިކޮށް ދެއްވުން އެދި ދުއާ ކުރުމެވެ. ހެޔޮ އަމަލުތައް ގިނަ ކުރުމެވެ. ސިއްހީ އެހީތެރިންގެ އިރުޝާދާއެކު ގޭގައި ތިބުމެވެ. ގޭގައި ތިބެން ކުރަންވީ ހެޔޮ އަމަލުތަކެކެވެ. ހެޔޮ ދުއާއެވެ.\nނަމަވެސް ސައްތައިން ސައްތަ އިސްލާމީ މި ގައުމުން ފެންނަނީ އެ މަންޒަރު ހެއްޔެވެ. އެންމެން ގޭގަށް ވަންނަން ގޮވާލުމުން އެކަމަށް ނަމޫނާ ދައްކަން ފެއްޓެވީ ސިޔާސީ ލީޑަރުންނެވެ. ގައުމުގެ ވެރިންނެވެ. ނަމަވެސް ފެނުނީ މިހާލަތުގައި އެ ވެރިންގެ ކިބައިން ފެންނަން ޖެހޭ ނަމޫނާބާވައެވެ.\nކޮންމެ ބޭފުޅަކު ގޭގެ ސިޓިންރޫމަށް ނިކުންނަވާ ޓޮއިލެޓް ޕޭޕަރު ރޯލަކުން ބޯޅަ ކުޅުއްވަނީއެވެ. ގޭގައި ތިބެން ކުރަންވީ ކަމަކީ މިއީޔޯލައެވެ. ބޭރުގެ ކަރަކަރައިން މަޝްހޫރު ފަންނާނުންވެސް ކުރަނީ މިކަމޯލައެވެ. އެހެންވީމަ އަހަރެެމެންގެ ވެރިންވެސް ނަމޫނާ ދައްކަނީ ގޭގައި ތިބެން އެކަން ކުރާށެވެ. ނާއިބް ރައީސާ، ވަޒީރުންނާއި، މަޖިލީސް މެންބަރުންނާއި، ސިޔާސީ ލީޑަރުން ކުޅުއްވަނީ އެ ކުޅިވަރެވެ.\nކުރު ސޯޓް ބުރިބުރީގައި ތިއްބަވައިގެން ޓޮއިލެޓް ޕޭޕަރު ރޯލުން ބޯޅަ ކުޅެ، ވީޑިއޯކޮށް ސޯޝަލް މީޑިއާއަށް ދޫކޮށްލަނީއެވެ. އަދި ދެން ތިއްބެވި ވެރިން އެ ޗެލެންޖަށް ނޮމިނޭޓްކޮށް އެ ކުޅިވަރުގައި ބައިވެރިވުމަށް ތަރުހީބު ދެނީއެވެ. ނޮމިނޭޓްކުރާ ވެރިން ހަމަ ވަގުތުން ސޯޓްކޮޅުގައި ނިކުންނަވާ ޓޮއިލެޓް ޕޭޕަރު ރޯލަކުން ބޯޅަ ކުޅުއްވާ ވީޑިއޯކޮށް އަނެއްކާވެސް އިތުރު ވެރިންނަށް ދައުވަތު ދެނީއެވެ.\nމި ހާލަތުގައި ވެރިންގެ ފަރާތުން ފެންނަމުންދާ މި ސިފަތަކާމެދު ގިނަ ރައްޔިތުން ތިބީ ނުރުހިފައިކަން ޔަގީނެެވެ. އެކަން ސޯޝަލް މީޑިއާއަށް ބަލާލުން އެނގެއެވެ. ބައެއް ބޭފުޅުންގެ ނަޒަރުގައި ނަޖިހުން ތާހިރުވާން ނުދަންނަ ގައިރު މުސްލިމުން އެމީހުންގެ ފެން ކަމުންވާ ޓިޝޫ ރޯލުން ބޯޅަ ކުޅުނު ނަމަވެސް އެކަމަކީ އެތައް ބަޔަކު ބަލިވެ އަދި މަރުވަމުންދާ މިފަދަ ހިތާމަވެރި ވަގުތެއްގައި އަހަރެމެން މުސްލިމުންނާ އެކަށީގެންވާ ކަމެއް ނޫނެވެ.\nދުނިޔޭގެ އިންސާނީ ހަޟާރަތުގައި ބޮޑު ބިރުވެރިކަމެއްގެ ތެރޭގައިވާ މިފަދަ ވަގުތެއްގައި އަދި މުސްލިމުންގެ އެންމެ މުގައްދަސް ތިން ހަރަމްފުޅުވެސް އާންމުންނަށް ބަންދު، އަދި ރާއްޖޭގައިވެސް ހުކުރުގެ ޖަމާއަތާއި، ނަމާދުގެ ޖަމާއަތް ގާއިމް ނުކުރެވޭތާ ދެ ހަފްތާ ވެގެންދާއިރު، ވެރިން މިއަދު ދައްކަންވީ ޓޮއިލެޓް ޕޭޕަރު ރޯލަކުން ބޯޅަ ކުޅޭ ނަމޫނާތޯ މިއީ ސުވާލުކޮށްލަން ޖެހޭ ކަމެކެވެ.\nބައެއް އާންމުންގެ ނަޒަރުގައި މިވަގުތުވެސް ވެރިން އެ ދައްކަވަނީ މި ދަތި މާލޭގައި އެވެރިން ދިރިއުޅޭ ތަނަވަސް އެޕާޓްމަންޓްތަކެވެ. އަގުބޮޑު ކޮޓަރި ކޮޅާއި، ސިޓިންރޫމް ކޮޅެވެ. މިއީ ދަތި ހާލުގައި އުޅޭ ދިވެހި ރައްޔިތުންނަށް ކޮށްލި މަލާމާތެއް ކަމަށްވެސް ބައެއް މީހުން ދެކެއެވެ.\nބިރުވެރިކަމުން ފުރިގެންވާ މިފަދަ ހާލަތެއްގައި ގައުމުގެ ވެރިން ނިކުންނަވާ އިސްލާމީ ރިވެތި އުސޫލުތައް ހާމަވާ އަދި ދީނީ ޝިއާރުތައް ފާޅުވާ ފަދަ ނަމޫނާއެއް ދެއްކުން ކީއްތޯއެވެ. ދުއާކޮށް ހެޔޮ އަމަލުތައް ކުރުން މަތީގައި ދެމި ތިބުމަށް ބާރުއަޅާ މަންޒަރުތަކާއި ފޮޓޯތައް އާންމުކޮށްލުން ކީއްތޯއެވެ. ހަނާވަމުންދާ އިޖްތިމާއީ ފޭރާން ރަނގަޅު ކޮށްލުމަށް ބާރުއަޅާނެ ކަމެއް ކޮށްލުން ކީއްތޯއެވެ.\nމަދު ބަޔަކަށް ތިޔަ ވެެރިންގެ މަންޒަރުތައް މޮޅުވެފައި، ރީތިވިޔަސް ތިޔައީ މިހާލަތަށް ފެތޭ ކަމެއް ނޫނެވެ. އަދި ތިޔަ ދެއްކީ ނުރަނގަޅު މިސާލެކެވެ.\nސަރުކާރުގެ ވެރިން ނުރަނގަޅު މިސާލެއް ދެއްކި ނަމަވެސް މިވަގުތު ވަނީ މި ހާލަތަށް މުނާސަތު ޗެލެންޖެއް ފެށިފައެވެ. އެއީ މުޅި ގުރުއާން އެއްކޮށް ކިޔެވުމުގެ ޗެލެންޖެކެވެ. މި ޗެލެންޖް ފެއްޓެވީ ކުރީގެ އިސްލާމިކްމިނިސްޓަރު ޑރ. މުހައްމަދު ޝަހީމް އަލީ ސައީދެވެ.\nމި ޗެލެންޖް ފައްޓަވަމުން ޝަހީމް ވަނީ މިއީ އިސްލާމީ އުންމަތަށް ހިތާމަވެރި ވަގުތަކަށްވާތީ ﷲ އަށް ކުއްތަންވުމުގެ ގޮތުން އެންމެން ވެގެން ޚަތިމްކުރުން ފެށުނީ ކަމަށް ވިދާޅުވެފައެވެ.\n"..މީގައި ބޮޑެތި މީހުންނާއި ކުޑަކުދިންނަށް ބައިވެރިވެވޭނެ. ޓުވިޓާ، އެފްބީ، އިންސްޓްގްރާމް މެދުވެރިކޮށް ކުރިއަށް ގެންދެވޭނެ. އަޅުގަނޑު ފަށައިފިން." ޝަހީމް ގުރުއާން ކިޔަވާ ވީޑިއޯއަކާއެކު ކުރެއްވި ޓްވީޓެއްގައި ވިދާޅުވެފައިވެއެވެ.\nމި ޗެލެންޖް މިހާރު ވަނީ ވަރަށް ބޮޑަށް ވައިގައި ހިފާފައެވެ. ގައުމުގެ އިސް ބޭފުޅުން މި ޗެލެންޖުން ނުފެނުނު ނަމަވެސް ކުދި ބޮޑު ގިނަ ބަޔަކު ގެންދަނީ ގުރުއާނުން މިންވަރެއް ކިޔެވުމަށްފަހު ސޯޝަލް މީޑިއާގައި ހިއްސާ ކުރަމުންނެވެ.\nއަދި މި މަސައްކަތުގައި ބައިވެރިވުމަށް އެހެން މީހުންނަށް ދައުވަތުވެސް ދެމުންނެވެ.\nއިމާރާތް ކުރުމުގެ ދާއިރާ: ނިއުނޯމަލަށް ތައްޔާރު


Maseeh vaki kurumuge massala anna mahuge 8 ga | Mihaaru\nނޫސްވެރިންގެ ބައްދަލުވުމެއްގައި މަސީހް. - ފޮޓޯ: މިހާރު\n24 އޮކްޓޯބަރ 2018 - 16:13 19 comments\nރައްޔިތުންގެ މަޖިލިހުގެ ރައީސް އަބްދުﷲ މަސީހް މުހައްމަދު މަގާމުން ވަކިކުރުމުގެ މައްސަލައިގެ ޖަލްސާ އަންނަ މަހުގެ އަށް ވަނަ ދުވަހު ބާއްވަން ނިންމައި އެކަމުގެ ނޯޓިސް މަސީހަށާއި މަޖިލިހުގެ މެމްބަރުންނަށް މަޖިލިހުގެ އިދާރާ އިން މިއަދު ފޮނުވައިފި އެވެ.\nމަސީހް ވަކިކުރުމުގެ މައްސަލަ 51 މެމްބަރުންގެ ސޮޔާއެކު، މަޖިލީހަށް މިއަދު ހުށަހެޅިއިރު، ޕީޕީއެމް/އެމްޑީއޭގެ 15 މެމްބަރުން ވެސް ވަނީ މަސީހު ވަކި ކުރަން ފެންނަ ކަމަށް ވިދާޅުވެ ސޮއި ކުރައްވައިފަ އެވެ. އެ މައްސަލައިގައި ދެން ސޮއިކުރެއްވީ އެމްޑީޕީ އާއި ޖުމްހޫރީ ޕާޓީ އާއި އަދާލަތާއި އަމިއްލަ މެމްބަރުންނެވެ.\nމަޖިލީހުގެ އަމީން އާންމު ފާތުމަތު ނިއުޝާ ސޮއި ކުރައްވައި، މަސީހަށް ފޮނުއްވި ސިޓީއެއްގައި ވިދާޅުވީ އެމަނިކުފާނުގެ މައްޗަށް ހުށަހެޅި އިތުބާރު ނެތް ކަމުގެ މައްސަލަ މަޖިލީހުގެ އިދާރާ އަށް ލިބިފައިވާ ކަމަށެވެ.\nމަޖިލީހުގެ ގަވައިދުގައިވާ ގޮތުން، އެފަދަ މައްސަލައެއް ލިބުމުން އެ މައްސަލައިގެ ލިޔުން ލިބޭތާ ގިނަވެގެން ރަސްމީ ބަންދު ނޫން ތިން ދުވަހުގެ ތެރޭގައި އެ މައްސަލައިގެ ނޯޓިސް އަމީން އާންމު މެމްބަރުންނަށާއި މަޖިލީހުގެ ރައީސަށް ދޭން ވާނެ އެވެ.\nމިއީ މަސީހްގެ މައްޗަށް އިތުބާރު ނެތް ކަމަށް މެމްބަރުން ސޮއިކުރައްވައި ހުށަހެޅި ތިން ވަނަ ފަހަރެވެ. ފުރަތަމަ، 26 މެމްބަރުންގެ ސޮޔާ އެކު ހުށައެޅި އިރު، ދެވަނަ ފަހަރު މައްސަލަ ވެއްދީ 45 މެމްބަރުންގެ ސޮޔާ އެކުގަ އެވެ.\nމަސީހުގެ އިތުބާރު ނެތް ކަމުގެ މައްސަލަ އިދިކޮޅު ފަރާތްތަކުން ހުށަހެޅި މައްސަލަ ނިންމުމަށް މެއި 27، 2017 ގައި ނެގި ވޯޓުން، މަސީހުގެ އިތުބާރު އޮތް ކަމަށް ފާސްވީ ވޯޓު ލާން ބޭނުންކުރާ މެޝިންގެ ބަދަލުގައި މެމްބަރުން އަތް އުފުލައިގެންނެވެ. އެ ގޮތަށް ވޯޓު ނަގަން ނިންމުމުން، އިދިކޮޅު މެމްބަރުން އެ ދުވަހުގެ ޖަލްސާ ބޮއިކޮޓް ކުރެއްވި އެވެ.\nއެ މައްސަލަ އިން މަސީހު ސަލާމަތްވުމުން، އެފަދަ ދެ ވަނަ މައްސަލައެއް ހުށަހެޅިޔަ ނުދިނުމަށްޓަކައި، މަޖިލީހުގެ ރައީސްގެ އިތުބާރު ނެތްކަމަށް ހުށަހެޅުމަށްޓަކައި ބޭނުންވާ ސޮއިގެ އަދަދު 42 އަށް އިތުރު ކޮށް މަޖިލީހުގެ ގަވާއިދު އިސްލާހް ކުރި އެވެ. މީގެ ކުރިން، ގަވައިދުގައި އޮތް ގޮތުން، އެންމެ 15 މެމްބަރުންގެ ސޮޔާ އެކު ވެސް، މަޖިލިހުގެ ރައީސާއި ނައިބު ރައީސް މަގާމުން ވަކިކުރުމަށް ހުށަހެޅޭނެ އެވެ.\nއެ އިސްލާހު ފާސްކުރުމުން 45 މެމްބަރުންގެ ސޮޔާ އެކު ހުށަހެޅުމުން، އެ މައްސަލަ މަޖިލީހުގެ ތަޅުމުން ބޭރުކޮށްލީ، އެ މައްސަލައިގައި ސޮއިކުރެއްވި ޕީޕީއެމްގެ މެމްބަރުން މަޖިލީހުން ވަކިވެއްޖެ ކަމަށް ކަނޑައަޅައިގެންނެވެ. އެގޮތަށް ކަނޑައެޅީ ޕީޕީއެމުން އެދިގެން އިލެކްޝަންސް ކޮމިޝަނުންނެވެ.\nއިތުރު ލިޔުންތައް އަބްދުﷲ މަސީހް މުހައްމަދު ރައްޔިތުންގެ މަޖިލިސް މަޖިލީހުގެ މެމްބަރުން އިތުބާރުނެތްކަމުގެ ވޯޓް އިދިކޮޅު ފަރާތްތައް ޕީޕީއެމް އެމްޑީޕީ ޖުމްހޫރީ ޕާޓީ އަދާލަތު ޕާޓީ


baei jamiu duathah | #Dhiislam\nބައެއް ޖާމިޢު ދުޢާތައް\n1 year ago |0comment| October 2, 2016\nމާނައީ: “ މިއަޅާގެ އެންމެހައި ކަމެއްގެ ރައްކާތެރިކަން ކަމުގައިވާ މިއަޅާގެ ދީން އިސްލާހުކޮށްދެއްވާނދޭވެ. އެތަނުގައި މިއަޅާ ދިރިއުޅެމުންމިދާ ދުނިޔަވީ ޙަޔާތުގެ އެންމެހައި ކަންތައްތައް އިސްލާޙްކޮށްދެއްވާނދޭވެ. އެތަނަކަށް މިއަޅާ އެނބުރިދާންއޮތް މިއަޅާގެ އާޚިރަތް އިސްލާޙްކޮށްދެއްވާނދޭވެ. އިތުރު ހެޔޮކަންކަން މިއަޅާގެ ޙަޔާތަށް ގެނެސްދެއްވާނދޭވެ. ކޮންމެ ނުބައިކަމަކުން ސަލާމަތްވެފައިވާ ރާޙަތެއްކަމުގައި މިއަޅާގެ މަރު ލައްވާނދޭވެ.”\nމާނައީ: ” މިއަޅާއަށް ހިދާޔަތާއި، ތަޤްވާވެރިކަން ދެއްވާނދޭވެ. އަދި ޢިއްފަތްތެރިކަމާއި ފުދުންތެރިކަން ދެއްވާނދޭވެ.”\nމާނައީ: “ ބަލާވެރިކަމުގެ ދަތިކަމުންނާއި، އަބާއްޖަވެރިކަމުގެ ދަށްކަމުންނާއި، މިންވަރުގެ ނުބައިކަމުންނާ އަދި މިއަޅާގެ ޢަދާވާތްތެރިން މިއަޅާއަށް ދިމާވާ ދެރަކަންތައްތަކާއި އުފާކޮށްހެދުމުން މިއަޅާ އިބަ ﷲގެ ހަޟްރަތުން ރައްކާތެރިކަން ހޯދަމެވެ.”\nމާނައީ: “ ހިތްތައް ފުރޮޅުއްވާ އިލާހު! އިބަ ﷲގެ ކިޔަމަންތެރިކަމާއިދިމާޔަށް އަޅަމެންގެ ހިތްތައް ފުރޮޅުއްވާނދޭވެ.”\nމާނައީ: “ހަމަކަށަވަރުން މިއަޅާ އިބަ ﷲ ގެ ހަޒުރަތުން އެދެނީ އެންމެހާ ހެޔޮކަންތައްތަކަށެވެ. އަވަސް މުސްތަޤްބަލުގަޔާއި، ދުރު މުސްތަޤްބަލުގައި ލިބެން އޮތް ހެޔޮކަންތައްތަކަށެވެ. މިއަޅާއަށް އެނގޭ ހެޔޮކަންތައްތަކަށާއި މިއަޅާއަށް ނޭނގޭ ހެޔޮކަންތައްތަކަށެވެ. އަދި ހަމަކަށަވަރުން މިއަޅާ އިނބަ ﷲ ގެ ހަޟުރަތުން ރައްކާތެރިކަމަށް އެދެނީ އެންމެހައި ނުބައިކަމަކުންނެވެ. އަވަސް މުސްތަޤްބަލުގަޔާއި، ދުރު މުސްތަޤްބަލުގައި ކުރިމަތިވެދާނެ ނުބައި ކަންތައްތަކުންނެވެ. މިއަޅާއަށް އެނގޭ ނުބައި ކަންތައްތަކުންނާއި މިއަޅާއަށް ނޭނގޭ ނުބައި ކަންތައްތަކުންނެވެ.\nހަމަކަށަވަރުން މިއަޅާ އިބަ ﷲ އަށް އެދެނީ އިބަ ﷲގެ އަޅާ އަދި ނަބިއްޔާ އެދިފައިވާ އެންމެހައި ހެޔޮކަންތައްތަކަށެވެ. އަދި ހަމަކަށަވަރުން މިއަޅާ އިބަ ﷲ ގެ ހަޟުރަތުން ރައްކާތެރިކަމަށް އެދެނީ އިބަ ﷲގެ އަޅާ އަދި ނަބިއްޔާ އެކަންކަމުން ރައްކާތެރިކަމަށް އެދިފައިވާ އެންމެހައި ނުބައިކަމަކުންނެވެ.\nމިއަޅާ އިބަ ﷲ އަށް އެދެނީ މިއަޅާއަށް ސުވަރުގެ ދެއްވުމަށެވެ. އަދި އެސުވަރުގެއާއި ކައިރިކުރުވާ ޢަމަލުތަކާއި، ބަސްތަކަށް މިއަޅާއަށް ތައުފީޤްދެއްވުމަށެވެ. އަދި މިއަޅާ އިބަ ﷲ ގެ ހަޟުރަތުން ރައްކާތެރިކަމަށް އެދެނީ ނަރަކައިންނެވެ. އަދި އެނަރަކައާއި ކައިރިކުރުވާ ބަސްތަކާއި ޢަމަލުތަކުން މިއަޅާ ސަލާމަތްކޮށްދެއްވުމަށެވެ.\nމާނައީ: “ނުބައި އަޚްލާޤުންނާއި ހަވާނަފްސުގެ އެދުންތަކާއި ނުބައި ޢަމަލުތަކުން މިއަޅާ ރައްކާތެރިކޮށްދެއްވާނދޭވެ.”


Nasheed Ge Salaamathee Sirruthah Noohah Dhin Massala Ah Majlis Bahus Fashaifi - Vaguthu\n3 މަސް ކުރިން ( މެއި 31, 2021 )\nމަޖިލީހުގެ ޖަލްސާއެއް އޮންލައިންކޮށް ކުރިއަށް ގެންދަނީ\nރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ސެކުއިރިޓީއާއި ސަލާމަތީ ސިއްރު މައުލޫމާތުތައް ނޫހަށް ދިން މައްސަލައަށް ބަހުސް ކުރަން މަޖިލީހުގެ ރިޔާސަތުން ހުޅުވާލައިފިއެވެ.\nމަޖިލީހުގެ މިއަދުގެ ޖަލްސާގައި، ރިޔާސަތުގައި އިންނެވި، މަޖިލީހުގެ ނައިބު ރައީސް އީވާ އަބްދުﷲ ވިދާޅުވީ ރިޔާސަތުން ހުށަހަޅުއްވާ މައްސަލައެއްގެ ގޮތުގައި އެ މައްސަލައަށް މަޖިލީހުގެ މެންބަރުން ބަހުސް ކުރެއްވުމަށް ހުޅުވާލާ ކަމަށެވެ. އެއަށް ފަހު މެންބަރުން ވަނީ ބަހުސަށް ފުރުސަތު އެދިވަޑައިގެން އެ މައްސަލައާ ގުޅޭ ގޮތުން މެންބަރުން ވާހަކަ ދައްކަވަން ފަށްޓަވައިފައިވެއެވެ.\nރައްޔިތުންގެ މަޖިލީހުގެ ރައީސް ކަމަށް މުހައްމަދު ނަޝީދު ވަޑައިގެންނެވި ފަހުން، މިފަދަ ޚައްސާސް މައްސަލަތާކައި ސިޔާސީ ބަހުސް ހިމެނޭ މައްސަލަތަކުގައި، ރިޔާސަތުން ހުށަހަޅުއްވާ މައްސަލައެއްގެ ގޮތުގައި މެންބަރުން ޚިޔާލު ފާޅު ކުރެއްވުމަށް ވަރަށް ގިނައިން ފުރުސަތު ދެއްވާފައިވެއެވެ. ނަމަވެސް މީގެ ކުރިން މިގޮތައް ރިޔާސަތުން މައްސަލަތަކުގެ ބަހުސެއް ކުރިއަކަށް ނުގެންދެއެވެ.\nމި މަހުގެ ހަވަނަ ދުވަހުގެ ރޭ އިރާކޮޅު ރައީސް ނަޝީދަށް ދިން ބޮމުގެ ހަމަލާއަށް ފަހު އެ ދިން ހަމަލާއާ ގުޅޭ ގޮތުން ވެސް މެންބަރުން ޚިޔާ ފާޅު ކުރެއްވުމަށް މީގެ ކުރިން ބޭއްވި މަޖިލީހުގެ ޖަލްސާއެއްގައި ވެސް ރިޔާސަތުގައި އިންނެވި މަޖިލީހުގެ ނައިބު ރައީސް އީވާ އަބްދުﷲ ފުރުސަތު ދެއްވާފައިވެއެވެ.\n"މިހާރު" ނޫހުގައި ޝާއިއު ކުރި ރިޕޯޓާ ގުޅިގެން 241 ކޮމިޓީން އެ މައްސަލަ ބަލަމުންދާ ކަން މަޖިލީހުގެ އިދާރާއިން މިދިޔަ ހޮނިހިރު ދުވަހު ވަނީ ހާމަކޮށްފައެވެ. މި ކަމާ ގުޅިގެން ނޫހަށް މައުލޫމާތު ދިން މަސްދަރު ހޯދަން މަސައްކަތް ކޮށްފާނެތީ ދިވެހި ނޫސްވެރިން ތަމްސީލް ކުރައްވާ ޖަމްއިއްޔާތައް ކަމުގައިވާ އެޑިޓާސް ގިލްޑްއާއި، މޯލްޑިވްސް ޖާނަލިސްޓް އެސޯސިއޭޝަންގެ އިތުރުން މީޑިއާ ކައުންސިލުން ވެސް ކަންބޮޑުވުން ފާޅުކޮށްފައެވެ.\n241 ކޮމިޓީގެ މުގައްރިރު، ހިތަދޫ އުތުރު ދާއިރާގެ މެންބަރު މުހައްމަދު އަސްލަމް "ވަގުތު" އަށް ވިދާޅުވި ގޮތުގައި އެ ކޮމިޓީން ނޫހަށް މައުލޫމާތު ދިން މަސްދަރު ހޯދުމަށް ނޫސްވެރިޔާ ހާޒިރުކޮށް އަދި ނޫސްވެރިޔާގެ މައްސަލަތައް ބަލަމުން ދާން މަސައްކަތް ނުކުރެއެވެ. އެ ކޮމިޓީން މަސައްކަތް ކުރަނީ އެފަދަ ސިއްރުތައް ލީކު ކޮށްލުން ކަމަށް އޭނާ ވިދާޅުވިއެވެ.\nއެމްއާރުސީއެމްއަށް ސަމާއު އައްޔަން ކުރަން ރުހުން ދީފި\nމެއި 31, 2021 11:54\nތި މީހުން ވ މޮޅުވާނެ... ނޫހަށް މައުލޫމާތު ދިން މަސްދަރު ނުހޯދާނަމޭ ކިޔާފަ، އެންމެފަހުން އެވެސް ހޯދާނެ.. މި މީހުން ބޭނުންވާ ގޮތަކަށް ހުރިހާ ކަމެއްވެސް ކުރާނެ.. ވ ސަލާން\nމެއި 31, 2021 15:12\nމުޅި އޮޑީގައި އަންނި، ދެން މަޖްލިސް އަށް މެންބަރުން ހޯވާނީ އަންނި، އަންނިގެ ވާހަކަ ނޫނީ ނުދެއްކޭ މެމްބަރުން، ހީވަނީ އަންނި އަށް ހިދުމަތް ކުރާ މަޖްލިސް އެއްހެން މީ......


ހަދިޔާ (ސޯޅަވަނަ ބައި) – Esfiya\nދީނީ ލޯބި December 21, 2018\n“ހެހެހެ….އޭރުން މިރްޒާނަށްވުރެ ވެސް ބޮޑަށް މަންމަ ދަރިފުޅުދެކެ ލޯބިވާނެ. ސުބްޙާނަ ﷲ! މިއީ ޙަޤީޤީ ލޯތްބަކީ. މިއީ ޙަޤީޤީ ނަފްރަތަކީ. އެއީ ދެއިރުގެ ދެދަޅައަށް ބަދަލުވާ މީހުންގެ ސަބަބުން ބަދަލުވާ ކަންތައްތަކެއްނޫން. އެއީ ޙައްޤާއި ބާޠިލަށް ބުރަވެ އެގޮތުގައި ދެމިހުންނަ ކަންތައް.” ހާފިޒާ ބުނެލިއެވެ. އެ ބަސްތަކާއި އެއްބަސްވުމުން ގޮތުން އަމްނާއާއި މިރްޒާން އެކުއެކީގައި ބޯޖަހާލިއެވެ. ހަމަ އެހިނދު ލަތީފްވެސް އެ ދެމީހުންނަށް އަލްވަދާޢު ކިޔުމަށްޓަކައި އެތަނަށް އައެވެ. ލަތީފް އައިތާ މާ ގިނައިރެއްނުވެ ބޭރުގައި އޮތް ޓެކްސީއެއް ބަރުގޮނު އަޅާލި އަޑުއިވުނެވެ. އެއާއެކު މިރްޒާނާއި އަމްނާ ނިކުތުމަށް އަވަސްވެގަތެވެ. އެމީހުން ފެންޑާއަށް ނިކުތް ވަގުތަކީ ރުޅިން ރަތްވެފައި ހުރި މައިސޫން ގެއަށް ވަންނަމުން ދިޔަ ވަގުތެވެ. އެންމެން ވެސް ކުރި ބެލުމެއްނެތި ހިނގާފައި ދިޔުމުގެ ސަބަބުން މިރްޒާނާއި މައިސޫންގެ ކޮނޑުޖެހި އެމީހުންގެ ހިނގުމަށް ހުއްޓުމެއްއައެވެ. މިރްޒާން ސޮރީއޭ ކިޔައި ފަހަތް ބަލާލި ވަގުތު އޭނަ ހުއްޓުން އެރީ މައިސޫން އޭނައަށް ބަލަހައްޓައިގެން ހުރިގޮތުންނެވެ. އޭނަގެ ބުމަގޮށްޖެހި ދަތްކުނޑި ވިކެމުން ދިޔައިރު އައިސްފައިހުރި ރުޅިއެއްގެ ސަބަބުން މުޅި މީހާ ތުރުތުރު އަޅައެވެ. މިރްޒާން ބަލަން ހުއްޓާ މައިސޫން އޭނަގެ ދެ އިނގިލިން އޭނަގެ ލޮލަށް ޢިޝާރާތްކޮށް މިރްޒާންގެ ލޮލަށް ޢިޝާރާތް ކޮށްލިއެވެ. އެ ހިނދު މިރްޒާންގެ ހިތުގައި ބިރުވެރިކަމުގެ ރާޅުބާންޏެއް ނެގީ މައިސޫން އަބަދުވެސް އެގޮތަށް ހަދާނީ ނުލަފާ ގޮތަކަށް އޭނައާއި ބަދަލު ހިފަން އުޅޭތީވެކަން އޭނައަށް އެނގޭތީވެއެވެ. އެހެނަސް މިއަދު މައިސޫން އޭނައަށް އެހާ ރުޅިވާންވީ ކީއްވެތޯ އެވަގުތު މިރްޒާންގެ ހިތް ސުވާލުކުރީ އޭނައަށް އެކަން ޔަޤީންނުވުމުންނެވެ. އޭނައަށް އެނގިގެން އޭނަ މި ވޭތުވެދިޔަ ދުވަސްތަކުގައި މައިސޫނަށް އެއްވެސް ދެރައެއް ދީފައެއްނުވެއެވެ. އެ ޚިޔާލު ހިތަށްވެރިވި ވަގުތު މިރްޒާންގެ ހަނދާނަށް އައީ އެއްރެއަކު އޭނަ މައިސޫންގެ ކޮޓަރި ކައިރިން ހިނގާފައި ދަނިކޮށް މައިސޫނާއި އޭނަގެ އަންހެނުންނާ ދެމެދު ހިނގި ޒުވާބުގެ އަޑު އިވުނު ގޮތެވެ. އެ ޒުވާބު އަޑު ނާހަން ހުއްޓެއްކަމަކު ބޭއިޚްތިޔާރުގައި އަޑުއަހަން މަޑުކޮށްލެވުނީ އަމްނާގެ ނަން އިވުމުންނެވެ.\n“އަބަދު އަބަދު އެ އަމްނާ އަކާ އަޅައިގެން! ބަލަ އޭނަ އެހެރީ އެއޮތް ޒުވާން އުމުރުގަ ބަނޑުބޮޑުވެ ބައްޓަމާއި ރޫފަ ގެއްލިފައޭ!! އެހާވަރުން ވެސް އޭނައަށް އެބަ ބަލަމެއްނު؟ ނިކަން ބަލާބަލަ އެ މިރްޒާން އަމްނާ ގެންގުޅޭ ގޮތް ލޯބިކަން. މައިސޫން އަހަންނަށް އެގޮތަށް ކަންތައް ކޮށްދިނިއްޔާ ވާނީ ކީއް؟” އަމީރާ ހަރުއަޑުން ވާހަކަ ދެއްކި އަޑު އިވުނެވެ. އެއަށްފަހު އިވިގެން ދިޔައީ މައިސޫންގެ ހޫނު އެތިފަހަރެއް އަމީރާގެ ކޯތާފަތްމައްޗަށް އެރި އަޑެވެ. އޭގެ މާ ގިނައިރެއްނުވެ އަމީރާ ދެންވެސް ރޮވިފައިވާ ރުޅިވެރި އަޑަކުން ވާހަކަ ދެއްކި އަޑުއިވުނެވެ.\n“މަ ޙަޤީޤަތާ އެއްގޮތަށް ވާހަކަ ދެއްކީމަ ކަމަކު ނުދޭދޯ؟ އެކަމަކު ހަނދާން ބަހައްޓާތި މިރްޒާނާއި އަމްނާ އެކުރާ ކަންތައް ކާމިޔާބުވީ ދުވަހަކުން މައިސޫނަށް ލިބޭ ލާރި މަދުވީމަ މަށެއް ނުހުންނާނަން މައިސޫނާއެކީ. އަހަރެން މައިސޫނާއެކީ ހުރީ ހަމައެކަނި އެ ލާރިއަށްޓަކައި. އަޑުއިވިއްޖެ؟” އަމީރާ ހަރުއަޑުން އެންގި އަޑުއިވުނެވެ. އެ ދުވަސްފަހުން މިރްޒާނަށް މައިސޫނާއި އަމީރާ ފެންނަމުން ދިޔައީ ތަފާތު ނަޒަރަކުންނެވެ. އޭނަ އަމްނާއާއެކީ ހުންނަ ވަގުތު މިރްޒާނަށް މައިސޫނާއި ދިމާލަށް ކަޅިއެއް ދެވެނީ މާ ގިނައިންނެވެ. އޭގެ ތެރެއިން ހަމަ ގިނަ ފަހަރު މައިސޫން އަމްނާއާއި ދިމާލަށް ބަލަހައްޓައިގެން ހުންނަކަން އެނގުންވުމުން ވާ އުދަގުލާއެކީ މިރްޒާން ވަގުތުން އަމްނާ ގޮވައިގެން މައިސޫން ނުފެންނަ ހިސާބަކަށް ގެންދެއެވެ. ދޭތެރެދޭތެރެއިން އަމީރާގެ ޙަސަދައިގެ ކަޅިވެސް އެމީހުންނަށް އަމާޒުވަމުންދާކަން މިރްޒާނަށްވަނީ މިހާތަނަށް އައިއިރު ފާހަގަވެފައެވެ. މިއަދު އޭނައާއި އަމްނާ ކުރި ބުރަ މަސައްކަތުގެ ފޮނި ނަތީޖާ ލިބުމުން މައިސޫންމެންގެ ޙަޔާތަށް މާ ބޮޑު ލޮޅުމެއް އައީ ހެއްޔެވެ؟ ޓެކްސީއަށް އަރައި ދަތުރު ފެށުމުން ވެސް މިރްޒާނަށް އެ ސުވާލާއިމެދު ވިސްނެމުން ދިޔައެވެ. އޭނަގެ ހިމޭންކަން ފާހަގަވުމުން އަމްނާ އޭނަގެ އަތްމަތީގައި އަތްއަޅައި ކިހިނެއްވީތޯ އެހިއެވެ. ހަމަހޭވެރިކަމެއް ލިބިގެން ދިޔުމުން މިރްޒާން އަމްނާއަށް ބަލައި ހިނިތުންވުމެއް ދައްކާލަމުން ކަމެއްނުވެއޭ ބުނެލިއެވެ.\nމާލެއަށް ދިޔުމަށްފަހު ވެސް މިރްޒާނަށް މައިސޫންގެ ފަރާތުން ފެނުނު އެ ސޫރައާއިމެދު ވިސްނެމުން ދިޔައެވެ. އެހެނަސް އޭނަ އެކަމާމެދު މާ ބޮޑަށް ފިކުރު ނުކުރަން ނިންމީ އަމިއްލަ ބޭބެއާއިމެދު އެހާ ނުބައިކޮށް ވިސްނަން ބޭނުންނުވުމުންނެވެ. އަދި ނުހަނު އަވަހަށް އޭނައަށް ލިބެން އުޅޭ ދަރިފުޅަށްޓަކައި ވާންޖެހޭ ތައްޔާރީތަކުގައި ފުރިހަމައަށް ބައިވެރިވެ އެކަމުގެ އުފާވެރިކަން ޙާޞިލު ކުރުމަށްޓަކައި ވެސްމެއެވެ. މާލެއަށް ދިޔައީއްސުރެ ދަރިފުޅަށްޓަކައި ގަންނާނެ އެއްޗެއްސާއިމެދު އަމްނާއާއި މިރްޒާނާއި ދެމެދު ވާހަކަ ދެކެވެމުން ދިޔައެވެ.\nއެހެނަސް މާލެއަށް ދިޔުމާއެކު މިރްޒާނާއި ކުރިމަތިވާން ފެށީ އޭނަ ހީވެސް ނުކުރާ ފަދަ ޒަލްޒަލާތަކާއެވެ. އެ އަޑި ގުޑުންތައް ފެށިގެން ދިޔައީ އޭނަ ޗުއްޓީއަށްފަހު އޮފީހަށް ދިޔަ ފުރަތަމަ ދުވަހު މާޖިދުވެސް ކޮންމެވެސް އެއްޕާޓީއަކަށް ސޮއިކުރި ވާހަކަ އިވިގެން ދިޔަ ހިސާބުންނެވެ. އެވާހަކަ އިވުނުތާ މާ ގިނައިރެއްނުވެ މިރްޒާން މާޖިދުގެ އޮފީހަށް ދިޔުމަށް އެންގުނެވެ. އެއީ ކީއްވެކަން މިރްޒާނަށް ޔަޤީންވީ އޭނަ ޗުއްޓީއަށް ނިކުތް ދުވަހު މާޖިދު އޭނަގާތު ދެއްކި ވާހަކަތައް ހަނދާނަށް އައުމުންނެވެ. ވިސްނުމެއްގެ ތެރޭގައި ހުރެ މިރްޒާން ގޮސް މާޖިދުގެ ކެބިނަށް ވަނުމާއެކު މާޖިދު ފުރިހަމަ ހިނިތުންވުމެއް ދައްކާލިއެވެ.\n“މިއައީއެއްނު އަހަރުމެންގެ 1 ނަންބަރުގެ ޖާނަލިސްޓް؟ އަވަހަށް އިށީނދެލާ!” މާޖިދު ނުހަނު ރަނގަޅު މޫޑެއްގައި އިނދެ އެހެން ބުނެލުމުން މިރްޒާން ވެސް ހިނިތުންވުމަކާއެކީ އޭނަގެ ކުރިމަތީގައި އިށީނެވެ. އެއަށްފަހު މާޖިދު ތަންކޮޅެއް ސީރިއަސް ވެލަމުން މޭޒުމަތީގައި ދެއަތް ބާއްވައި މިރްޒާނަށް ބަލާލިއެވެ.\n“އެބަ އިނގޭދޯ ކީއްވެކަން މިރްޒާނަށް މި ގޮވާލީ؟” މާޖިދު އަހާލިއެވެ. މިރްޒާން މާޖިދަށް ބަލަން އިނދެފައި ބޯޖަހާލިއެވެ.\n“އެހެންވީމަ ކީކޭ މިރްޒާން ބުނަން އޮތީ؟” މާޖިދު ސުވާލުކުރިއެވެ. މިރްޒާން އިރުކޮޅެއް ވަންދެން ހިމޭނުން އިނދެފައި ވާހަކަ ދެއްކިއެވެ.\n“އަޅުގަނޑު އެހާ ޝައުޤުވެރިކަމެއް ނުހުރޭ ސިޔާސީ ކަންތައްތަކަށް. އެހެންވީމަ….” މިރްޒާންގެ ވާހަކަ ފުރިހަމަ ނުވަނީސް މާޖިދު މެދުކަނޑާލިއެވެ.\n“އިންކާރު ކުރުމުގެ ކުރިން ވިސްނާލައްޗޭ މިރްޒާން. މިރްޒާން މިކަމުގެ ތެރެއަށް ވަދެފިއްޔާ މިރްޒާންގެ މުސާރަވެސް ދެގުނަ ކޮށްދެވިދާނެ. އެއީ މިހާރު އަހަރެން ގުޅުނު ޕާޓީއާ އަހަންނާ ދެމެދު ހެދިފަ އޮތް ޑީލަށް. އެމީހުންނާއި އެއްކޮޅަށް ޚަބަރު ފަތުރާ ކޮންމެ ފަހަރެއްގެ މަތިން މި ޗެނަލަށް އެމީހުން އިންވެސްޓް ކުރާނެ. އަދި އެއީ އެހެން ނޫނަސް މިތިބަ އެހެން ޕާޓީތަކާ ބަލާއިރު އެހާ ގޯސް ޕާޓީއެއްވެސް ނޫނެއްނު؟ ވިސްނާލަބަލަ މިރްޒާން! ދަރިފުޅު ލިބެންވާއިރަށް ގިނަ ލާރިވެސް ބޭނުންވާނެއެއްނު؟ އަދިވެސް ގޮތެއް ނިންމަން މިރްޒާނަށް އެއްދުވަސް މިދެނީ.” މާޖިދު އެހެން ބުނެ ކޮޅަށް ތެދުވެލީ މިރްޒާނަށް އެވަގުތު ޖަވާބެއް ނުދެވޭނެ ފަދަ ގޮތެއް ހެދުމަށެވެ. މިރްޒާން އެއްޗެކޭ ބުނަން އަނގަ ހުޅުވާލިއެއްކަމަކު އެވަގުތު މާޖިދަށް ފޯނެއް އައުމުން އޭނަ ފޯނުން ވާހަކަ ދައްކަމުން ކެބިންއިން ނިކުންނަން ދިޔައެވެ. އެ ހިނދު މިރްޒާނަށް އިންގޮތަށް އިނދެވުނީ ދެންމެ އިވުނު ވާހަކަތަކާމެދު ހިތްހަމަނުޖެހިފައެވެ.\nމިރްޒާނަށް އެދުވަހު ގެއަށް ގޮސްފައިވެސް ހުރެވުނީ އެ ހިތްހަމަނުޖެހުމުގެ ތެރޭގައެވެ. އަމްނާ އާދައިގެ މަތިން އުޖާލާވި ހިނިތުންވުމަކާއެކީ ދޮރު ހުޅުވާލިއެއްކަމަކު މިރްޒާނަށް ހިނިތުންވެލެވުނީ ވަކި ވަރަކަށެވެ. އޭނަ ކަންބޮޑުވުމެއްގައިވާ ކޮންމެ ފަހަރަކު ފަދައިން އަމްނާ އެފަހަރު ވެސް އޭނަގެ ޙާލަތު ދެނެގަތެވެ. އޭނަ ލެޕްޓޮޕް ދަބަސް މޭޒުމަތީގައި ބަހައްޓާފައި ގޮސް އެނދުމަތީގައި އިށީނުމުން އަމްނާ މިރްޒާންގެ ކައިރީގައި އިށީނދެ ލޯތްބާއެކީ ކިހިނެއްވީތޯ އެހިއެވެ. ކުރިއާއި ޚިލާފަށް މިރްޒާން މިފަހަރު އަމްނާއަށް ހުރިހާ ވާހަކައެއް ކިޔައިދިނެވެ. މާޖިދު ޕާޓީއަކަށް ސޮއިކުރި ވާހަކައިން ފެށިގެން އޭނައަށް އެދުނު އެދުމާއި ހަމައަށެވެ.\n“އެކަމަކު އަހަރެން ބޭނުމެއްނޫނޭ އެ އިތުރުވާ ލާރިއެއް! އަހަރެން އުޅުނީ ހަމަ އެވަގުތުވެސް ބުނަން އަހަރެން ބޭނުންނުވާ ވާހަކަ. އެކަމަކު އަހަންނަށް ބުނެވިޔަ ނުދިނިއްޔާ ނުބުނެވޭނެތާ. ވަރިހަމަ 100 އަހަރުގެ މުހުލަތެއް ދިނަސް. އަހަރެންގެ ނިންމުން ބަދަލެއް ނުވާނެ!” މިރްޒާން އެއްދިމާލަކަށް ނަޒަރު ހުއްޓައިގެން އިނދެ އޭނަ ބޭނުންވާ ގޮތް ހާމަ ކުރިއެވެ. އެއަށްފަހު ވޭތުވީ ހިމޭންކަމުގެ ވަގުތުކޮޅެކެވެ. އެ ވަގުތުކޮޅު ނިމިގެން ދިޔައީ އަމްނާ ވާހަކަ ދެއްކުމުންނެވެ.\n“މިޒް….އަހަންނަށް ފެންނަނީ މިޒް ތިކަން ކުރަން.” އަމްނާ އެހެން ބުނުމާއެކު މިރްޒާންގެ އަޑުއިވުނެވެ.\n“އާރ ޔޫ ސީރިއަސް؟!” މިރްޒާން އަމްނާއަށް ބަލާލަމުން އެހެން ބުނެލީ ޤަބޫލު ނުކުރެވިގެން އުޅޭ ފަދައަކުންނެވެ.\n“އަޑުއަހާބަލަ މިޒް….މިޒް މިހާރު މުޅި އޮފީހަށް ވެސް މަޝްހޫރީ ދީންވެރި ޒުވާނެއްގެ ގޮތުގަ. މިހާތަނަށް އައިއިރު މިޒް ދީންވެރިވެފަ ކުރާ ހުރިހާ ކަމެއް އެންމެ ފުރިހަމައަށް ކުރީމަ އޮފީހުގެ އެންމެންނަށް ވެސް ވަރަށް ރަނގަޅު ފިލާވަޅެއް ލިބިފަ ހުންނާނެކަމަށް އަހަންނަށް ޤަބޫލުކުރެވޭ. ކަން މިހެން އޮތްވާ މިރްޒާނަށް ލިބޭ މި ކަހަލަ ފުރުޞަތެއް ދޫކޮށްލީމަ އެހާ ރަނގަޅު މެސެޖެއް ނޫން ދެންތިބި މީހުންނަށް ލިބޭނީ. މިޒް ޖެހޭނީ މިކަމުގެ ތެރެއަށް ވަދެވެސް މިކަންވެސް އެންމެ ފުރިހަމައަށް ކުރެވޭނީ ކިހިނެއްކަން އަންގަދޭން. އެބަ ވިސްނޭތަ މިޒް؟” އަމްނާ މަޑުމައިތިރި އަޑަކުން އެހިއެވެ. މިރްޒާން އެ ވާހަކަ އަޑުއަހަން އަމްނާއަށް ބަލަން އިނދެފައި އެހެން ދިމާލަކަށް ނަޒަރު ހުއްޓާލިއެވެ. އަމްނާ ބުނި އެއްޗެއް ވިސްނިގެން ދިޔަދިޔަހެން އޭނައަށް ބޯޖަހާލެވުނެވެ.\n“މާޖިދު ކައިރި ބުނޭ ތިމަންނަ މިކަން ކުރާނީ ޝަރުޠުތަކެއްގެ މަތިންނޭ. ތިމަންނަ އެމީހުން ދޭ އިތުރު ލާރިއެއް ބޭނުމެއްނުވެއޭ ބުނޭ. ބުނޭ ތިމަންނަ ގެނެސްދެންޏާ ގެނެސްދޭނީ އެއްވެސް ކޮޅަކަށް ނުޖެހި ހުންނަ ތެދު ޚަބަރުތަކޭ. އެހެން ބުނެ އެގޮތުގަ ހިފަހައްޓާ! މިޒް ރަށުގަ އެހެން މީހުން ކައިރި ތެދުބަސް ބުނަން ވަޞިއްޔަތްކޮށްފަ އަމިއްލައަށް އެކަން ކުރުމުގެ ފުރުޞަތެއް ލިބިފައިވެސް އެކަން ނުކުރިއްޔާ އެ ވެގެން ދާނީ ފަހަތަށް އަޅާލެވުނު ފިޔަވަޅަކަށް. ޕްލަސް މިއީ ވީހާވެސް ގިނަ މީހުންނާއި ހަމައަށް ތެދު ބަސް ފޯރުކޮށްދިނުމަށް ލިބޭ ރަނުގެ ފުރުޞަތެއްނު؟ އެގޮތަށް ފޯރުކޮށްދެވިއްޖެއްޔާ މަންމަމެން ކަހަލަ އެތައް ބައެއްގެ މެދުގަ އޮތް ހަމަނުޖެހުންތައް ނެތިދިޔުން ގާތް އިން ޝާ ﷲ!” އަމްނާ އޭނަގެ ޚިޔާލު ފާޅުކުރިއެވެ. އަމްނާގެ އެ ޚިޔާލުތަކާ މިރްޒާނަށް އެއްބަސްވެވުނެވެ. އެހެނަސް އޭނައަށް ދެންވެސް ވިސްނުނެވެ. ސިޔާސީ ޚަބަރުތައް ފަތުރާ ނޫސްވެރިންގެ މަސައްކަތް ބުރަކަމާއި އެ މަސައްކަތުގެ ތެރެއިން ދިމާ ދަތިތަކާއި ފުރައްސާރަތަކުގެ ވާހަކައަކީ އޭނައަށް އާ ވާހަކައެއް ނޫނެވެ. ކަން މިހެން އޮތްއިރު އޭނަ އެ ދޮގުތަކަށް ދެވިހިފާފައިވި ސިޔާސީ މާޙައުލުގައި ތެދު ބުނަން ފަށައިފިނަމަ އޭނައަށް ދިމާވެދާނެ ޙާލަތެއްވެސް އެނގެނީއެއްނޫނެވެ. އެކަމުގެ ބިރުވެރިކަން ހިތަށް ވެރިވުމުން އޭނައަށް ވާހަކަ ދެކެވުނެވެ.\n“އެކަމަކު އައްނު…..އެކަންތައްތަކުގަ އުޅެން ފަށައިފިއްޔާ އަހަންނަށް އައްނުއާއެކީ އެހާ ގިނަ ވަގުތެއް ހޭދައެއް ނުކުރެވޭނެ. ވަރަށް ލަހުން އާދެވޭ ރޭތައްވެސް ހުންނާނެ. އެނގެއެއްނު އަދި މިހާރު ސިޔާސީ މަޞްރަޙު ހަލަބޮލިވެފައި އޮތް މިންވަރު؟ އެންމެ މީހުން ގިނަ ޕާޓީއިން ކޮންމެ ރެއަކު ހެނދުނާއި ޖެހެންދެން ވެސް މާލޭގަ މުޒާހިރާތައް ކުރިއަށް އެބަ ގެންދޭ. އަދި އެހެންނޫނަސް އަހަންނަކަށް ހިއެއްނުވޭ މާޖިދު އެގޮތަށް ތެދު ޚަބަރު ފަތުރަން އެއްބަސްވާނެ ހެންނެއް.” މިރްޒާން ނާއުއްމީދީ ގޮތަކަށް ބުނެލިއެވެ.\n“ފުރަތަމަ އެދުނީމައެއްނު އެނގޭނީ މިޒް؟ إِن تَنصُرُوا اللَّـهَ يَنصُرْكُمْ وَيُثَبِّتْ أَقْدَامَكُمْ…..ތިބާ ﷲ އަށް އެހީވެދީފިނަމަ އެކަލާނގެ ތިބާއަށް އެހީވެ ތިބާގެ ފައިތިލަ ސާބިތުކޮށްދެއްވާނެ. އަހަރުމެންނަކަށް ﷲ އަށް ވެވޭނެ އެހީއެއް ނެތް. އެކަމަކު އަހަރުމެންނަށް ދެއްވާފައި އޮތް ވާޖިބެއްގެ ގޮތުން އަހަރުމެން އެކަލާނގެ ދީނަށް ނަޞްރު ދޭންޖެހޭ. ވީއިރު މިޒްވެސް އަޅަން ތިއުޅޭ ފިޔަވަޅަކީ ހަމައެކަނި ދީނުގައިވާ ފަދައިން ތެދުބަސް ބުނެ އެފަދަ ބަސް ބުނަން އެހެން މީހުންނަށް ހިތްވަރެއް ދިނުން ކަމަށްވަންޏާ ﷲ މިޒްއަށް އެހީވެދެއްވާނެ އިން ޝާ ﷲ! ހަމަ ކުޑަ ހިތްވަރެއް ކޮށްލުން އޮތީ!” އަމްނާ މިރްޒާނަށް ބަލަން ނަޞޭޙަތްތެރިވިއެވެ. އަމްނާގެ އެ ބަސްތަކުން ނޭނގޭ ސަބަބަކާހުރެ މިރްޒާންގެ ހިތަށް ސާބިތުކަމެއް ލިބުނެވެ. އަދި ކޮންމެ ގޮތެއްވިޔަސް އޭނަ ތެދުބަސް ބުނަން އޭނައަށް ވެވުނު މިންވަރަކުން މަސައްކަތް ކުރަން މިރްޒާން އެވަގުތު ނިންމިއެވެ.\nއޭގެ އަނެއްދުވަހު އޮފީހަށް ގޮސް މިރްޒާން އެންމެ ފުރަތަމަ ކަމަކަށް މާޖިދާއި ބައްދަލުކުރިއެވެ. އެކަން ފަސްކުރަން ހަދައިފިނަމަ އޭނަގެ ޚިޔާލު ބަދަލުވެ އޭނައަށް މި ފިޔަވަޅު ނޭޅިދާނެއޭ ހިތާއެވެ. މާޖިދުގެ އޮފީހަށްވަދެ އޭނަ ފެނުނު ވަގުތު މިރްޒާންގެ ހިތުގެ ތެޅުން އަވަސްވީ އޭނަ އެދޭ އެދުމުގެ ސަބަބުން މާޖިދު ހަދާފާނެ ގޮތަކާމެދު ނުތަނަވަސްވެފައިވި މިންވަރުންނެވެ. އެހެނަސް އެ ނުތަނަވަސްކަން އޭނަ ފިލުވާލީ ވެސް އާޔަތެއްގެ މަތިން ހަނދާންކުރަމުންނެވެ. މީސްތަކުންނަށް ބިރުނުގަނެ ﷲ އަށް ބިރުވެތިވުމަށް އެކަލާނގެ ވަޙީކުރައްވާފައިވި އާޔަތެވެ. މިރްޒާން އެއްޗެކޭ ނުބުނެ އިންދާ މާޖިދު އިއްޔެގެ ސުވާލު ތަކުރާރު ކުރިއެވެ. އެއާއެކު މިރްޒާން އޭނަ ބޭނުންވާ ގޮތް ކިޔައިދިނެވެ. އޭނަ ބޭނުންވަނީ ކޮންމެ ގޮތެއްވިޔަސް ތެދުބަސް ބުނަން ކަމަށާއި އޭނަ ނުޙައްޤުން ދޭ ފައިސާއެއް ހޯދަން ބޭނުންނުވާ ކަމެވެ. މިރްޒާން އެ ވާހަކަތައް ދެއްކުމުން މާޖިދުގެ މޫނުމައްޗަށް ވެރިވެފައިވީ ސީރިއަސްކަން ފެނިފައި މިރްޒާންގެ މެއަށް ފިނިވިއެވެ. އެގޮތުގައި ހިމޭންކަމުގެ ވަގުތުކޮޅެއް ވޭތުވުމަށްފަހު މާޖިދު ބޯޖަހާލި މަންޒަރު ފެނުނެވެ.\n“އަސްލުވެސް ހަމަ ވަރަށް ރަނގަޅަށް މިރްޒާން ތިބުނީ. ތެދު ޚަބަރެއް ނޫނީ ފަތުރައިގެން ނުވާނެ. އަދި އެހެންނޫނަސް މިހާރު މި ހުންނަ ސިޔާސީ ޚަބަރުތައް ފަތުރާ ޗެނަލްތަކަށް މީހުންނަށް އިތުބާރު ކުރެވެނީއެއްނޫން. މި ޗެނަލްއިން މިރްޒާން ސިޔާސީ ގޮތުން ތަޢާރަފުވެ އެއްވެސް ކޮޅަކަށް ނުޖެހި ޚަބަރުތައް ފަތުރަން ފެށީމަ ޗެނަލަށް ވެސް ވަރަށް ބޮޑު ފައިދާއެއް ކުރާނެ ކަމަށްބެލެވޭ.” މާޖިދު ފަހު ޖުމްލަ ބުނެ ހިނިތުންވެލުމުން މިރްޒާންގެ މޫނުމައްޗަށް ވެރިވީ ޙައިރާންކަން އެކުލެވިފައިވި ހިނިތުންވުމެކެވެ. އެ ހިނދު ލޮލަށް ކަރުނަތައް ޖަމާވެގެން ދިޔައީ އިއްޔެ އަމްނާ އޭނައަށް ހަނދާން ކޮށްދިން އާޔަތުގެ މަތިން ހަނދާންވުމުންނެވެ. އަނެއްކާވެސް ﷲ ގެ ބަސްފުޅުގެ ތެދުކަން އިޙްސާސް ކުރެވިގެން ދިޔުމުން އޭނަގެ އީމާންތެރިކަން ވަރުގަދަވިއެވެ. ލިބުނު ނިޢުމަތަށްޓަކައި ހިތާހިތުން ޙަމްދުކުރެވުނު ވަގުތު މާޖިދު އޭނަގެ ފުރަތަމަ ‘ސިޔާސީ’ މަސައްކަތް ޙަވާލުކުރިއެވެ. އެއީ އެދުވަހު މެންދުރު އޭނަ ކުރިން ތާޢީދުކުރަމުން އައި ޕާޓީގެ ފަރާތުން ބާއްވަން ހަމަޖެހިފައި އޮތް ޕްރެސް ކޮންފަރެންސަކަށް ދިޔުމެވެ.\nއެ ޕްރެސް ކޮންފަރެންސަކީ އެ ޕާޓީއިން ހިންގާފައިވާ ކޮރަޕްޝަންގެ މައްސަލައެއްގެ ވާހަކަ ގިނަ ޢަދަދެއްގެ ބަޔަކަށް ފެތުރިފައިވާތީ އެމީހުން އަމިއްލަ ނަފްސު ދިފާޢުކުރުމަށްޓަކައި ބާއްވާ ކޮންފަރެންސެއްކަން މިރްޒާނަށް އޮފީސް ތެރެއިން ވެސް އެނގުނެވެ. އެހެންކަމުން މިރްޒާން ކޮންފަރެންސަށް ހާޒިރުވީ އިވެމުން ދިޔަ ވާހަކަތަކެއްގެ މައްޗަށް ބިނާކޮށް ކުރެވޭނެ ސުވާލުތައް ތައްޔާރު ކޮށްގެނެވެ. ކޮންފަރެންސަށް ދިޔުމުން އެ ޕާޓީގެ ވެރިން މިރްޒާނާއި ހިނިތުންވަމުން ދިޔައީ އޭނައަކީ ކުރިން އެ ޕާޓީގެ ނަންހިނގާ އެކްޓިވިސްޓަކަށް ވާތީވެއެވެ. އަދި އެ ޕާޓީގެ ގިނަ ސަޕޯޓަރުން އިތުބާރުކުރާ އެކްޓިވިސްޓަކީ ވެސް އޭނަ ކަމަށްވާތީވެއެވެ. އެހެނަސް ކޮންފަރެންސް ނިމި، އޭނަ ސުވާލުތައް ކުރަން ފެށުމުން އެމީހުންގެ ހިނިތުންވުންތައް ފިލައިދިޔައެވެ. އެތާތިބި ޖާނަލިސްޓުންގެ ތެރެއިން ވެސް މިރްޒާން ދަންނަ ގިނަ މީހުންނާއި އެކި ކަންކޮޅުތަކުން ޓީވީ ބަލަން ތިބި މީހުން ވެސް ހުއްޓުން އަރާ ގޮތްވިއެވެ. އެ ޕާޓީއިން އެކްޓިވިސްޓުންނަށް ލާރި ދޭ ވާހަކަ އިވިފައިވާ ކަމަށްބުނެ އެހާ ގިނަ ލާރި ދިނުމަށް ފައިސާ ލިބުނީ ކޮންތަނަކުންތޯ ސުވާލު ކުރި ގޮތުންނެވެ. އަދި މީގެ އިތުރުން ޢާއްމު މަޞްލަޙަތު ގެއްލޭ ގޮތަށް ހަމައެކަނި އެ ޕާޓީގެ މީހުންނަށް ފައިސާގެ އެކި ޢަދަދުތައް ދީފައިވާ ވާހަކަ ބުނެ އެއީ ކިހިނެއްވެފައިވި ކަމެއްތޯ ސުވާލު ކުރިގޮތުންނެވެ. އެމީހުން މަސައްކަތް ކުރި ކަމުގައިވިޔަސް މިރްޒާންގެ ގިނަ ސުވާލުތަކަށް އެދެވޭ ޖަވާބެއް އެމީހުންނަށް ނުދެވުނެވެ. އެ ޕާޓީގެ ސަޕޯޓަރުން މިރްޒާނަށް ކުރާ އިތުބާރު ހަނދާންވެފައި ޖެހިލުންވީ ފަދައަކުންނެވެ. ކޮންމެ ގޮތެއްވިޔަސް އެ ކޮންފަރެންސަށްފަހު އެ ޕާޓީއާމެދު މީހުންގެ ހިތުގައި ޝައްކުތަކެއް އުފެދޭނެކަން އެތާތިބި ތަޖުރިބާކާރު ޖާނަލިސްޓުންނަށް އެނގުނެވެ.\nއެކަން މިރްޒާނަށް ޔަޤީން ކުރެވިގެން ދިޔައީ އެދުވަހު ކޮންފަރެންސް ނިންމާލާފައި އޭނަގެ އެޕާޓްމެންޓް ހުންނަ ޢިމާރާތަށް ގޮސްފައި ކާރުން ނުވެސް ފޭބެނީސް މައިސޫން އޭނައަށް ގުޅަން ފެށުމުންނެވެ. މައިސޫން ދައްކަން އުޅޭ ވާހަކައިގެ ޒާތު އެނގިހުރެ މިރްޒާން ފޯނަށް ޖަވާބު ދިނެވެ. އެއާއެކު ކަންފަތް ކައިރިން އިވެން ފެށީ މައިސޫންގެ ރުޅިވެރިކަމުން ފުރިފައިވި ހަރު އަޑެވެ. އެންމެ ފުރަތަމަ ވެސް އިވެން ފެށީ ނުބައި ބަސްތަކެއްކަން ނަގައިގަންނަން ވެސް މިރްޒާނަށް އިރުކޮޅެއް ނެގިއެވެ. އެއަށްފަހު ވެސް މައިސޫން ވާހަކަ ދެއްކިއިރު އެ ރުޅި ފިންޏެއް ނުވެއެވެ.\n“ކަލޭ ބޯ ކޮބައިތަ އަހަރުމެން ޕާޓީއާ ބެހޭގޮތުން އެކަހަލަ ވާހަކަތައް ދައްކާއިރު؟! ތިހިރީ ބޯ ސަކަރާތްވެފަ ވިއްޔާ ގުރާދޫއަށް ގޮއްސަ އެނދުމަތިވޭ! ކޮންމެހެން ޓީވީއަށް އަރާފަ މީހުންނާމެދު ފާޑުފާޑަށް ވާހަކަ ދައްކާނެ ކަމެއްނެތް!!!” މައިސޫން އިރަށްއިރަކަށް ހަރުވަމުން ދިޔަ އަޑަކާއެކީ އެއްޗެހި ގޮވުމުން މިރްޒާނަށް ދެލޯ ހަނިކޮށްލެވުނެވެ.\n“އަހަންނަށް ހީވަނީ މައިސޫންހެން އެންމެ ފުރަތަމަ ބޯ ޑޮކްޓަރަކަށް ދައްކާލަން ޖެހެނީ. ގޭގަ ތިބި އެންމެންނަށް ވިސްނުނުއިރުވެސް މައިސޫނަށް ނުވިސްނުނީމަ ހަމަ އަންތަރީސްވެއްޖެ!” މިރްޒާން ބުނެލިއެވެ.\n“އާނ އާނ….އަންތަރީހޭ ކިޔާފަ ފޮނިވެލާ! ކަލެއަކަށް ނޫނެއްނު ކޮންމެ މަހަކު ލިބޭ ލާރި މަދުވެގެން ގެއްލުންވަނީކީ؟ ކަލޭ ބޮޑު މުސާރަ ނަގައިގެން ރީތި، މުއްސަނދި އަންހެން ކުއްޖަކާ އިނދެގެން ހުއްޓަސް އަހަރުމެން އެހެންތަ؟ އެނ؟!” މައިސޫން އިންތިހާ ދަރަޖައިގެ ރުޅިވެރިކަމާއެކީ މިފަހަރު ދެއްކި ވާހަކައިން މިރްޒާންގެ ބުމަގޮށްޖެހުނެވެ. މައިސޫނަށް ޖެހިގެން މިއުޅެނީ ހަމައެކަނި ފައިސާގެ މައްސަލައެއް ނޫންކަން އޭނައަށް ކުއްލިއަކަށް އެނގުންވިއެވެ. އޭނައަށް އެއްޗެކޭ ނުބުނެވިގެން އުޅެނިކޮށް މައިސޫން އަނެއްކާވެސް ވާހަކަ ދެއްކިއެވެ.\n“އަޑުއަހާ! މިއަދަށްފަހު ކަލޭ އެންމެ ފަހަރަކު ވެސް އެ ޕާޓީއާ ދެކޮޅަށް އެއްޗެކޭ ކިޔައިފިއްޔާ ކަލެއަށް ނޭވާ ނުލެވޭވަރު ކުރާނަން!” މައިސޫން އެ ވާހަކަ އިއްވާލަމުން މިރްޒާނަށް އެއްޗެކޭ ބުނުމުގެ ފުރުޞަތެއްވެސް ނުދީ ފޯނު ކަނޑާލިއެވެ. އެ ހިނދު މިރްޒާނަށް ފޯނު ކަންފަތުން ވަކިކޮށްލަމުން ފޯނުގެ ސްކްރީނަށް ބަލަން އިނދެވުނީ ހިސާބެއްގެ ކަންބޮޑުވުމަކާއި ހިތާމަވެރިކަމަކާ އެކީގައި ވެސްމެއެވެ. ހިތާމަކުރެވުނީ މިހާ ދުވަސް ވަންދެން އޭނައާއި އެހާ ގާތްކޮށް އުޅުނު ބޭބެ އޭނައާއި ދެކޮޅުވުމުންނެވެ. ކަންބޮޑުވީ އެ ބޭބެ ރުޅި އައުމުން ކޮންމެ ފަދަ ކަމެއްވެސް ކުރަން ޖެހިލުމެއް ނުވާނެކަން ހަނދާންވުމުންނެވެ. އެހެނަސް މިރްޒާން ފުން ނޭވައެއް ދޫކޮށްލީ ﷲ އަށް ވަކީލުކޮށް ހިތްހަމަޖައްސާލަމުންނެވެ.\nމައިސޫން ދެއްކި ވާހަކަތަކުގެ އަސަރުތައް މިރްޒާނަށް އެދުވަހު ގެއަށް ވަނީއްސުރެ ފެންނަން ފެށިއެވެ. އެޕާޓްމެންޓަށް ވަދެގެން ދިޔުމާއެކު އަމްނާ ދައްކަން ފެށީ ފޭސްބުކްގައި ފެތުރެމުން ދިޔަ އޭނައަށް މަލާމާތްކުރެވިފައިވާ ޕޯސްޓްތަކުގެ ވާހަކައެވެ. މިރްޒާން ބަލާލިއިރު އެ ޕޯސްޓްތައް ޙިއްސާކޮށްފަ ހުރީ އޭނަގެ ބޭބެ ނޫން އެހެން މީހެއް ނޫނެވެ. އެވަގުތު 50 އަށްވުރެ ގިނަ މީހުން ޝެއާރކޮށްފައި ހުރި އެ ޕޯސްޓް ޝެއަރ ކުރެވިފައިވީ މައިސޫންގެ ޕްރޮފައިލްއިންނެވެ. ޕޯސްޓަތަކަށް ބަލާލިއިރު މިރްޒާންގެ ފޮޓޯ ޖަހައި ކާޓޫންތަކުގެ ޒަރިއްޔާއިން އޭނަގެ މޮޔަކަން ހާމަވާ ގޮތަށް ކުރެހިފައިވިއެވެ. ޕޯސްޓްތަކުގައި ލިޔެވިފައިވީ ވެސް އެފަދަ ވާހަކަތަކެވެ. އަދި އޭނައަކީ އެހެން ޕާޓީއަކުން މާ ގިނަ ލާރި ލިބުމުން މިހާރު މައިސޫންގެ ޕާޓީއާއި ޖައްސާލައިގެން އުޅޭ މީހެއްކަމަށް މައިސޫން ސިފަކޮށްފައިވިއެވެ. ކޮމްޕިއުޓަރު ދޮށުގައި ޕޯސްޓްތައް ކިޔަން އިނދެފައި މިރްޒާނަށް ފުން ނޭވައެއް ދޫކޮށްލަމުން ގޮނޑިއަށް ލެނގިލެވުނެވެ.\n“މައިސޫން…..ޤަބޫލުކުރަން ވެސް ދަތި އެބަވޭ. އެ ޕާޓީއަކުން ލިބޭ ފައިސާ އަމިއްލަ ކޮއްކޮގެ ޤަދަރަށްވުރެ ވެސް އަގުހުރީތަ؟” މިރްޒާން އެ ސުވާލު ކޮށްލީ ހިސާބަކަށް ހިތްދަތިވެފައި އިނދެއެވެ. މި ދުވަސް އައުމުގެ ކުރިން މައިސޫން އަބަދުވެސް ވެފައިވީ އޭނައަށް އެހީވެދީ ހިތްވަރު ލައިދޭ މީހެއް ކަމުގައި ކަމަށްވާތީވެއެވެ. އެކަމަކު މިއަދު މިވީ ކިހިނެއް ހެއްޔެވެ؟\n“ކެތްކުރަންވާނެ މިޒް. ތެދުބަސް ބުނަން މަސައްކަތް ކުރާ މީހަކަށް މިކަހަލަ ކަންތައް ދިމާވާނެ. އެއީ އެމީހެއްގެ ސާބިތުކަން އެ އިމްތިޙާން ކުރެވެނީ. ސޯ ޑޯންޓް ގިވް އަޕް! ދެން މިކަހަލަ މީހުން ދައްކާ ވާހަކަތަކަށް ސަމާލުކަން ދީ އެމީހުންނަށް ޖަވާބު ދިނުމުގެ ބަދަލުގަ މިޒް ސާބިތުވެ ހުރޭ. ޔޫ ޑޫ ވަޓް ޔޫ ޑޫ!” އަމްނާ އަނެއްކާވެސް މިރްޒާނަށް ހިތްވަރު ލައިދިނެވެ. ކުރީ ފަހަރު ފަދައިން މިފަހަރު ވެސް އެއިން މިރްޒާނަށް ކުރިއަށް ދިޔުމަށް އިތުރު ހިތްވަރެއް ލިބުނެވެ.\nއެހެންކަމުން މިރްޒާން ސިޔާސީ ‘ޓޯކް ޝޯ’ ތަކަށްވެސް އަރަންފެށީ ޖެހިލުންވުމެއް ނެތިއެވެ. ކޮންމެ ޕާޓީއެއްގެ އިސްވެރިން ގެނެސް އެ ޕާޓީއަކާ ބެހޭގޮތުން އިވޭ ނޭދެވޭ ކަންތައްތަކާމެދު ސުވާލު އުފައްދަމުން ދިޔައީ ކުރަކިކަމެއް ނެތިއެވެ. އެމީހުން އަމިއްލަ ދިފާޢުގައި އެއްޗެކޭ ބުނާއިރަށް އުފެދިގެންދާ އެހެނިހެން ސުވާލުތައް ކުރަމުން ދިޔަގޮތުން، އެމީހުންނަށާއި ޓީވީ ބަލަމުން ދިޔަ މީހުންނަށް ވެސް ފާހަގަވެގެން ދިޔައީ މިރްޒާން އެއްވެސް ޕާޓީއަކަށްވުރެ ބޮޑަށް ތެދުވެރިކަމާއި ޙަޤީޤަތަށް ކުރާ އިޙްތިރާމެވެ. އެހެންކަމުން މާޖިދު ހީކުރި ފަދައިން ގިނަ ބަޔަކު އޭނަގެ ޗެނަލް ބަލަން ފެށީ އެ ޗެނަލަށް އިތުބާރު ކުރެވޭނެހެން ހީވާން ފެށުމުންނެވެ. އޭގެ ސަބަބުން މާޖިދާއި އެ ޗެނަލަށްޓަކައި މަސައްކަތް ކުރާ މީހުންގެ ފަރާތުން އެތައް ތަޢުރީފުގެ ބަސްތަކެއް މިރްޒާނަށް ލިބެން ފެށިއެވެ. އޭނަ އެކަމާމެދު ޙަމްދުކުރަމުން ދިޔައީ، އޭނަގެ އެ ކާމިޔާބީއާއިމެދު ބަޔަކު މީހުން އިންތިހާއަށް ޙަސަދަވެރިވަމުން ދާކަން ނޭނގިއެވެ.\nއެ ޙަސަދަވެރިކަމުގެ ހޫނުކަން މިރްޒާނަށް އިޙްސާސް ކުރެވެން ފެށީ އޭނަ މުޒާހަރާތައް ލައިވްކޮށް ކަވާރ ކުރަން ފެށުމުންނެވެ. ފުރަތަމަ ދެ ރޭ އޭނައަށް އެއްވެސް ގެއްލުމެއް ނުލިބި މުޒާހަރާތައް ނިމުނެވެ. އެހެނަސް ތިންވަނައަށްވީ ރޭ އޭނަ އާތިފް ހަރުކޮށްފައިހުރި ކެމެރާއަށް ބަލަންހުރެ ވާހަކަ ދައްކަން ފެށި ތަނާހެން މީހުން އޭނަ ގާތަށް އެއްވެ ހަޅޭއްލަވަން ފެށިއެވެ. އޭގެ މާ ގިނައިރެއްނުވެ އެ މީހުން އޭނަގެ ގަޔަށް އަތްލައި ކޮއްޕަން ފެށިއެވެ. މިރްޒާން ދެންވެސް އެމީހުންނާ ދުރުވެ އެ އިވެންޓް ކަވަރުކުރަން އުޅުނެއްކަމަކު ބިޔަ ހަށިގަނޑެއްގެ ވެރިއަކު އައިސް އޭނަ ކޮއްޕާލުމާއެކު އޭނަ ބިންމައްޗަށް ވެއްޓުނެވެ. އެއާއެކު މިރްޒާން އެމީހުން ފައިދަށުވިއެވެ. އަޑުގަދަ މާޙައުލެއްގައި އެކި ޒާތްޒާތުގެ ވޭންތަކުގެ ސިލްސިލާއެއް އެޅުވިގެން ދިޔުމުން މިރްޒާނަށް ވާނުވާއެއް ސާފެއްނުވިއެވެ. ފާހަގަވީހާވެސް ކަމަކީ އެކި މީހުންގެ އަޑުތަކުގެ ތެރެއިން އާތިފް އޭނައަށް ގޮވަމުން ދިޔަ އަޑެވެ.\nއެރޭވެގެން ދިޔައީ އާ ފެށުމަކަށެވެ. އެ ރެއަށްފަހު ކޮންމެ ރެއަކުހެން މިރްޒާން އެ ތަޅާފޮޅުންގަނޑާއި ކުރިމަތިލާން ޖެހެއެވެ. ކޮންމެ ރެއަކު އޭނަ ގެއަށް ދާންޖެހެނީ ނޫފަންގަނެފައިވި ލަތްގަނޑުތަކާއި އެކި ޒާތްޒާތުގެ ޒަޚަމްތަކާއި އެކީގައެވެ. އެހެނަސް އޭނަ ގެއަށް ވަންނަ ކޮންމެ ފަހަރަކު އަމްނާ އޭނަ ބަލައިގަންނަނީ އޯގާތެރިކަމާއި އެކީގައެވެ. ކޮންމެ ރެއަކު އޭނަ ގެއަށްދަނީ މިކަން ހުއްޓާލަންވީ ކަމަށް އަމިއްލަ ނަފްސުގާތު ބުނަމުން ކަމަށްވިޔަސް ކޮންމެ ފަހަރަކުވެސް އަމްނާ އޭނަގެ ޒަޚަމްތަކަށް ފަރުވާ ދެމުން ދޭ ނަޞޭޙަތްތަކުން އޭނައަށް އާ ހިތްވަރެއް ލިބެމުން ދިޔައެވެ.\nނަތީޖާއެއްގެ ގޮތުން މިރްޒާން ދެންވެސް ފަހަތަށް ޖެހުމެއްނެތި ދިޔައީ ކުރިއަށެވެ. އެހެނަސް އަނެއްކާވެސް އޭނަގެ ޙަޔާތަށް ލޮޅުމެއް އައީ، މާޖިދު އޭނަގެ އަނިޔާތަކަށްޓަކައި ބަދަލު ހިފަން ބޭނުންވި ހިސާބުންނެވެ. މިގޮތުން މާޖިދު އެ އަނިޔާތަކުގެ މައްސަލަ ފުލުހުންނާއި ހަމައަށް ގެންދިޔައެވެ. މާ ގިނަ ދުވަހެއްނުވެ މިރްޒާނަށް އަނިޔާކުރި މީހުން ފުލުހުންގެ ކުރިމައްޗަށް ހާޒިރު ކުރެވުނެވެ. ކުރި ތަޙުޤީޤުގެ ތެރެއިން އެމީހުން އެކަން ކުރަމުން އަންނަނީ މައިސޫން ނަމަކަށް ކިޔާ މީހަކު ބުނެގެންކަން ހާމަވިއެވެ. މިރްޒާން އެކަމާމެދު އެއްގޮތަކަށް ވެސް ޙައިރާނެއްނުވީ މައިސޫންގެ ނަފްރަތު އޭނައަށް ކުރިން ވެސް އިޙްސާސް ކުރެވިފައިވުމުންނެވެ. އެދުވަހު އޮފީސް ނިންމާފައި އޮފީހުން ނިކުތް ވަގުތު މަންމަ އޭނައަށް ގުޅުމުން ވެސް އެ ނަފްރަތުގެ ހޫނުކަން އޭނައަށް އެނގުންވުން ނޫންކަމެއް ނުވިއެވެ.\n“މައިސޫން އުޅެނީ ހޭ ގެއްލިގެންހެން މަންމައަށް ހީވަނީ! ގޭގެ ތެރޭގަ ހުއްޓުމެއްނެތި ހަޅޭއް އެބަލަވާ. ދޭތެރެދޭތެރެއިން އެއްޗެހި ތަޅާ ގޮތުން އަހަރުމެން މި ތިބެނީ ބިރުން. ކުރިން ވެސް ހިތަށްއެރިއޭ މިރްޒާނަށް އެ އަނިޔާތައް ދޭނީ އޭނައޭ. އޭގެ ކުރީ ދުވަހު އޭނަ ޕާޓީ މީހަކު އައިސް އެކަހަލަ ވާހަކައެއް ދެއްކި ވިއްޔާ. ދަރިފުޅު ތި ހެދީ ހަމަ ރަނގަޅަށް. އޭނަ ޖެހެނީ ހަމަ ޖަލުގެ ތޭރިތަކަށް ލާފަ ބާއްވަން! ކޯޓުން އޭނައަށް ގުޅީމަ މިއަދު ފޯރި އަރައިގެން އެ އުޅެނީ!” އެކޮޅުން މަންމަ ވާހަކަ ދެއްކިއިރު ވެސް ފަހަތުން މައިސޫން ހަޅޭއްލަވަމުން ދިޔަ އަޑު މިރްޒާނަށް އިވުނެވެ. އެ ހިނދު މަންމަމެންނަށްޓަކައި ވެސް އޭނަގެ ހިތުގައި ބިރުވެރިކަމެއް އުފެދުނެވެ. މައިސޫނަށް ވެސް ދެން އެންމެ ރަނގަޅުވާނީ މަންމަ ބުނި ފަދައިން ކޮންމެވެސް އަދަބެއް ލިބުންކަން މިރްޒާނަށް ވެސް ޤަބޫލުކުރެވުނެވެ. އެއަށްފަހު މައިސޫން އިޞްލާޙުވެ މި ހުރިހާ މައްސަލައެއް ޙައްލުވެދާނެކަމަށް އޭނައަށް ހީކުރެވުނެވެ. އެހެނަސް އެއީ ކިހާ ބޮޑު ކުށްހީއެއްކަން މިރްޒާނަށް އެވަގުތު އިޙްސާސެއް ނުކުރެވެއެވެ.\nމައިސޫން މައްސަލައަށްޓަކައި މާލެއަށް ގެނެވުނީ ވެސް ލަތީފާއި ހާފިޒާގެ ހިތްވަރުންނެވެ. މައްސަލަ ބެލުމަށްފަހު މައިސޫނާއި ދެކޮޅަށް ހުރި ހެކިތަކަށް ބަލާފައި4މަހަށް ޖަލަށްލުމަށް އޭނަގެ މައްޗަށް ޙުކުމް ކުރެވުނެވެ. މައްސަލަ ނިމި، މައިސޫން ފުލުހުންގެ ޖިޕަށް އަރަން ދިޔަ ވަގުތު ހާފިޒާއާއި ލަތީފާއި އަމީރާގެ އިތުރުން މިރްޒާނާއި އަމްނާ ވެސް ތިއްބެވެ. އެތާ ތިބި އެހެން މީހުންނަށް އަވަސް ނަޒަރެއް ދީފައި މައިސޫން އޭނަގެ ރަތްވެފައިވާ ދެލޯ އަމާޒުކޮށްލީ މިރްޒާނާއި އަމްނާއަށެވެ.\n“ކަލޭމެން އަހަންނަށް މި ޖެއްސި ޙާލުގެ ހިތިކަން މުޅި ޢުމުރަށް އިޙްސާސް ކުރެވޭވަރު ކުރާނަން! ހަނދާންކުރާތި!” މައިސޫން ޖިޕަށް އަރަމުން ދިޔަ ވަގުތު ހަޅޭއްލެވިއެވެ. މިރްޒާން މިފަހަރު މައިސޫންގެ އެ ބިރު ދެއްކުން މާ ބޮޑުކަމެއްގެ ގޮތުގައި ނުނެގިއެވެ. އޭނައަށް މިއަދު މި ޙާލު ޖެހިފައިވަނީ ވެސް ކުރީ ފަހަރުވެސް މައިސޫން އޭނައަށް ބިރުދައްކާފައި ކުރި ކަމެއްގެ ސަބަބުން އެނގުންވީތީވެއެވެ. އެހެނަސް އޭނައަށް ނޭނގުނު ކަމަކީ އޭނަ ޙަޤީޤަތުގައި ބިރުގަންނަންވީ ފަހަރަކީ މިއީކަމެވެ.\nއެކަން ނޭނގި މިރްޒާން އަނެއްކާވެސް އޭނަގެ ދުވަސްތައް ގުނަން ފެށީ އުފާވެރިކަމާ އެކީގައެވެ. އަމްނާގެ ބަނޑަށް 8 މަސް ފުރި9މަހަށް އެޅެމުން ދިޔަދިޔަހެން މިރްޒާނާއި އަމްނާ ދަރިފުޅަށްޓަކައި ވާންޖެހޭ ހުރިހާ ތައްޔާރީތަކެއްވަމުން ދިޔައެވެ. ދަރިފުޅަށްޓަކައި ވަކިން ކޮޓަރިއެއްގައި ކުލަ ލައި އެނދާއި ކޮށި ގަނެ އެ އެއްޗެހިތައް ޒީނަތްތެރި ކުރަމުން ދިޔައެވެ. މި މަސައްކަތުގައި ހާޝިމާއި ޙަމީދާގެ ފުރިހަމަ އެހީތެރިކަން ވެސް ލިބެމުން ދިޔައެވެ. ހާފިޒާއާއި ލަތީފް މައިސޫންގެ މައްސަލައަށްފަހު ވަގުތުން ރަށަށް ދިޔައީތީ އެމީހުންނަށް އެކަންތަކުގައި ބައިވެރިވެވޭ ގޮތެއްނުވިއެވެ. އެކަމާމެދު ހާޝިމްގެ ދެމަފިރިން ޝަކުވާވެސް ކުރިއެވެ. އެމީހުންނާއި ބައްދަލުވެސް ކުރުމެއްނެތި މިރްޒާންގެ މައިންބަފައިން ދިޔުމުންނެވެ. އަމިއްލަ ދަރިފުޅު ކުރި ކަންތަކަށްފަހު މަންމަމެން އެހެން ބަޔަކާއި ކުރިމަތިލާން ވެސް އެދުވަހު ޖެހިލުންވީކަން މިރްޒާނަށް އެނގުންވިއެވެ. އެހެނަސް މަންމަމެން އަދި ފަހުން އިރާދަކުރެއްވިއްޔާ އަންނާނެކަމަށް މިރްޒާން ބުންޏެވެ.\nވީ އެ ހުރިހާ ތައްޔާރީތަކަށްފަހު އެ ތައްޔާރީތައް ވެވުނު ފަރާތުގެ ރުއިމުގެ އަޑު މިރްޒާނަށް އިވިގެން ދިޔައީ އޭގެ ދެ ހަފްތާ ފަހުންނެވެ. ގަޑިއިރުތަކެއް ވަންދެން ހޮސްޕިޓަލެއްގެ އެނދެއްގައި ވޭންއަޅަމުން ދިޔަ އަމްނާގެ ކައިރީގައި އޭނަގެ އަތުގައި ހިފަހައްޓައިގެން ހުރި މިރްޒާނަށް އެ އަޑު އިވިގެން ދިޔުމުން އޭނަ ތުންފަތްމައްޗަށް ހިނިތުންވުމެއް ވެރިވިއެވެ. ލޮލަށް ޖަމާވެގެން ދިޔަ އުފާވެރިކަމުގެ ކަރުނަތަކާއެކީ އޭނަ އަމްނާއަށް ބަލާލި ވަގުތު އެ ވަރުބަލިކަމުގެ ތެރެއިން ފުން ނޭވާތަކެއް ލަމުން އަމްނާ ވެސް ހިނިތުންވެލީ މަންޒަރު މިރްޒާނަށް ފެނުނެވެ. އޭގެ މާ ގިނައިރެއްނުވެ ނަރުސް ކުއްޖަކު އައިސް އެދެމީހުންގެ ދެލޯފަދަ ދަރިފުޅު މިރްޒާންގެ އަތަށް ލައިދިނެވެ. އެއާއެކު މިރްޒާން އިތުރަށް ފުންވެގެން ދިޔަ ހިނިތުންވުމަކާއެކީ ދަރިފުޅުގެ ކަންފަތުގައި ބަންގި ގޮވިއެވެ. އެއަށްފަހު ދަރިފުޅަށް ބޮސްދީފައި ދަރިފުޅާއެކީ އަމްނާގެ ކައިރީގައި އިށީނީ އިންތިހާއަށް އުފާވެފައިވި ހިތަކާއެކީ ޙަމްދުކުރާ ޙާލުގައެވެ.\nއެއަށްފަހު ވެސް މިރްޒާންގެ ޙަޔާތުގައި ވޭތުވާންފެށީ އަދި އެއަށްވުރެ ވެސް އުފާވެރި ދުވަސްތަކެވެ. ދަރިފުޅު ލިބުމަށްފަހު އޭނައާއި އަމްނާގެ ޒަވާޖީ ޙަޔާތް އިތުރަށް ފުރިހަމަވެގެން ދިޔަ ފަދައެވެ. ދެމީހުން ރޭވި ފަދައިން ހަމަ އެކުއްޖާގެ ނަމަކަށް ދެވުނީ ‘ޢަބްދު ﷲ މުޙްސިން’އެވެ. އަދި ދެމީހުން ރާވައިގެން ތިބީ ދެ ނަން ކިޔަންކަން ވެސް އެކަކު ވެސް ހަނދާނެއް ނުނެތެއެވެ. އެހެންކަމުން އަމްނާ ދަރިފުޅަށް ގޮވަމުން ދިޔައީ ‘ޢަބްދު ﷲ’ ގެ ނަމުންނެވެ. މިރްޒާން އެކުއްޖާއާއި މުޚާތަބު ކުރަމުން ދިޔައީ ‘މުޙްސިން’ ގެ ނަމުންނެވެ. ހާޝިމްމެން ވެސް ދަރިފުޅުގެ ފުރިހަމަ ނަން އިވިފައި މުޙްސިންއޭ ކިޔަން ފެށުމުން އަމްނާ ނުރުހުންވާކަމަށް ހެދުނެވެ. ލަތީފް ކުޑަކޮށް ބަލިވުމުގެ ސަބަބުން ދަރިފުޅު ބެލުމަށްޓަކައި މާލެއަށް ނާދެވުނު ހާފިޒާއަށް ގުޅައި އަމްނާ އެ ޝަކުވާ ކުރިއެވެ. އެހެންކަމުން ހާފިޒާ ވެސް އަމްނާގެ ކޮޅު ނެގުމަށްޓަކައި ކުއްޖާއަށް ޢަބްދު ﷲ ކިޔަން ފެށުމުން އެއީ އެންމެން ވެސް ހެއްވާލި ސަބަބަކަށްވިއެވެ.\nއެ ސަމާސާތަކުގެ ތެރެއިން މިރްޒާނާއި އަމްނާގެ ޢާއިލާތަކުގެ ގުޅުމުގެ އިތުރުން އެ ދެމީހުންގެ ދެމެދުގައި އޮތް ގުޅުން ވެސް ވަރުގަދަވަމުން ދިޔައެވެ. ކުއްޖާގެ ނަމާއިމެދު އެންމެން ކުރިމަތީގައި ރުޅިވާ ކަމަށް ހެދެމުން ދިޔައެއްކަމަކު ދެމީހުން އެކަނިވާ ވަގުތުތައް ހޭދަވަމުން ދިޔައީ ލޯތްބާއި އެކީގައެވެ. އަމްނާ ވިހެއުމުން މިރްޒާން އޭނަގެ ޗުއްޓީގެ އަނެއްބައި ވެސް ނަގާފައިވީތީ އޭނައަށް އަމްނާއާއި ދަރިފުޅާއެކީ އިތުރު ވަގުތު ހޭދަކުރުމުގެ ފުރުޞަތު ލިބުނެވެ. ދެމީހުން އެކީގައި ދަރިފުޅު ނިންދެވުމާއި އެހެނިހެން ކަންތައް ކުރުމުގެ އިތުރުން ވެސް މިރްޒާން އަމްނާއަށް ވަކިން ވަގުތު ދެމުން ދިޔައެވެ. ވިހެއުމަށްފަހު ވެސް އަމްނާގެ ރީތިކަމަށް މިރްޒާން ތަޢުރީފުކުރަމުން ދިޔަ ޒާތުން އަމްނާ ލަދުގަންނަމުން ދިޔައީ އަލަތު ކައިވެންޏެއް ކޮށްގެން އުޅޭ ފަދައަކުންނެވެ. އެ ވާހަކަ ވެސް ދެކެވިގެން ދިޔުމުން އެދެމީހުން އިތުރަށް ގާތްވެގެން ދިޔައީ ދުވަހަކުވެސް ދެމީހުން އެކަކު އަނެކަކާ ވަކިވާން ބޭނުމެއްނުވާކަން ދެމީހުންނަށް ވެސް ޔަޤީންވުމުންނެވެ.\n3 މަސް ވޭތުވެގެން ދިޔައީ މިފަދަ ގޮތެއްގައެވެ.3މަސް ވޭތުވީ މިރްޒާން އޭނަގެ ޢާއިލާއާއެކީ އުފާވެރި ދުވަސްތައް ވޭތުކުރުމުގައެވެ. އެ ދުވަސްތައް ހިނގަމުން ދިޔަދިޔަހެން އޭނައަށް އޭނަގެ ޢާއިލާއާއި ނުލާ އުޅެން ދަތިވާނެކަން މިރްޒާނަށް ޤަބޫލުކުރެވުނެވެ. ޖާނަލިސްޓުންނަށް އެވޯޑް ދިން ޙަފްލާއެއްގެ ތެރެއިން އަހަރުގެ އެންމެ ފާހަގަ ކޮށްލެވޭ ޖާނަލިސްޓުގެ މަޤާމް އޭނައަށް ލިބުމުން ދެއްކި ވާހަކައިގައި ވެސް މިރްޒާން އޭނަގެ ކާމިޔާބީގެ ފަހަތުގައިވި ސަބަބަކަށް އޭނަގެ އަންހެނުންނާއި އޭނަގެ ދަރިފުޅު ހިމެނިއެވެ. އެދެމީހުންނާއި ނުލާ އޭނައަށް އޭނަގެ ދިރިއުޅުން ޚިޔާލެއްވެސް ނުކުރެވޭނެ ކަމަށް އޭނަ މައިކް ކައިރި ހުރެ ބުނެލި ވަގުތު ވެސް އެލޮލުން ކަރުނަ ހިލުނެވެ.\nމިރްޒާނަށް ނޭނގުނު ކަމަކީ ހަމަ އެރޭ އެ މަންޒަރު ޓީވީއިން ބަލަން ހުރި މީހަކު އޭނަގެ ހުރިހާ ބިރެއް ޙަޤީޤަތަކަށް ހަދަން ފައިވިއްދައިގެން ހުރިކަމެވެ. އޭނައަށް ކިރިޔާވެސް އެކަމުގެ ހިލަމެއްވީ އޭނަގެ ޢިމާރާތާއި ހަމައަށް ގޮސް ކާރު ޕާކް ކޮށްލަމުން އޭނަ ޢިމާރާތަށް ވަންނަން އުޅުނު ވަގުތެވެ. ގާޑު ބޭބެއާއި ވާހަކަ ދެއްކުމަށްފަހު ގޭޓުން ވަންނަން އުޅުނު ވަގުތު މިރްޒާންގެ މެއަށް ފިނިވީ ޢިމާރާތުގެ ކައިރީގައި އޭނައާއި ތަންކޮޅެއް ދުރު ހިސާބެއްގައި ހުރި މައިސޫން ފެނިގެން ދިޔުމުންނެވެ. އޭނަގެ މޭ ރޫރޫ އަޅައިގެން ދިޔައީ މައިސޫން ވާހަކަ ދައްކަން ހުރި މުސްކުޅި ފިރިހެނަކު ފެނުމުންނެވެ. އެ މީހާގެ ނުރަވެފައިވި ކޮނޑާއި ހަމައަށް އޮތް އިސްތަށިގަނޑު ހޭވިފައި ހުރިއިރު ލައިގެން ހުރީ މިލަކޮށް ފެންނަމުން ދިޔަ ޓީޝާޓަކާއި މުންޑެކެވެ. އެއީ ކާކުކަން އެނގުންވީ ހިނދު މިރްޒާނަށް ހިންދިރުވާލަމުން އެދިމާލަށް ބަލަން ހުރެވުނީ ބިރެއް ފެނިގެން އުޅޭ ފަދައަކުންނެވެ. ހަމަ އެ ހިނދު އެތާހުރި ގާޑު ބޭބެ ވާހަކަ ދެއްކިއެވެ.\n“އޭނައަށް ދޯ ތިބަލަނީ. އެއީ އެއްކަލަ ސިޙުރު ހަދާ އާދަނު. ނޭނގެ މި ޢިމާރާތުގެ ކާކުގެ ދިރިއުޅުން ބަރުބާދުކޮށްލަން ކަމެއް އޭނަ އައިސްގެން އުޅެނީ.” ގާޑު ބޭބެ ބުނެލި ވާހަކައިން ސިކުނޑި ދިން އިންޒާރާއެކީ މިރްޒާންގެ ހިތް ބާރަށް ތެޅެން ފެށިއެވެ.\nAssalaam’alaikum. v bodah maafah edhen mi bai thankolheh lasveema. v ulhunin mi bai in maazy nimmeytho. ekamaku ithurah lasnukuran hama mi genesdhiny. next part in nimeynehen jana ah heevany In Sha Allah. next part sunday ga genesdheynan.\nArabi kiyavaa kiyuntheringe samaalukamah: jana miaffahu vaahaka aa independent kohves Arabi genesdheynan. adhives vaahakaige kuriah oiythanuga vaahakaige therein ves Arabi annaane. ekamaku eyrun vaahakain address vaany Arabeege ehen topic thah. ehenveema eyge kurin verbs thakuge bai jana nimman beynun. ehenveema miadhu jana genesdheynan kuree dhuvahuge exercise ge answer key thah. adhi present tense chart dhaskuranvy gothuge tips thah. kiyuntherin veehaaves varakah gavaaidhun revise kureema handhaan kuran faseyha vaane In Sha Allah. adhi Quran kiyavai Quran adu ahaairu Quranuge tharujamaa belumaky ves baskoshaaru mussandhi vegen dhaane kameh In Sha Allah. ekanthah kurumaky jana ge v bodu edhumeh 🙂\nmi site in Quran adu ahamun ves tharujamaa beleyne In Sha Allah. Maai Allah alhamennah Quran ungenumah faseyha kohdhevvaashi. Ameen!\nMasha allah??❤??vrh vrh reethi mi prt vx ???mi faharu vx first dhw mi libuny???????????????Al’hamdhulillah????????????????????Jazakhallah khairan for bringingastry lyk this Jana sis??????????\nBeryl stone ge comment fenifa emme furathama ves jana hithah ery miadhuves first mi libuny mi kiyuntheriyaa ashey. hehe….Ma Sha Allah <3 Alhamdhulillah! (All praise and thanks belong to Allah) Baarakallah Feeki! 😀\nMasha allah. Mi part vx varah iburaitheri. Adhi varaha varah reethi. Mi story mihaa reethi koh adhi hama ehaa iburaitheri koh genesdhey theeve jana ah varah bodah shukuru adhaa kuran. Mifaharu me 2nd dho. When next part?? Waiting4next part.. LY jana\nyeah mifaharuves Shifna sis second. miadhu jana ah vaahaka up kurevunu vaguthu rangalhu nuvy dho? hehe 😀 next part sunday ga In Sha Allah. love you too <3\nMasha allah..?? wonderfull???❤❤??.. haadha reechey… so miz ge beybe dhw siru hadhaafa dhuru kurany miz n imna… alhey… haadha goahey… mikahala miraaruge mujthamauga ingaa bodethi massala thakaa medhu visnaafa mihaa ibraitheri vaahaka eh janaa genes dheythy vvv ufaa vey… and yuh know mi vaaha in aharumenge musthagu baluge jeel thakah vvvv faidhaa kuraane insha allah… god bless yuh jana❤❤❤❤..ly❤❤\nAan dho? Maisoon ge character change vegen miaee emme nubaikoh. dhen balamaa eyna ah vaagotheh ves. hehe…jana ge ves ummeedhaky mi vaahakain adhi mi vaahaka fadha ehenihen vaahaka thakun ves kiyuntherinnah faidha thah kurun In Sha Allah. ekamaku kanboduvany emme reach kuran beynunvaa meehunnah reach nuvedhaane ey hithah araathy. dhivehi vaahaka kiyan beynun nuvaane zuvaan kudhin ves thibeynekan engeythy. ehenve aslu jana plan kurin blog ga English vaahaka thah ves liyan. ekamaku meethi liyamun blog post thah liyamun hama nuvefa onnany. hehe…ekamaku In Sha Allah musthaqbaluga eba visnan ekahala kameh kuran. ekamattakai thiya kiyuntheringe dua ves beynun. mivaguthattakai thiya kiyuntherinnah mifadha vaahaka thakun faidhaa eh kuriyyaevaahaka thah ehen meehunna hissa kurumun vv faidhaa kuraane kamah belevey In Sha Allah. May Allah bless you more. Ameen! Love you too <3\nArabic past tense exercise ge answer keys thah:\nDhivehi answer key:\nHurihaa javaabeh ehen noony madhuvegen dhiha javaabu rangalhuvee kiyuntherinnah jana ge faraathun v bodah maruhabaa 😀 vvv molhu ingey? <3 thankolheh madhun javaabuthah rangalhuvee kiyuntherieh huriyya ves hiyvvaru dhera nukurahchey. adhi kuriah oiy thanuga rangalhuvegen dhaane In Sha Allah 🙂\npast tense ah confident vee kiyuntherin dhen present tense ge chart miadhu dhaskuranvy. mihiryechart dhaskuran beynun kurevidhaane tips thakaaechart ah fahthanvy basthah huri post.\nevves undhagoo vaa thankolheh othiyya blog ga comment eh koggen ves jana gaathun ahaalun edhen.\nPS: adhi mi baiga hissa kurevifaivi aayathaa gulhey post eh onnaane. eythi In Sha Allah mirey genesdheynan. ey aslu jana v loabivaa ayatheh ehenveema eyaa beheygothun post eh nuliye dhookohnuleveyne. hehe 😀 post in faidhaa eh kuriyya post hissa kurumaky jana ge v bodu edhumeh\n“When you help Allah, Allah helps you.”\nWallaahi we will only know what this means when we do something for the sake of Allah’s deen. When we do something to spread His Word and encourage people to live according to His deen. When we find the courage to say or do the right thing even when it’s difficult and harsh. Some of you might assume that I wrote aboutaperson being helped just because he stood up for his faith out of nowhere. But no! These things that I write in the story are based on real life experiences. And Subhaanallah as I look back at my own experiences, I realize that it only takesasmall amount of courage to do the right thing compared to the Help that Allah will send your way. You might think that your small effort is not going to bring any benefit but Allah will give you results that you had never imagined. You might think that the advice you gave to that one sister is not going to change anything but afterafew days you realize that her whole life has changed because of that one advice. You might think that you saying the right thing in the middle ofacrowd that is unwilling to accept, is going to get you in trouble and yet your words will mark the beginning ofachange in an entire organization. And the beauty in all of this……is realizing that its only Allah. That it’s only Allah Who puts barakah in the good you do. That is the King of the skies and the earth Who is helping YOU out of all the creation He swt is taking care of. That it’s the Possessor of all strength, Who is giving you His unwavering Support. Subhaanallah!\n“Those of you who believed, if you support Allah, He will support you and plant your feet firm.” Surah Muhammad, 7\n“ތިބާ ﷲ އަށް އެހީވެދީފިނަމަ، ﷲ ތިބާއަށް އެހީވެވޮޑިގަންނަވާނެއެވެ.”\nމި ބަސްތައް އަހަރުމެންނަށް އިޙްސާސް ކުރެވޭނީ އަހަރުމެން ﷲ ގެ ދީނަށްޓަކައި ކޮންމެވެސް ކަމެއް ކޮށްދިނުމުންނެވެ. އެކަލާނގެ ކަލާމްފުޅު ފަތުރައި އެކަލާނގެ ދީނާއި އެއްގޮތަށް އުޅެން އެހެން މީހުންނަށް ހިތްވަރު ދިނުމުންނެވެ. އަދި ދަތި ޙާލަތްތަކުގައި ވެސް އެ ދީނަށްޓަކައި ތެދުބަސް ބުނެ އެ ދީނަށްޓަކައި ރަނގަޅު ފިޔަވަޅުތައް އެޅުމުންނެވެ. ވާހަކައިގައި ﷲ ގެ ދީނަށް ނަޞްރު ދިން މީހަކަށް އެހީ ލިބިގެން ދިޔަ ގޮތުގެ ވާހަކަ އަޅުގަނޑު ލިޔުނީ ހަމައެކަނި ވާހަކައަށްޓަކައި ކަމަށް ބައެއް ކިޔުންތެރިންނަށް ހީވެދާނެއެވެ. އެހެނަސް އެއީ ޙަޤީޤަތެއް ނޫނެވެ. ވާހަކައިގައި ހުންނަ އެފަދަ ޙާދިސާތަކަކީ ޙަޤީޤަތާއި މުޅިން އެއްގޮތް ނުވިޔަސް ޙަޤީޤީ ތަޖުރިބާތަކަށް ބިނާކޮށް ލިޔެވިފައިވާ ޙާދިސާތަކެކެވެ. އަޅުގަނޑު އަޅުގަނޑުގެ އަމިއްލަ ތަޖުރިބާތަކަށް ބަލާއިރު ނިންމެނީ އެންމެ ނިންމުމެކެވެ. އެއީ ރަނގަޅު ކަމެއް ކުރުމުން ﷲ އަހަރުމެންނަށް ދެއްވާނެ އެހީއާއި އަޅާ ބަލާއިރު އެކަން ކުރުމަށްޓަކައި އަހަރުމެން ކުރަންޖެހޭ ހިތްވަރު ވަރަށް ވެސް ކުޑައެވެ. ތިބާ ފަށާ ކުޑަކުޑަ މަޝްރޫޢަކުން އެއްވެސް ފައިދާއެއް ނުކުރާނެ ކަމަށް ތިބާއަށް ހީވެފައި ވަނިކޮށް އެއިން ތިބާ ހީވެސް ނުކުރާ ފަދަ ނަތީޖާތަކެއް ﷲ ނެރުއްވާނެއެވެ. ތިބާ އެއްދުވަހަކު އެ އުޚްތާއަށް ނޫނީ އަޚާއަށް ދިން ނަޞޭޙަތުން އެއްވެސް ފައިދާއެއް ނުކުރާނެ ކަމަށް ތިބާއަށް ހީވެފައިވަނިކޮށް އޭގެ މަދު ދުވަސްކޮޅެއް ފަހުން އެ އަޚެއްގެ މުޅި ޙަޔާތް ބަދަލުވެފައިވި މަންޒަރު ތިބާއަށް ފެނިދާނެއެވެ. ނަޞޭޙަތެއް އަޑުއަހަން ބޭނުންނުވާ ބައެއްގެ މެދުގައި ކަންތައް ކުރުމުގެ އެންމެ ރަނގަޅު ގޮތް ތިބާ ކިޔައިދިނުމުން ތިބާއަށް އެތައް ގެއްލުމަކާއި މަލާމާތެއް އަމާޒުވާނެކަމަށް ތިބާއަށް ހީވެފައިވަނިކޮށް، ތިބާ ބުނެލާ ބަސްތަކަކީ މުޅި މުއައްސަސާއެއްގެ ބަދަލު ގެންނަ ބަސްތަކަކަށް ވެދާނެއެވެ. މި ހުރިހާ ކަމެއްގެ ތެރެއިން ވެސް އެންމެ ރީތިކަމަކީ ކޮބައިކަން ތިބާއަށް އެނގޭ ހެއްޔެވެ؟ އެއީ އެ ހުރިހާ ކަމެއް އެވަނީ ހަމައެކަނި ﷲ ގެ އިރާދަފުޅުންކަން އެނގުންވުމެވެ. ތިބާ ކުރާ ހެޔޮ ޢަމަލުތަކުގައި ބަރަކާތް ލައްވަނީ ހަމައެކަނި ﷲ ކަން އެނގުންވުމެވެ. އެކަލާނގެ ޚަލްޤުކުރެއްވި ހުރިހާ މަޚްލޫޤުންގެ ތެރެއިން ބިމާއި އުޑުގެ ވެރިރަސްކަލާނގެ ތިބާއަށް އެހީވެވޮޑިގެންވިކަން އެނގުންވުމެވެ. ތިބާއަށް ދެގޮތެއްނުވާ ނަޞްރެއް ދެއްވަނީ ހުރިހާ އާރާއި ބާރެއްގެ ވެރިރަސްކަލާނގެކަން އެނގުންވުމެވެ. ސުބްޙާނަ ﷲ!\n“އީމާންވެއްޖެ މީސްތަކުންނެވެ! ތިޔަބައިމީހުން اللَّه އަށް (އެބަހީ: اللَّه ގެ دين އަށް) ނަޞްރު ދޭނަމަ، އެކަލާނގެ ތިޔަބައިމީހުންނަށް ނަޞްރު ދެއްވާނެއެވެ. އަދި އެކަލާނގެ ތިޔަބައިމީހުންގެ ފައިތިލަތައް ސާބިތު ކުރައްވާނެއެވެ.” ސޫރަތް މުޙައްމަދު، 7.\nއެހެނިހެން މަޖާ ލޯބި April 8, 2020\nއެހެނިހެން މަޖާ ލޯބި December 2, 2018\nހިތާމަ ލޯބި April 26, 2017


2040ގެ ތަސައްވުރާ ގުޅޭގޮތުން ލިޔެފައިވާ ދެ ފޮތެއް ރައީސްއަށް ހަދިޔާކުރައްވައިފި 2040ގެ ތަސައްވުރާ ގުޅޭގޮތުން ލިޔެފައިވާ ދެ ފޮތެއް ރައީސްއަށް ހަދިޔާކުރައްވައިފި\n2040ގެ ތަސައްވުރާ ގުޅޭގޮތުން ލިޔެފައިވާ ދެ ފޮތެއް ރައީސްއަށް ހަދިޔާކުރައްވައިފި\n"ވިޝަން 2040" އަދި "2040 ވަޓް ވުޑް އިޓް ބީ ލައިކް؟" ގެ ނަމުގައި 2040 ގެ ތަސައްވުރާ ގުޅޭގޮތުން ދިވެހި ކުޑަކުދިންތަކެއް ލިޔެފައިވާ ދެ ފޮތެއް ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙަށް ހަދިޔާކުރައްވައިފިއެވެ.\nއުގައިލް ފައުންޑޭޝަނާއި ހައުސިންގ ޑިވެލޮޕްމަންޓް ކޯޕަރޭޝަން، އެޗް.ޑީ.ސީގެ ފަރާތުން މި ދެ ފޮތް އެ މަނިކުފާނުގެ އަތްޕުޅަށް އަރުވާފައި ވަނީ އެކަމަށްޓަކައި މިއަދު މެންދުރުކުރީގައި ރައީސުލްޖުމްހޫރިއްޔާގެ އޮފީހުގައި ބޭއްވި ޚާއްޞަ ހަފުލާއެއްގައެވެ.\nމި ދެ ފޮތަކީ ޕްރޮފެސަރ ޙަސަން އުގައިލްގެ އުގައިލް ފައުންޑޭޝަންގެ ކިޑްސް ސަރކަލްއިން އެކުލަވާލާ ތައްޔާރުކޮށްފައިވާ ދެ ފޮތެވެ. މީގެތެރެއިން "ވިޝަން 2040" ފޮތަކީ7އަހަރާއި 10 އަހަރާ ދެމެދުގެ ކުޑަކުދިންތަކެއް، އެ ކުދިން 2040 ވަނަ އަހަރު ދުނިޔެ އޮންނާނެކަމަށް ތަސައްވުރު ކުރާ ގޮތާ ގުޅޭގޮތުން ލިޔެފައިވާ ފޮތެކެވެ.\n2040 ގެ ތަސައްވަރާއި ގުޅޭގޮތުން ދިވެހި ކުޑަކުދިންތަކެއް ލިޔެފައިވާ ދެ ފޮތެއް ރައީސުލްޖުމްހޫރިއްޔާއަށް ހަދިޔާކުރެއްވުން / ފޮޓޯ: ރައީސް އޮފީސް\n"2040 ވަޓް ވުޑް އިޓް ބީ ލައިކް؟" ފޮތަކީ 11 އަހަރާއި 14 އަހަރާ ދެމެދުގެ ކުޑަކުދިންތަކެއް 2040 ވަނަ އަހަރުގެ ތަސައްވުރާ ގުޅޭގޮތުން އެކުލަވާލާފައިވާ ފޮތެކެވެ.\nއެގޮތުން މީގެ 20 އަހަރު ފަހުން ދުނިޔޭގެ ކަންކަން އޮންނާނެގޮތުގެ ތަސައްވުރާއި، މީހުން އަދާކުރާނެ ވަޒީފާތަކާއި، ޗުއްޓީ ހޭދަކުރުމަށް ޖައްވަށް ދަތުރުފަތުރު ކުރުމާއި، އައު ހޯދުންތަކާއި، އެފަދަ އެތައްކަމެއް އެ ކުދިންގެ ތަސައްވުރުގައި ހުރިގޮތް މި ދެ ފޮތުގައި ލިޔުމުންނާއި ކުރެހުމުގެ ޒަރީޢާއިން ހިމަނާފައިވެއެވެ. އަދި، ނަންދިނުމުން ފެށިގެންގޮސް ބަނޑޭރިގަނޑާއި ފޮތުގެ ހުރިހާ ކޮންޓެންޓެއް ތައްޔާރުކޮށްފައި ވަނީ ކުޑަކުދިންނެވެ.\nމި ދެ ފޮތް ތައްޔާރުކުރުމުގައި ރާއްޖޭގެ އެކި ކަންކޮޅުތަކުން 400 އަށް ވުރެ ގިނަ ކުދިން އޮންލައިންކޮށް ބައިވެރިވެފައިވެއެވެ.\nދަ ސަރކަލް ބައި އުގައިލް ފައުންޑޭޝަނަކީ އެޗް.ޑީ.ސީ އަދި އުގައިލް ފައުންޑޭޝަން ގުޅިގެން 2019 ވަނަ އަހަރުގެ އޯގަސްޓްމަހުގެ ތެރޭގައި ހުޅުވި ސެންޓަރެކެވެ. މި ސެންޓަަރުގެ އެންމެ މުހިއްމު އެއް މަޤްޞަދަކީ ވާހަކަ ކިއުމުގެ އާދަ އާލާކޮށް، ހަމަހިމޭންކަމާއެކު ޢިލްމު އުނގެނުމުގެ މާހައުލެއް ބިނާކޮށް ވީހާވެސް ގިނަ އަދަދެއްގެ ބަޔަކަށް ޚާއްސަކޮށް ކުޑަކުދިންނަށް އެ ފުރުޞަތު ފަހިކޮށްދިނުންކަމަށް އެޗް.ޑީ.ސީން ވިދާޅުވެއެވެ. އަދި ސައިންސް، ޓެކްނޮލޮޖީ، އިންޖިނިއަރިންގ، އާޓް އަދި ހިސާބު ޢިލްމު ރާއްޖޭގެ ޒުވާނުންގެ މެދުގައާއި ޚާއްސަކޮށް ކުޑަކުދިންގެ މެދުގައި އާލާކުރުމަށް ދަ ސަރކަލްގެ ޒަރިއްޔާއިން ގިނަ މަސައްކަތްތަކެއް ކުރުމަކީ އަމާޒެއްކަމަށްވެސް އެ ކޯރޕަރޭޝަނުން ވިދާޅުވެއެވެ.


Everton balikurumaaeku Manchester City ah jehijehigen 17 molhu - Dhiyares\nއެވާޓަން ބަލިކުރުމާއެކު މެންޗެސްޓާ ސިޓީއަށް ޖެހިޖެހިގެން 17 މޮޅު\nގޯލަކަށްފަހު ސިޓީގެ ކުޅުންތެރިން އުފާ ފާޅުކުރަނީ\nޕްރިމިއާ ލީގުގެ ތާވަލުގެ އެއްވަނާގައި އޮތް މެންޗެސްޓާ ސިޓީއާއި އެވާޓަން ބައްދަލުކުރި މެޗުގައި އެވާޓަންގެ މައްޗަށް ކުރި ހޯދައި މެންޗެސްޓާ ސިޓީން ޖެހިޖެހިގެން 17 ވަނަ މޮޅު ކަށަވަރުކޮށްފިއެވެ.\nމެންޗެސްޓާ ސިޓީން ރޭގެ މެޗަށް ނުކުމެފައިވަނީ އެ ޓީމުގެ މުހިއްމު ކުޅުންތެރިޔާ އިލްކޭ ގުންޑޮންގް ނެތިއެވެ. އޭނާއަކީ އެ ޓީމުގެ ކުރިއަށް ކުޅޭ އެންމެ މުހިއްމު އެއް ކުޅުންތެރިޔާއެވެ. އަދި ރޭގެ މެޗުގެ ސްކޮޑުގައި ހިމެނުނު ނަމަވެސް ކެވިން ޑެ ބްރުޔިން ދަނޑު މައްޗަށް އަރުވާފައިވަނީ 12 ވަރަކަށް މިނިޓަށެވެ.\nޑެބްރުޔެންގެ ބަދަލުގައި މެންޗެސްޓާ ސިޓީގެ މެދުތެރެ ބެލެހެއްޓީ ފިލް ފޯޑެންއާއި ބާނާޑޯ ސިލްވާއެވެ. އެ ދެ ކުޅުންތެރިންވަނީ މެދު ތެރެއިން ރަނގަޅު ފުރުޞަތުތައް މެންޗެސްޓާ ސިޓީގެ ކުޅުންތެރިންނަށް ފަހިކޮށްދީފައެވެ. ނަތީޖާއަކަށްވީ 3-1 ގެ ނަތީޖާއަކުން އެ ޓީމު މޮޅުވުމެވެ.\nރޭގެ މެޗުގައި އަލްޖީރިއާގެ ހުނަރުވެރި ފޯވާޑު އަދި ސިޓީގެ ކުޅުންތެރިޔާ ރިޔާޒް އަލްހަމަހެރޭޒްވަނީ 63 ވަނަ މިނިޓުގައި ސިޓީގެ ދެވަނަ ގޯލު ކާމިޔާބުކޮށްދީފައެވެ. އަދި މެޗުގައި އެންމެ ފަހު ގޯލު ކާމިޔާބުކޮށް ބާނާޑޯ ސިލްވާއެވެ. ވާތުފައިން ފޮނުވައިލި ބޯޅަ އަމާޒުކުރީ ގޯލުގެ ތިރީ ކަނަށެވެ.\nޕްރިމިއަރ ލީގް ޕެޕް ގާޑިއޯލާ އެވާޓަން ފުޓުބޯޅަ މެންޗެސްޓާ ސިޓީ\nސްވަންޒީ ބަލިކޮށް މެންޗެސްޓާ ސިޓީ އެފްއޭ ކަޕުގެ ކުއާޓާ ފައިނަލަށް\nމެންޗެސްޓާ ސިޓީގެ ސަޕޯޓަރުންނަށް ގާޑިއޯލާގެ އުފާވެރި ޚަބަރެއް\nމެންޗެސްޓާ ޔުނައިޓެޑް އެވަޓަނާ އެއްވަރުވެ ސިޓީއަށް ފަރަޤު ބޮޑުކުރުމުގެ ފުރުޞަތު


Billoorithasheege barudhan - One Online\nޢާންމުކޮށް ސައިކޮލޮޖީ ކިލާސްތަކުގައި ޓީޗަރުން ކޮށް އުޅޭ ކަމެއް އޮވެއެވެ. އެއީ ބައިތަށި ފެން ދަރިވަރުންނަށް ދައްކާލާފައި ސުވާލެއް ކުރުމެވެ. އެ ސުވާލަކީ "މިއީ ދެ ބައިކުޅަ އެއް ބަޔަށް ފުރިފައި ހުރި ތައްޓެއްހެއްޔެވެ؟ ނުވަތަ ދެ ބައިކުޅަ އެއް ބައި ހުސްވެފައި ހުރި ތައްޓެއްހެއްޔެވެ؟"\nމި ސުވާލުގެ ޖަވާބު އެކި ދަރިވަރުން ދޭނީ އެކި ގޮތަށެވެ. ދެން ޓީޗަރު ބުނާނެއެވެ. "ތިޔަ ހުރިހައި ދަރިވަރުންނަށް ވެސް ތިޔަ ފެނުނީ ހަމަ އެއް ތައްޓެކެވެ. ފެން ހުރީ އެއްވަރަކަށެވެ. އެންމެން ތިޔަ ތިބީ އެއް ތަނެއްގައެވެ. ތަށި ތިޔަ ފެނުނީ ހަމަ އެއް ވަގުތެއްގައެވެ. އެކަމަކު ޖަވާބު ކިހައި ތަފާތުހެއްޔެވެ؟ އެއީ އެއްގޮތަކަށް ވެސް ފެންތައްޓާ ގުޅުން ހުރި ކަމެއް ނޫނެވެ. ކޮންމެ ދަރިވަރަކު ދޭ ޖަވާބު ކަނޑައަޅަނީ އެ ދަރިވަރަކު ދުނިޔޭގެ ކަންތައްތަކާ މެދު ދެކޭ ގޮތެވެ. ދުނިޔޭގެ ކަންކަމާ މެދު ހެޔޮކޮށް ދެކޭ ދަރިވަރުންނަށް ފެންނާނީ ދެބައިކުޅަ އެއްބަޔަށް ފުރިފައި ހުރި ތައްޓެކެވެ. އެ ދަރިވަރުން އެ ބަލަނީ އޭގައި ހުރި ރިޒުގަށެވެ. ފެނަށެވެ. އަދި ގޯސްކޮށް ދެކޭ ދަރިވަރުންނަށް ފެންނާނީ ދެބައިކުޅަ އެއްބައި ހުސްވެފައި ހުރި ތައްޓެކެވެ. އެ ދަރިވަރުން އެ ބަލަނީ އެތަށީގައި ވާ ހުސް ތަނަށެވެ. އެ ތަށީގައިވާ ފެން އެ ދަރިވަރުންނަށް ނުވެސް ފެންނަ ފަދައެވެ."\nމިއީ އާންމުކޮށް ވަރަށް ގިނަ މީހުން ދަންނަ، ފަރިތަ ވާހަކައެވެ. ނަމަވެސް، މި ވާހަކައާ އަޅުގަނޑު މުޅީން އެއްބަހެއް ނުވަމެވެ. އެއީ މީހުން ދުނިޔެއާ މެދު ދެކޭ ގޮތް ކަނޑައެޅުމަކީ އެހައި އާދައިގެ، އެހައި ފަސޭހަ ކަމެއްކަމަށް އަޅުގަނޑަށް ޤަބޫލު ނުކުރެވޭތީއެވެ. އެހެންކަމުން، އެ ވާހަކަތައް ލިޔާން އުޅޭކަށް އަޅުގަނޑަކަށް ނުކެރޭނެއެވެ. އެހެންނަމަވެސް، މިވާހަކަ މި ދަންނަވައިލީ ބައިތަށި ފެނާ ގުޅޭ އެހެން ވާހަކައެއް ދަންނަވައިލާން އުޅޭތީއެވެ.\nއެއް ދުވަހަކު އަޅުގަނޑުމެންގެ ސައިކޮލޮޖީ ޕްރޮފެސަރު އަޅުގަނޑުމެންނަށް ބައިތަށި ފެން ދައްކައިލައިފިއެވެ. އަދި އެ ފެންތަށި އަތުކޮޅަށް ހިއްލައިލުމާއެކު، އަޅުގަނޑު ކުރިން މި ދަންނަވައިލި، އެންމެން ދަންނަ ޢާންމު ސުވާލު އަންނަނީކަމަށް ހިތައި ފޫހިވެފައި އަޅުގަނޑުމެން ތިއްބައި ޕްރޮފެސަރު އަހައިލިއެވެ. "މި ތަށީގެ ބަރުދަނަކީ ކިހައި ވަރެއްހެއްޔެވެ؟" އަޅުގަނޑުމެންނަށް ކުއްލިއަކަށް ހޭލެވުނު ކަހަލައެވެ. އަޅުގަނޑުމެން އެކި ދަރިވަރުން އެކި ޖަވާބު ދީފީމެވެ.\nޕްރޮފެސަރު ހީނގެންފައި ބުންޏެވެ. "އަހަންނަކަށް ވެސް ނޭނގެއެވެ. މީގެ ބަރުދަން އެނގޭނީ ކިރީމައެވެ." މިހެން ބުނުމާއެކު ދަރިވަރުންތައް ކަކަކަކަ އަޅާފައި ހޭންފަށައިފިއެވެ. ތިމާއަށް ޖަވާބު ނޭނގޭ ސުވާލު ދަރިވަރުންނާ ކުރުމީ ޓީޗަރުން އާންމުކޮށް ކޮށް އުޅޭ ޒާތުގެ ކަމަކަށް ނުވާތީއެވެ.\nއަޅުގަނޑުމެންނާ ބައިވެގެން ޕްރޮފެސަރު ވެސް އިރޮކޮޅަކު ހީނފިއެވެ. އެއަށް ފަހު ކިލާހުގެ އެންމެ ފަހަތުގައި، ވައިވެފައި އިން ދަރިވަރަކަށް ގޮވައި، އޭނާ ގެނެސް އަޅުގަނޑުމެންގެ ކުރިމަތީގައި ބަހައްޓައިފައި، އޭނާގެ އަތަށް އެއްކަލަ ފެންތަށި ދީފައި، ރީއްޗަށް އަތް ދަމައިލައިގެން ފެން ތަށި ހިފަހައްޓައިގެން ހުންނާށޭ ބުނެފިއެވެ. ޕްރޮފެސަރު އެ ބުނި ގޮތަށް ދަރިވަރު ކަންތައް ކުރުމުން، އޭނާ ކުރެން ވެސް އަހައިލިއެވެ. "ފެންތަށީގެ ބަރުދަން ކިހައިވަރެއްހެއްޔެވެ؟" ދަރިވަރު ރަކިވެފައި ބުނެލިއެވެ. "ނޭނގެއެވެ."\nދެން ޕްރޮފެސަރު ކިލާހާ ސުވާލު ކުރިއެވެ. "އޭނާ އެ ތަށި ހިފަހައްޓައިގެން އެ ގޮތަށް ދެތިން މިނެޓު ހުރެއްޖެ ނަމަ ވާނީ ކިހިނެއްހެއްޔެވެ؟" ދަރިވަރަކު ޖަވާބު ދިނެވެ. "އެއްވެސް ކަމެއް ނުވާނެއެވެ." އެހެން ދަރިވަރުން ވެސް އެއްބަސްވިއެވެ.\nޕްރޮފެސަރު އަހައިލިއެވެ. "އޭނާ އެ ތަށި ހިފަހައްޓައިގެން އެ ގޮތަށް ގަޑިއެއް ދެ ގަޑިއިރެއްހައި އިރު ހުރެއްޖެ ނަމަ ވާނީ ކިހިނެއްހެއްޔެވެ؟" ދަރިވަރަކު ޖަވާބު ދިނެވެ. "އަތުގައި ރިއްސަން ފަށާފާނެއެވެ." އެހެން ދަރިވަރުން ވެސް މި ކަމާ އެއްބަސްވިއެވެ.\nދެން ޕްރޮފެސަރު އަހައިލިއެވެ. "އޭނާ އެ ތަށި ހިފަހައްޓައިގެން އެ ގޮތަށް މިއަދު ހަތަރުދަމު ހުރެއްޖެ ނަމަ ވާނީ ކިހިނެއްހެއްޔެވެ؟" ދަރިވަރަކު ޖަވާބު ދިނެވެ. "އޭރުން އޭނާގެ އަތުގެ މަސްތަކުގައި ވަރަށް ބޮޑަށް ރިއްސާނެއެވެ. އަދި އަތް އައްސި ވެސް ވެދާނެއެވެ". އެހެން ދަރިވަރުން ވެސް އެއްބަސްވިއެވެ. އަދި އިތުރު ދަރިވަރަކު ބުންޏެވެ. "ފަހަރެއްގައި ހޮސްޕިޓަލުން ފަރުވާ ހޯދަންވެސް ޖެހިދާނެއެވެ."\nދެން ޕްރޮފެސަރު އަހައިލިއެވެ. "އޭނާ އެ ތަށި ހިފަހައްޓައިގެން އެ ގޮތަށް ރެއާއި ދުވާލު ހުރެއްޖެ ނަމަ ވާނީ ކިހިނެއްހެއްޔެވެ؟" ދަރިވަރަކު ޖަވާބު ދިނެވެ. "އެ ގޮތުގައި އެހެން އަބަދު ހުންނާންވެއްޖެ ނަމަ އޭނާގެ އަތުގެ ބޭނުން މުޅީން ކެނޑިދާނެއެވެ. އަތް އައްސިވެގެން ގޮސް، އަތުގެ ހިއްސު ވެސް މުޅީން ކެނޑި، އެންމެ ފަހުން އެ އަތް ވައު ވެސް ވެދާނެއެވެ. އެހެން ނޫނަސް، އެހެން ހުންނާންވެއްޖެ ނަމަ އޭނާއަކަށް އެހެން ކަމެއް ނުކުރެވޭނެ ނޫންހެއްޔެވެ؟ ކައިބޮއި ހަދާނީ ވެސް ކިހިނެއްހެއްޔެވެ؟ އެހެން ހުންނަން ހަދައިގެން ވާނީ މަރެވެ!"\nމި ވާހަކަތަކާ މެދު ވަރަށް ޝައުޤުވެރިކަމާއެކު އެތައް އިރެއް ވާންދެން ދަރިވަރުން ބަހުސްކުރަމުން ގެންދިޔައެވެ. އެ ގޮތަށް އެ ފެންތަށި ހިފަހައްޓައިގެން ރެއާއި ދުވާލު ހުންނާންވެއްޖެ ނަމަ އެ ދަރިވަރުގެ ދިރިއުޅުމަށް ކުރާނެ އަސަރާއި، އޭނާއަށް ޖިސްމާނީ ގޮތުންނާއި ނަފްސާނީ ގޮތުން ވާނެ ގެއްލުމުގެ ވާހަކަ ދައްކަމުން ދަނިކޮށް، އެއްކަލަ ފެންތަށި ހިފަހައްޓައިގެން ހުރި ދަރިވަރު ވޭނީ އަޑަކުން ކުކުރައިލައިފިއެވެ. އޭނާ އެ ގޮތުގައި، ފެންތަށި ހިފަހައްޓައިގެން ހުންނަތާ އޭރު ބައިގަޑިއެއްހައި އިރު ވާން ދަނީއެވެ.\nޕްރޮފެސަރު އެ ދަރިވަރާ ދިމާއަށް އެނބުރިލައިފައި ބުންޏެވެ. "ވަރަށް ބޮޑަށް މާފުކުރާށެވެ! ފިލާވަޅުގެ ބައެކެވެ." މިހެން ބުނެފައި، ދަރިވަރުގެ އަތުން ފެންތަށި އަތުލުމަށް ފަހު، ދަރިވަރަށް ޝުކުރު އަދާކުރުމަށް ފަހު، ގޮސް އިށީނުމަށް އޭނާގެ ގާތުގައި ބުންޏެވެ. އެ ދަރިވަރު އަތުގެ މަސްތައް މޮޑެމެން، ކުޑަކޮށް ކުކުރަމުން ހެމުން ގޮސް އިށީނދެއްޖެއެވެ. އޭރު ކިލާހުގެ އެހެން ދަރިވަރުން ކަކަކަކަ އަޅާފައި ހީނ ނަގަނީއެވެ.\nދަރިވަރުންގެ ހުނުމުގެ އަޑު މަޑުވެލީމައި ޕްރޮފެސަރު ބުންޏެވެ. "އަހަރެން ދެކޭ ގޮތުގައި މި ތަށީގެ ސީދާ ބަރުދަން މުހިންމެއް ނޫނެވެ. މުހިންމީ މި ތަށި ހިފަހައްޓައިގެން އަހަރެން ހުންނަ ވަގުތެވެ. މިނެޓެއް ދެ މިނެޓެއްހައި އިރު މި ތަށި ހިފަހައްޓައިލައިގެން ހުންނަ ހުރުމުގައި މީގެ ބަރުދަން އަހަންނަށް އިޙްސާސްވާލެއް ވަރަށް ކުޑައެވެ. އެއީ މާ ބޮޑު ކަމަކަށް ވެސް ނުވެއެވެ. އެކަމަކު ގަޑިއެއް ދެ ގަޑިއިރެއްހައި އިރު މި ގޮތަށް މި ފެން ތަށި ހިފަހައްޓައިގެން ހުންނާންވެއްޖެ ނަމަ އަހަރެންގެ އަތުގައި ކުޑަކޮށް ރިއްސައިލާ ގޮތް ވާނެއެވެ. މިއަދުގެ ހަތަރުދަމު މި ފެން ތަށި ހިފަހައްޓައިގެން މިހެން ހުންނާންވެއްޖެ ނަމަ މިރޭ ވާންވާއިރަށް އަހަރެންގެ އަތުގައި ވަރަށް ބޮޑަށް ރިއްސަން ފަށާފާނެއެވެ. އައްސިވާ ގޮތް ވެސް ވާނެއެވެ. އަދި، އަބަދު މި ގޮތަށް ހުންނާންވެއްޖެ ނަމަ، ތިޔަ ދަރިވަރުން ތިޔަ ބުނި ފަދައިން އަހަރެންގެ ބޭނުން އަހަންނަށް ވެސް ކެނޑުނީއެވެ. އަހަރެންގެ ޢާއިލާއަށާއި މުޖުތަމައަށް ވެސް އަހަރެން ވާނީ ބޮޑު ތަކުލީފަކަށެވެ."\nދެން އެއްކަލަ ފެންތައްޓަށް އިޝާރާތްކޮށްލައިފައި ބުންޏެވެ. "މި ފެން ތައްޓަކީ ދިރިއުޅުމުގައި ދިމާވާ ކޮންމެވެސް މައްސަލައެކެވެ."\nމިއީ "ސްޓްރެސް މެނެޖްމަންޓް" މި ފިލާވަޅު ފެށުމުގެ ގޮތުން އަޅުގަނޑުމެންގެ ޕްރޮފެސަރު ކޮށްލި ކަމެކެވެ.\nމި ފިލާވަޅަށް ވިސްނައިލަމާތޯއެވެ؟ ދިރިއުޅުމުގައި ދިމާވާ ކޮންމެ "މައްސަލަ"އަކީ އެއްކަލަ ފެންތަށި ފަދަ އެއްޗެއްކަމުގައި ނުވޭތޯއެވެ؟ މައްސަލައެއް ހައްލު ނުކޮށް، އެކަން ބޮލަރުވައިގެން ތިބެ، އެ މައްސަލައެއް ދިގު ދެންމި ވަރަކަށް އެކަމުން އަޅުގަނޑުމެންގެ ސިކުނޑިއަށާއި ހަށިގަނޑަށާއި ދިރިއުޅުމަށް ކުރާ ބާރު ބޮޑެއް ނުވޭތޯއެވެ؟ މައްސަލައެއް ހައްލު ނުކޮށް އުޅޭހައި ހިނދަކު، އެ މައްސަލައިގައި ޝާމިލުވާ އެހެން މީހުންނާ އަޅުގަނޑުމެންނާ ދެމެދު އޮންނަ ގުޅުން ވެސް މަޑުމަޑުން ހީނަރުވަމުންނެއް ނުދޭތޯއެވެ؟ އަދި ހައްލު ނުވެ ހުންނަ މައްސަލަތައް ގިނަވެ ފުނިޖެހޭ ވަރަކަށް އަޅުގަނޑުމެންގެ ސިކުނޑިއަށް ކުރާ ބާރު ބޮޑުވަމުން ގޮސް، މީހާ ރުޅި ގަދަވެ، ކެތްތެރިކަން ކުޑަވެ، އަޅުގަނޑުމެންނާއެކު އުޅޭ އެހެން މީހުންނަށް ވެސް އަޅުގަނޑުމެންނާއެކު އުޅުމީ ބޮޑު ތަކުލީފަކަށް ވާތަން ވެސް އާދޭ ނޫންތޯއެވެ؟\nދިރިއުޅުމުގައި ބައެއް ފަހަރު ވަރަށް ބޮޑެތި މައްސަލަ ދިމާވި ނަމަވެސް، ގިނަ ފަހަރު ދިމާވަނީ ވަރަށް ކުދިކުދި މައްސަލައެވެ. އެއްކަލަ ފެންތަށިހައި ކުޑަ މައްސަލައެއް ވެސް ހައްލު ނުކޮށް ގިނަ ދުވަސް ވާ ވަރަކަށް އެ މައްސަލައިގެ ސަބަބުން ދިމާވާ އެހެން މައްސަލަތައް ގިނަވަމުން ދިޔުމުގެ ސަބަބުން، ހައްލުކުރަން އުނދަގޫވާ ހިސާބަށް ގޮސް، ފުރަތަމަ ޖެހުނު ކުޑަކުޑަ މައްސަލަ އެއީ މާ ބޮޑު މައްސަލައެއްކަމަށް ފެންނަނީއެވެ.\nވީމާ، އަޅުގަނޑުމެންގެ ދިރިއުޅުމުގައި ދިމާވާ މައްސަލަތައް ހައްލުކުރަންޖެހެއެވެ. ލަސްނުކޮށެވެ. ވީހާ ވެސް އަވަހަކަށެވެ. ހައްލުވާން ނެތް މައްސަލައެއް ނަމަ، ދޫކޮށްލަން ޖެހެއެވެ. ލަސް ނުކޮށެވެ. ވީހާ ވެސް އަވަހަކަށެވެ.\nފެންތަށި ބޮއިލެވެން ނެތީއެވެ. ނުވަތަ ބޯން ކަމުވެސް ނުދަނީއެވެ. އެހެންވިއްޔާ އަތުކޮޅަށް ދަމައިގެން އެ ހިފަހައްޓައިގެން ހުންނަންވީ ކީއްކުރަންހެއްޔެވެ؟ ލަސް ނުކޮށް އަވަހަށް ސިންކަށް އަޅައިލަންވީއެވެ. އެހެން ނޫނީ ކުޑަކުޑަ ފެން ތައްޓެއް މާސިންގާ ފެން ފީފާއަކަށް ވެގެން ހިނގައިދާނެއެވެ.\nގުޅޭ ޓެގު ކުޑަކުދީން ސިއްހަތު ނަފްސާނީ ސްޓްރެސް


Salsa ge faraathun Eydhafushee gai kureege kulhuntheringe haassa match eh | Mihaaru\nމި އަހަރުގެ ވެޓްރަންސް ފުޓްބޯޅަ މުބާރާތުގައި ވެލެންސިއާގެ އައްސަދުގެ ހަމަލައެއް ނިއުގެ ގޯލްކީޕަރު އިސްހާގު (ވ) ސަލާމަތްކުރަނީ. --ފޮޓޯ: ނިޝާން އަލީ/ މިހާރު\nސަލްސާގެ ފަރާތުން އޭދަފުށީގައި ކުރީގެ ކުުޅުންތެރިންގެ ހާއްސަ މެޗެއް\n05 ޖުލައި 2017 - 09:426comments\nސަލްސާ އިންވެސްޓްމަންޓުގެ މެނޭޖިން ޑިރެކްޓަރު އަދި ކުޅިވަރަށް ގިނަގުނަ ހިދުމަތްތަކެއް ކުރައްވަމުން އަންނަ އިބްރާހިމް އާމިރު (ސަލްސާ އާމިރު) އާއި އޭދަފުށީ ވެޓްރަންސް ކްލަބާއި ވެޓްރަންސް ފުޓްބޯޅަ ޖަމިއްޔާއެއް ކަމަށްވާ ސޮކާމޭޓްސް ގުޅިގެން ރާވާ މި މެޗު އޮންނާނީ ބ. އޭދަފުށީ ދަނޑުގައި މިމަހުގެ 21 ވަނަ ދުވަހު އެވެ. މި މެޗު އިންތިޒާމްކުރަނީ އޭދަފުށީ ކައުންސިލްގެ ވަރަށް ބޮޑު އެއްބާރުލުމާ އެކު ވެސް މެ އެވެ.\nސޮކާމޭޓްސް ޓީމަށް ކުޅޭ ކުޅުންތެރިންގެ ތެރޭގައި ގައުމީ ފުޓްބޯޅަ ޓީމުގެ ކުރީގެ ކެޕްޓަނުން ކަމަށްވާ އަންދަރުސަވާ އިބްރާހިމް ރަޝީދު (އަންދަރޭ) އާއި އިސްމާއިލް އާސިފް (ކުޑަހީނާ) އާއި މުހައްމަދު ކަލީމާއި ގަރުނުގެ ފުޓްބޯޅަ ޝަހުސިއްޔަތު މޯނިންސަން މޫސާމަނިކު (ކުޑަމޫސަ) ހިމެނެ އެވެ. މީގެ އިތުރުން ނިއުގެ ކުރީގެ ކެޕްޓަން އަހުމަދު ނިޔާޒާއި އަލީ ޝަމީމް (ކޮޔަރޭ) އާއި ވެލެންސިއާގެ ކުރީގެ ކުޅުންތެރިއާ ބިންމާ އަބްދުﷲ ވަހީދާއި ގޯލްކީޕަރު އަސްލަމް އަބްދުއްރަހީމާއި 2008 ގެ ސާފް ޗެމްޕިއަންޝިޕް ކާމިޔާބުކުރި ގައުމީ ކެޕްޓަން އައްސަދު އަބްދުލްގަނީ އާއި އަލީ ސުޒޭނާއި ހީނާ އަހުމަދު ސަލީމް (ބޮޑުހީނާ) އަދި އިބްރާހިމް ނާޒިމް (ރޮމޭ) ވެސް މި މެޗުން ފެންނާނެ އެވެ. އަދި އޭދަފުށްޓަށް އުފަން ވިކްޓަރީގެ ކުޅުންތެރިއާ އިބްރާހިމް ފައުޒީ ވެސް މި މެޗުގައި ކުޅޭނެ އެވެ.\n"މިއީ ސަލްސާ ރިޓްރީޓް ހުޅުވުމުގެ ގޮތުން އޭދަފުށީ ރައްޔިތުންނަށް ސަލްސާގެ ފަރާތުން ދޭ ހަދިޔާއެއް. އޭފަދުށްޓަކީ ފުޓްބޯޅައިގެ ފޯރިގަދަ އަދި މަޝްހޫރު އެތައް ކުޅުންތެރިންނެއް ނެރެފައިވާ ރަށެއް،" ސަލްސާ އާމިރު ވިދާޅުވި އެވެ.\nކުރިން ފުޓްބޯޅަ ކުޅުއްވައި އަދި ފަހުން އެފްއޭއެމްގެ އިންޓަރިމް ކޮމިޓީގެ މެމްބަރުކަމާއި ގައުމީ ޓީމުގެ މެނޭޖަރުކަމުގެ މަގާމް ވެސް ފުރުއްވާފައިވާ އާމިރު ވިދާޅުވީ މެޗަށް ފަހު އޭދަފުށީ ރައްޔިތުންނަށް ކުރީގެ ކުޅުންތެރިންނާ ބައްދަލުކޮށްލައި ފޮޓޯ ނެގުމުގެ ފުރުސަތު އޮންނާނެ ކަމަށެވެ.\n"ކުރީގެ ވިދުން ގަދަ ކުޅުންތެރިން އެއްތަނަކުން ބައްދަލުވެ، ފުޓްބޯޅައިގެ ރަން ޒަމާނުގެ ފޯރި އަނެއްކާ ވެސް ގެންނާނެ ހަރަކާތެއް މިއީ،" މޯލްޑިވްސް ސްޕޯޓްސް ކޯޕަރޭޝަނުގެ ބޯޑް މެމްބަރުކަން ވެސް ކުރައްވާ އާމިރު ވިދާޅުވި އެވެ.\nރާއްޖޭގައި އެންމެ ފުޅާ ދާއިރާއެއްގައި ކެއިންބުއިމުގެ ހިދުމަތްދޭ އެއް ކުންފުނި ކަމަށްވާ ސަލްސާ އިންވެސްޓްމަންޓުން އޭދަފުށީގައި ރެސްޓޯރެންޓް ހުޅުވާފައިވަނީ މިދިޔަ މޭ މަހުގެ 17 ވަނަ ދުވަހު އެވެ. ރެސްޓޯރަންޓް ރަސްމީކޮށް ހުޅުވާނީ މެޗަށް ފަހު އެރޭ ބާއްވާ ރަސްމިއްޔާތެއްގަ އެވެ.\nސަލްސާ އަކީ ކުޅިވަރަށް ވަރަށް ބޮޑު ސްޕޮންސާއެއް ދެމުން އަންނަ ކުންފުންޏެވެ. އެގޮތުން މިދިޔަ އަހަރުގެ ވޮލީބޯލް އެސޯސިއޭޝަން ކަޕުގެ މެއިން ސްޕޮންސަރަކީ ސަލްސާ އެވެ. އެއީ ރާއްޖޭގެ ބޮޑު ކުޅިވަރު މުބާރާތެއްގެ ޓައިޓްލް ސްޕޮންސަރުކަން މެދު ފަންތީގެ ކުންފުންޏަކުން ނެގި ފުރަތަމަ ފަހަރެވެ.


Dhoonidho jalugai hingi kanthah fuluhun saafu kohdheefi - Hali News\nތ. ތިމަރަފުށި، އަސްރަފީވިލާ، އަޙްސަން މުޙައްމަދު—\n16 April 2021, 21:48\nޓެރަރިޒަމްގެގެ ތުހުމަތުގައި ދޫނިދޫގައި ބަންދުގައި ހުރި ތ. ތިމަރަފުށި، އަސްރަފީވިލާ، އަޙްސަން މުޙައްމަދު ފުލުހުންނަށް ހަމަލާ ދީފިއެވެ.\nފުލުހުން މިކަން ހާމަކުރީ އަހުސަން ޖަލު ގޮޅިއަށް ވެއްދުމުގައި ފުލުހުން ބާރު ބޭނުންކޮށްފައިވާގޮތާއި މެދު އާއިލާއިން ޝަކުވާއެއް ހުށަހަޅާފައިވާތީ ނެރުނު ބަޔާނެއްގައެވެ.\nފުލުހުން ބުނީ އަޙްސަން މުޙައްމަދު، ގޮޅީގައި ހަރުކޮށްފައިހުރި ކެމެރާއަށް ނުފެންނަގޮތް ހެދުމަށް އެކި އެއްޗެހި ބޭނުންކޮށް ތަކުރާރުކޮށް ކެމެރާ ބްލައިންޑް ކުރުމާ ގުޅިގެން 2021 އޭޕްރީލް 11 ވަނަ ދުވަހު 20:00 އެހައިކަންހާއިރު އަޙްސަން މުޙައްމަދު ގޮޅިން ބޭރަށް ނެރެފައިވާކަމަށެވެ.\nއަޙްސަން ގޮޅިން ނެރުމަށްފަހު ކެމެރާގައި އުނގުޅާފައިހުރި ދަތްއުނގުޅާ ބޭސް ސާފުކޮށް ކެމެރާ ބްލައިންޑް ކުރުމަށް ބޭނުންކުރާ ތަކެތި ގޮޅިން ނެރެ، އަލުން ގޮޅިއަށް ވަނުމަށް އަޙްސަން މުޙައްމަދަށް އަންގާފައިވެއެވެ. ނަމަވެސް، ގޮޅިއަށް ވަނުމަށް ތަކުރާރުކޮށް ނަސޭހަތްތެރިވުމުންވެސް އެކަމަށް އަޙްސަން މުޙައްމަދު ދެކޮޅު ހަދައި އެވަގުތު އެތަނުގައި ތިބި ފުލުހުންނަށް ތަފާތު އިންޒާރުތައްދީފައިވެއެވެ.\nސުލްހަވެރިކަމާއެކު ގޮޅިއަށް ވަނުމަށް ތަކުރާރުކޮށް ނަސޭހަތްތެރިވި ނަމަވެސް އެކަމަށް އަޙްސަން މުޙައްމަދު އިންކާރުކޮށް، އަޙްސަން މުޙައްމަދު ގޮޅިއަށް ވެއްދުމަށް މަސައްކަތްކުރި ފުލުހުންނަށް ނުކިޔަމަންތެރިކަން ދައްކައި ފުލުހުން ގައިގައި ޖަހައި މާރާމާރީ ހިންގުމުން ފުލުހުންވަަނީ ޕެޕަރ ސްޕްރޭ ބޭނުންކޮށް އަހުސަނު މުހައްމަދު ޖަލު ސަރަހައްދުން ނެރެ ބިޑިއަޅުވާފައިވާކަމަށް ފުލުހުން ބުނެއެވެ.\nއެއަށްފަހު، އެފަދަ ކަންކަން އިތުރަށް ތަކުރާރު ނުކުރުމަށް އޭނާއަށް ނަސޭހަތްތެރިވެ، އެރޭގެ ފަހުގެ ވަގުތެއްގައި ވަނީ ގޮޅިއަށް ވައްދާފައިވާކަމަށް ވެސް ފުލުހުން ބުނެއެވެ.\nމިކަން ކުރުމުގައި ފުލުހުން އަމަލުކޮށްފައިވަނީ ގާނުނާއި ގަވާއިދާ އެއްގޮތަށްތޯ އާއި އަދި ފުލުހުންގެ ތެރޭގައި ހެދިފައިވާ އުސޫލްތަކުގެ ތެރެއިންތޯ ޕްރޮފެޝަނަލް ސްޓެންޑަރޑްސް ކޮމާންޑުން އަދި ޔޫސް އޮފް ފޯސް ރިވުއު ކޮމިޓީ އަށް ހުށަހަޅައި ދަނީ ބަލަމުންނެވެ. އަދި މިގޮތުން ބަލަންޖެހޭ ކަންކަން ބެލުމަށްފަހު ފުލުހުން އަމަލުކޮށްފައިވަނީ ހަމަޖެހިފައިވާ އިޖުރާތުތަކާއި ޚިލާފަށްކަމަށްވާނަމަ އަޅަންޖެހޭ ފިޔަވަޅުތައް އަޅާނެ ކަމަށްވެސް ފުލުހުން ބުނެއެވެ.\nއިތުރު ލިޔުންތައް ޕޮލިސް ސާވިޝް


Manchester City aai Liverpool evvaru, Leicester eh vanaigai | Mihaaru\nސިޓީ އާއި ލިވަޕޫލް އެއްވަރު، ލެސްޓާ އެއް ވަނައިގައި\nސިޓީގެ ރޮޑްރީ (ކ) އާއި ޑިއާޒް (ވ) ކައިރިން ލިވަޕޫލްގެ ސަލާހު ބޯޅަ ހިފައިގެންދާން މަސައްކަތްކުރަނީ.-- ފޮޓޯ: އޭއެފްޕީ\n09 ނޮވެމްބަރ 2020 - 03:47\nމެންޗެސްޓާ (ނޮވެމްބަރު 8) - އިނގިރޭސި ޕްރިމިއާ ލީގުގައި މިރޭ މެންޗެސްޓާ ސިޓީ އާއި ލިވަޕޫލް 1-1 އިން އެއްވަރުވިއިރު، ވުލްވްސް އަތުން 1-0 އިން މޮޅުވި ލެސްޓާ ސިޓީ ލީގުގެ އެއް ވަނަ ދަމަހައްޓައިފި އެވެ.\nލީގުގައި މިއަދު ހަވީރު ހެރީ ކޭންގެ ގޯލުން ވެސްޓް ބްރޮމް އަތުން 1-0 އިން މޮޅުވެ ޓޮޓެންހަމް ލީގުގެ އެއް ވަނަ އަށް އެރި އެވެ. އެކަމަކު ޓޮޓެންހަަމަށް އެއް ވަނައިގައި އޮވެވުނީ ދެ ގަޑިއިރެއްހާއިރު އެވެ. ލެސްޓާ ކުޅުނު މެޗުން އެ ޓީމު މޮޅުވުމުން އެ ޓީމަށް އެއް ވަނަ ލިބުނީ އެވެ. ލެސްޓާ އަށް އެއް ވަނަ ގެއްލެން އޮތީ ލިވަޕޫލުން ސިޓީ ބަލިކުރިނަމަ އެވެ. އެކަމަކު އެ މެޗު އެއްވަރުވުމުން ބައިނަލްއަގުވާމީ މެޗުތަކަށް ލީގު މެދުކަނޑާލާއިރު ލެސްޓާ އަށް އެއް ވަނަ ލިބުނީ އެވެ.\nލެސްޓާ އެއް ވަނައިގައި އޮތީ އަށް މެޗުން 18 ޕޮއިންޓާ އެކު އެވެ. ދެ ވަނައިގައި އޮތް ޓޮޓެންހަމާއި ތިން ވަނައިގައި ލިވަޕޫލަށް އަށް މެޗުން ލިބިފައިވަނީ 17 ޕޮއިންޓެވެ. ހަތަރެއްގައި އޮތް ސައުތެމްޓަން އަށް ވަނީ އަށް މެޗުން 16 ޕޮއިންޓް ލިބިފަ އެވެ.\nކުރިން ބާސެލޯނާ އާއި ބަޔާން މިއުނިކަށް ކޯޗުކޮށްދިން ޕެޕް ގާޑިއޯލާގެ ކޯޗިން ކެރިއަރުގައި އޭނާ އިރުޝާދުދިން ކޮންމެ ޓީމެއް ވަނީ ފުރަތަމަ ހަތް މެޗަށް ފަހު މަދުވެގެން 16 ޕޮއިންޓް ހޯދައިފަ އެވެ. އެކަމަކު ސިޓީ އަށް މި ފަހަރުގެ ފުރަތަމަ ހަތް މެޗުން ލިބިފައިވަނީ 12 ޕޮއިންޓެވެ. ސިޓީ އޮތީ ލީގުގެ 11 ވަނައިގަ އެވެ.\nގާޑިއޯލާ ބުނީ ލިވަޕޫލުން ވަރަށް ބޮޑަށް ކުރިއަށް ޖެހިގެން މެޗު ފެށުމުން އެ ޓީމަށް އުނދަގޫތަކެއް ކުރިމަތިވި ކަމަށާއި ފުރަތަމަ ހާފުގައި ފެނުނު ވަރުގެ ކުޅުމެއް ދެ ވަނަ ހާފުގައި ނުފެނުނު އެންމެ ބޮޑު ސަބަބަކީ ގާތްގާތުގައި ކުޅެން ޖެހުމުން ވަރުބަލިވުން ކަމަށެވެ. އަދި ޕްރިމިއާ ލީގުގައި ފަސް ކުޅުންތެރިން ބަދަލު ނުކުރެވޭ ގޮތަށް އޮތުމުން މި ގޮތަށް ބައެއް މެޗުތައް ދާނެ ކަމަށް އޭނާ ބުންޏެވެ.\nސިޓީގެ ޑިބްރޭނާ ފޮނުވާލި ޕެނަލްޓީ ދަނޑިކައިރިން ބޭރަށް ބޯޅަ ދަނީ.-- ފޮޓޯ: އޭއެފްޕީ\nސިޓީ ދަނޑުގައި މިރޭ ކުޅުނު މެޗު ފަށައިގެން ލިވަޕޫލުން ވަނީ ސިޓީ ހާފުގައި ރަނގަޅު ކުޅުމެއް ދައްކައިފަ އެވެ. ލިވަޕޫލުން ލީޑުނެގީ މެޗުގެ 13 ވަަނަ މިނިޓްގައި މުހައްމަދު ސަލާހު ޖެހި ގޯލުންނެވެ. މިއީ ސިޓީގެ ކައިލް ވޯކާ ލިވަޕޫލްގެ ސަޑިއޯ މާނޭ އަށް ކުރި ފައުލަކަށް ރެފްރީ ދިން ޕެނަލްޓީ އެކެވެ.\nލިވަޕޫލުން ލީޑުނެގުމާ އެކު ސިޓީން ކުރިއަށް ޖެހިގެން ކުޅެން ފެށި އެވެ. ނަތީޖާއެއްގެ ގޮތުން މެޗުގެ 31 ވަނަ މިނިޓްގައި ސިޓީން އެއްވަރުކުރީ އަނިޔާ އަށް ފަހު އެނބުރި އައިސް މިރޭގެ މެޗުގައި ކުޅުނު ބްރެޒިލްގެ ފޯވާޑް ގަބްރިއެލް ޖީސޫސް އެވެ. ކެވިން ޑިބްރޭނާ ޖައްސާލި ބޯޅައެއް ލިވަޕޫލް އޭރިއާތެރެއިން ހޯދުމަށް ފަހު ޖީސޫސް ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ.\nފުރަތަމަ ހާފުގައި ސިޓީ އަށް ލީޑުނަގައިދޭން އެ ޓީމުގެ ކެޕްޓަން ޑިބްރޭނާ އަށް ރަނުގެ ފުރުސަތެއް ލިބި ވަނީ ބޭކާރުވެފަ އެވެ. ލިވަޕޫލްގެ ޑިފެންޑަރު ޖޯ ގޯމޭޒް އަތުގައި އޭރިއާ ތެރެއިން ޖެހުނު ބޯޅައެއްގައި ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު ދިން ޕެނަލްޓީން ޑިބްރޭނާ ޖެހި ބޯޅަ ދިޔައީ އަރިމަތިން ބޭރުންނެވެ.\nމެޗުގެ ދެ ވަނަ ހާފްގައި ދެ ޓީމުގެ ފަރާތުން މާ އަވަސް ކުޅުމެއް ނުފެނެ އެވެ. މި ހާފުގައި ސިޓީ އަށް ލީޑުނަގައިދޭން އެންމެ ހުސް ފުރުސަތު ލިބުނީ ޖީސޫސް އަށެވެ. ސިޓީގެ ޔާއޯ ކަންސެލޯ ނަގައިދިން ހުރަހެއްގައި ލިވަޕޫލްގެ އޮފްސައިޑް މަޅިން ސަލާމަތްވެ ޖީސޫސް ބޮލުން ޖެހި ބޯޅަ ދިޔައީ އަރިމަތިން ބޭރުންނެވެ.\nލިވަޕޫލްގެ ކޯޗު ޔާގެން ކްލޮޕް ބުނީ އިތުރު އެއް ގޯލު އޭނާގެ ޓީމުގެ ފަރާތުން ފެނުނު ނަމަ ހުރިހާ ކަމެއް ދިޔައީ ބޭނުންވި ގޮތަށް ރަނގަޅަށް ކަމަށާއި އެކަމަކު އެ ގޯލު ނުފެނުނަސް ކުޅުންތެރިން ކުރި ހިތްވަރާ މެދު ޝަކުވާއެއް ނުކުރާނެ ކަމަށެވެ.\nވުލްވްސް ކޮޅަށް ލެސްޓާގެ ހަމައެކަނި ގޯލު ޖެހީ ޕެނަލްޓީ އަކުން ޖޭމީ ވާޑީ އެވެ. ލީޑުފުޅާކުރަން ވާޑީ ފޮނުވާލި ދެ ވަނަ ޕެނަލްޓީ ވުލްވްސް ގޯލުގައި ހުރި ޕޯޗުގީސް ކީޕަރު ރުއީ ޕެޓްރީޝިއޯ ވަނީ މަތަކޮށްފަ އެވެ. ރެލިގޭޝަން ޒޯނުގައި އޮތް ވެސްޓް ބްރޮމް ދަނޑުގައި ޓޮޓެންހަމަށް މޮޅުވެވުނީ ކިރިޔާ އެވެ. މެޗުގެ ފުރިހަމަ ވަގުތު ހަމަވަން ދެ މިނިޓަށް ވެފައި އޮތްއިރު ވެސް ދެ ޓީމު އޮތީ އެއްވަރުވެފަ އެވެ. ޓޮޓެންހަމަށް ތިން ޕޮއިންޓް ހޯދައިދިން ގޯލު ޖެހީ ހެރީ ކޭން އެވެ. މިއީ އޭނާ ލީގުގައި ކާމިޔާބުކުރި 150 ވަނަ ގޯލެވެ.\nއާސެނަލް ކުޅުނު މެޗުން ވަނީ އަމިއްލަ ދަނޑުގައި 3-0 އިން އެސްޓަން ވިލާ އަތުން ބަލިވެފަ އެވެ. އެސްޓަން ވިލާ އިން ފުރަތަމަ މިނިޓްގައި ޖޯން މެކްގިންގެ ގޯލުން ލީޑުނެގި ނަމަވެސް އޮފްސައިޑްގައި ހުރި ރޮސް ބާކްލީ އާސެނަލްގެ ކީޕަރު ބާން ލޭނޯ އަށް ހުރަސް އެޅުމުން ރެފްރީ ވަނީ ވީޑިއޯ އެސިސްޓަންޓް ރެފްރީ (ވީއޭއާރް) އިން ބެލުމަށް ފަހު އެ ގޯލު ބަލައިނުގަންނަން ނިންމައިފަ އެވެ. އެކަމަކު ހިތްވަރު އެލުވާނުލައި ކުޅެ އެސްޓަން ވިލާ އިން ފުރަތަމަ ހާފުގައި ލީޑުނެގި ގޯލަކީ އާސެނަލްގެ ބުކާޔޯ ސަކާ އަތުން ބައިކޮޅަށް ވަން ގޯލެކެވެ. ދެ ވަނަ ހާފްގައި އެސްޓަން ވިލާގެ އަނެއް ދެ ގޯލު ޖެހީ އޮލީ ވަޓްކިންސް އެވެ.\nމެންޗެސްޓާ ސިޓީ ޓޮޓެންހަމް އިންގްލިޝް ޕްރިމިއާ ލީގް ލިވަޕޫލް ލެސްޓާ ސިޓީ\nލަންޑަނުގެ3ވަނަ ކުލަބް އާސެނަލް3ލަނޑުން ބަލިވީމަ، އެކުވެރި ރަދީފް ބެއްޔާއަށް ވަރަށް ހިތާމައާއެކު ތައުޒިޔާކިޔަން. އާޓެޓާގެ އުއްމީދުތަށް ވިލާތަކާހަމަޔަށް މަތިވެގެންދާއިރު ކުލަބް މިއުޅެނީ ޓޮޕް 10 އަކަށް ނާރާގެން. ދެން އަންނަ ސީޒަންގަ ޔޫސީއެލް ކުޅޭނެ ފޯމިއުލާއެއް ރަދީފް ބެއްޔާ ބުނެބަލަ.\nމަރުހަބާ @ލެއްގިކޮމިޝަނަރ.38 މެޗް ކުޅޭ ލީގްގަ އަދި އާސެނަލް ކުޅުނީ 8 މެޗް ، ބާކީ އެބައޮތް 30 މެޗް.ކޮންމެފަދަ ގޮތެއްވެސް ވެދާނެ އެހެންނޫންތޯ.\nތިހެން 38 މެޗޭކިޔާތާ 17 ސިޒަންވެއްޖެ. ލީގުލިބެނީކީނޫން. ވޭންގާ ހުރިއިރު ގަދަ4ގަ ހިފަހައްޓާލާ. މިހާރު ކިރިޔަ ކިރިޔާ ޔޫރޮޕާލީގުން ޖާގަ ލިބެނީވެސް. މިފަހަރުވެސް ޔޫރޮޕާ އެކުޅެނީ އާސަންދައިން ލިބުނު ޖާގައަކުން. އަންނަ ސީޒަންގަ މިވަރުވެސް ވާނެހެން ހީނުވޭ. އެކަމަކު ރަދީފްބެއްޔާމެން ތިތިބެނީ 38 މެޗޭކިޔާލަ ކިޔާލަ. ނިކަން ރަންގަޅަށް ކޮރެންކޭ ބޭރުކޮށްލަން ކެންޕޭން ހިންގާލަބަލަ. ވެންގާ އައުޓް ކެންޕޭން ހިންގާލިހެން.


UAE In Elhi Fiyavalhaai Eku Anehkaaves Raajje Quarantine Manzilakah Vedhaane - Vaguthu\nކޮވިޑް-19 ފެތުރުން ކޮންޓްރޯލް ކުރުމުގެ ގޮތުން ޔޫއޭއީ އިން ދެކުނު އޭޝިއާގެ ބައެއް ގައުމުތަކުގެ ދަތުރުވެރިން އެގައުމަށް ދަތުރު ކުރުން މަނާ ކުރުމާއިއެކު އަނެއްކާވެސް ދިވެހިރާއްޖެ ކަރަންޓީން މަރުކަޒަކަށް ވެގެން ހިނގައިދާނެ ކަމަށް ބެލެވިއްޖެއެވެ.\nޔޫއޭއީ އިން މިހާރު ނިންމާފައި ވަނީ އިންޑިއާ، ސްރީލަންކާ، ބަންގްލަދޭޝް އަދި ޕާކިސްތާނުން އެގައުމަށް ދަތުރުކުރުން މަނާ ކުރާށެވެ. އެއިން ގައުމެއްގެ މީހަކަށް ޔޫއޭއީއަށް އެތެރެވެވޭނީ އެހެން ގައުމެއްގައި އެންމެ މަދުވެގެން 14 ދުވަސް ހޭދަކޮށްފައިވާ ނަމައެވެ. އެހެންކަމުން ރާއްޖެ އައިސް ރާއްޖޭގައި 14 ދުވަސް ހޭދަކުރުމަށް ފަހު ޔޫއޭއީ އަށް ދަތުރު ކުރުމުގެ ފުރުސަތު ލިބިގެން ދާނެއެވެ.\nޔޫއޭއީ ސަރުކާރުގެ ނިންމުމާއި ގުޅިގެން މިހާރު އެމިރޭޓްސް އިން ވެސް ވަނީ ދުބާއީން އިންޑިއާ، ސްރީލަންކާ، ބަންގްލަދޭޝް އަދި ޕާކިސްތާނަށް ކުރާ ޑައިރެކްޓް ފްލައިޓްތައް މެދުކަނޑާލާފައެވެ. އެމިރޭޓްސް އިން ބުނެފައިވާ ގޮތުގައި މިހާރު ހަމަޖެހިފައި އޮތް ގޮތުން އެންމެ އަވަހަށް ވެސް އެގައުމުތަކަށް ދަތުރުތައް ފަށާނީ އަންނަ މަހުގެ ފުރަތަމަ ހަފްތާއަށް ފަހުއެވެ.\nމެއި މަހު ރާއްޖޭގައި ކޮވިޑަށް ފައްސިވާ މީހުންގެ އަދަދު އިންތިހާއަށް އިތުރުވެ، ސިއްހީ ހިދުމަތްތެރިންނަށް ބާރުބޮޑުވެގެން ދިޔައީ ވެސް ދެކުނު އޭޝިއާގެ އެކި ގައުމުތަކުން އަރަބި ގައުމުތަކަށް ދަތުރު ކުރާ މީހުން ރާއްޖެ އަށް އައިސް ކަރަންޓީން ވާން ފެށުމުންނެވެ.\nމިހާރު ރާއްޖޭގެ ހާލަތު ކޮންމެވެސް ވަރަކަށް ކޮންޓްރޯލް ވެފައި އޮތްނަމަވެސް އަދިވެސް ދެކުނު އޭޝިއާގެ ގިނަ ގައުމުތަކުގެ ހާލަތު ގޯހެވެ. ނަމަވެސް މިހާރު ދެކުނު އޭޝިއާގެ މީހުން ރާއްޖެ އަށް ދަތުރު ކުރަން ވެސް ހުރަހެއް ނެތެވެ. ހަމައެކަނި ޝަރުތަކީ ވެކްސިން ފުރިހަމަ ކޮށްފައިވުން ނުވަތަ ގެސްޓްހައުސްއަކަށް ދަތުރު ކުރާނަމަ ގެސްޓްހައުސް ހުންނަ ރަށުގެ އާބާދީގެ %60 މީހުން ވެކްސިން ފުރިހަމަ ކޮށްފައިވުމެވެ. ރިސޯޓްތަކަށް އަންނަ ފަތުރުވެރިން ވެކްސިން ފުރިހަމަ ކުރުން ކޮންމެހެން މަޖުބޫރެއް ނޫނެވެ.\nޔޫއޭއީ އާއި އަދި އަރަބި ގިނަ ގައުމުތަކެއްގައި ދެކުނު އޭޝިއާގެ ވަރަށް ގިނަ މީހުން ވަޒީފާ އަދާކުރެއެވެ.\nޖުލައި 29, 2021 09:27\nވެދާނެ އެއް ނޫން ވާނެ. އޮގަސްޓް އެކަކުން ފެށިގެން މިކަން ކުރަން މީހުނާ ކޮންޓެކްޓް ހަވާލުވެސް ކޮށްފަ ވަނީ ބުވާލަކަށް މީހަކަށް 800 ޑޮލަރު . ވަގުތުން ސަރވޭ އެއް ކޮށްލެވިދާނެ ހުޅުމާލެ މާލޭގެ ގެސްޓް ހައުސް ތަކުގެ ބްކިންގ ތަށް. އެ އެންމެން ފަތުރުވެރިން ގެ ގޮތުގަ ބަލާފަ މައުސޫމް ޕަސެންޓް ބަލަނީ ކެކެކެކެކެ.\nޖުލައި 29, 2021 09:29\nކުރިންވެސް އިންޑިޔާމީހުން މިޤައުމުގަ ކަންޓީނުކުރުވީމަ ހެސްކިޔާފަ ބަލިފެތުރުނު ނަމަވެސް ޓޫރިސްޓުންގެ ގޮތުގައި ހެޑްކައުންޓް ކަރަންޓީންވާން ފުރުސަތުދިނީ\nނުޖެހޭ ވާކަށް. ވަގުން ދަހިވެތި ވެގެން ބޮޑުބޭބެ ބުނާގޮތަށް ހަދަންޏާ ވާނެ\nޖުލައި 29, 2021 09:43\nތީ އިބުރާހިމު ބުނެގެން ގެސްޓުން ހޯދަން ކުޅަކަމަކާ ވައްތަރު.\nޖުލައި 29, 2021 12:11\nދިވެހި ސަރުކާރު އޮތީ3ވަނަ ރާޅަކައް ފެން ބޮވާގެންފަ.\nޖުލައި 29, 2021 12:13\nއެމީހުންގެ ކަރަންޓީނު މަރުކަޒަކައް ރާއްޖެ ހަދާ މިތާ ކޮވިޑް ފަތުރައިގެން ނުވާނެ،


SunOnline: #VAAHAKA: Maafukuraashey loabivaa - Part-15\nމާފުކުރާށޭ ލޯބިވާ (15)\nމަރިޔަމް ހިމްނާ (ހިމީ) 09 Feb 2019, 17:12\nކާރު ހުއްޓާލުމާއެކު ކާރުން ފައިބައިގެން ގޮސް ދީމް ގޭތެރެއަށް ވަދެއްޖެއެވެ. ކިނާން ބުނި އެއްވެސް އެއްޗަކަށް ވެސް އޭނާ ޖަވާބެއް ނުދިނެވެ. "ސްޓްރޭންޖް" ދެފަރާތަށް ބޯ ހޫރާލަމުން ކިނާންއަށް ބުނެވުނެވެ. އަދި އޭނާ ގެއާ ދިމާލަށް މިސްރާބުޖެހިއެވެ.\nޗުއްޓީ ނިންމާލުމަށްފަހު އަނެއްކާވެސް އަނާލްއާ އިޒިއަންއާއި ދެމީހުން އޮފީހަށް ނުކުންނަން ފަށައިފިއެވެ. އާދައިގެ މަތިން މަސައްކަތުގައި ދެމީހުންވެސް އުޅެންޖެހެނީ ނުހަނު ބުރަކޮށެވެ. މިދުވަސްކޮޅު ކުރަންޖެހޭ މަސައްކަތް ގިނަކަމުން ކަންތައްތަކާ މަޝްވަރާ ކުރަން ދެމީހުން ހޭލާ ތިބޭ ރޭތައް ވެސް ގިނަވެއްޖެއެވެ. އަނެއްކޮޅުން ކިނާންގެ ވަޒީފާ ހަމަޖެއްސުމުގައި ވެސް އަނާލް އިސްކޮށް ހަރަކާތް ތެރިވަމުން ދިޔައެވެ. އައްމާރު އަތަށް ކިނާންގެ ހުރިހާ ސެޓްފިކެޓް ތަކަކާއި މައުލޫމާތެއް އަނާލް ގެންގޮސްދިނެވެ. އާއްމުކޮށް އެ ހޮސްޕިޓަލުގައި ވަޒީފާ ހަމަޖައްސަނީ ތަނުގެ ބޮޑެތިން ބާއްވާ ބައްދަލު ވުމަކަށްފަހު ކަމަށްވުމާއެކު އެ ހަފްތާ ތެރޭގައި އެ ބައްދަލުވުންވެސް އައްމާރުގެ އެދުމަށް ހޮސްޕިޓަލުގެ އިސްވެރިން ތާވަލު ކުރިއެވެ. މިހާރު ހޮސްޕިޓަލް ހިންގުމާ ހަވާލުވެހުންނަނީ އައްމާރުގެ އިތުރުން އޭނާގެ ކޮއްކޮ އަފާޒުއެވެ. ބައްދަލުވުމުގައި ކިނާންގެ ތަޖުރިބާއެއް ނެތަސް ސެޓްފިކެޓްތަކަށް ބަލާފައި ވަޒީފާ ދޭން ނިންމުން ވެގެން ދިޔައީ އިޒިއަންއަށާއި އަނާލްގެ އިތުރުން އެންމެންނަށް ވެސް ލިބުނު ބޮޑު އުފަލަކަށެވެ. ކިނާން ކިޔެވުން ވަނީ އެންމެ ފުރިހަމަ ގޮތުގައި ފުރިހަމަކޮށްފައެވެ. އެމީހުން ބެޗްގެ އެންމެ މޮޅު ދަރިވަރުގެ އިތުރުން އެންމެ ހިންގުންތެރި އަދި މުޅި ޔުނިވަރސިޓީގެ ވެސް އެންމެ މޮޅު ދަރިވަރަކަށް ކިނާން އޮތީ ހޮވިފައެވެ. އޭނާއަށް އެހާ ފަސޭހައިން ހުރިހާ އެންމެންގެ ތާއިދާއެކު ވަޒީފާ ހަމަޖެހުނީ އެންވެއެވެ.\nއަނެއްކޮޅުން ދީމްގެ ނަންބަރު އަނާލްއަށް ނޭނގި އަނާލްގެ ފޯނުން ނަގައިގެން ކިނާން ދީމްއަށް މެސެޖް ކުރާތާ ހަފްތާއެއް ވެއްޖެއެވެ. ކިނާން ކަން އެނގޭތީ ދީމް ހުންނަނީ ބޮލަށް އުނދަގޫވެފައެވެ. ކިނާން އެވަރަށް މެސެޖް ކުރާއިރުވެސް އޭނާ އެއަށް އެއްވެސް ޖަވާބެއް ނުދެއެވެ.\nއެއީވެސް އެފަދަ ރެއެކެވެ. ކިނާން ދީމްއަށް މެސެޖެއް ކޮށްލިއެވެ. ހާލު އަހާފައެވެ. އެހެންނަމަވެސް ފަނަރަ މިނެޓް ވީއިރުވެސް ދީމްގެ ފަރާތުން މެސެޖަށް ޖަވާބެއްނުލިބުނެވެ. އެއީ އެކަންވާނެ ގޮތްކަން އެނގޭއިރުވެސް ދީމްގެ ޖަވާބެއް އެއްފަހަރެއް ކަމަކު ލިބޭނެކަމަށް ކިނާންއަށް އިންތިޒާރުކުރެވެއެވެ. އެންމެފަހުން ދެވަނަ މެސެޖް ވެސް އޭނާ ދީމްއަށް ފޮނުވާލިއެވެ.\n"އަދި އަހަރެންގެ އެއްވެސް އެކުވެރިއަކުވެސް ނެތް، ދީމްއާ އެކުވެރިވާން ބޭނުންވެގެން މެސެޖް ކުރީމަވެސް އަޅާނުލާ...." ދީމް އޮތީ ކިނާން އޭނާއަށް ފޮނުވި މެސެޖަށް ނަޒަރު ހުއްޓާލައިގެންނެވެ. އެއީ ކޮންމެ ރެއެއްގެވެސް އާދައެވެ. ކޮންމެ ރެއަކު ކަހަލަ ގޮތަކަށް ކިނާން ދީމްއަށް މެސެޖް ކުރެއެވެ. އެހެންނަމަވެސް އެއިން އެއްވެސް މެސެޖަކަށް ދީމް ރިޕްލައި އެއްނުކުރެއެވެ.\nއަނާލް އާއި އިޒިއަން އާއި ދެމީހުން ނިދަން އަވަސްވެގަތީ މިރޭވެސް ޕްރޮޖެކްޓްގެ ވާހަކައެއް ދައްކަން އެތައްއިރަކު ތިބެފައެވެ. އަނާލް ބިރުގަންނާތި މިހާރު އިޒިއަން ވެސް ނިދަނީ އެއްކޮށް ނިއްވާނުލައެވެ. ކުރީކޮޅު އޭނާއަށް އުނދަގޫ ވިނަމަވެސް މިހާރު ލައިޓް ކޮންމެވެސް ވަރަކަށް ދިއްލައިގެން ނިދަން އާދަވެއްޖެއެވެ.\nވޭރޭގެ ތެރޭގައި ހިނގަމުން ދިޔަ އަންހެން ކުއްޖެކެވެ. އަތުގައި އޮތް ފޮތްދަބަސް ވަނީ މެއާލާ ފިއްތާލެވިފައެވެ. ދެ ތުންފަތް ތުރުތުރުއަޅަމުން ދިޔައީ ވަމުންދިޔަ ފިނީގެ ސަބަބުންނެވެ. އިރުއިރު ކޮޅަކާ ގުގުރިއާއެކު ޖަހާލާ ވިދުކަނީގެ ސަބަބުން އެ ކުއްޖާގެ ހިތް ދިޔައީ ބާރަށް ތެޅެމުންނެވެ. މަގުގެ މެދަށް ހުއްޓިހުރެ އޭނާ ވަށައިގެން ބަލާލިއެވެ. ކުރިމައްޗަށް ބަލަހައްޓައިގެން ހުރެވުނީ ދާންވީ މިސްރާބެއް ނޭނގޭތީއެވެ. ވަށައިގެންވީ މުޅި މާހައުލުވެސް އެނބުރޭހެން އެ ކުއްޖާއަށް ހީވިއެވެ. ކުއްލިއަކަށް ފަހަތުން މީހަކު ހުރަސް ކަޑާލިހެންހީވެ އެ އަންހެން ކުއްޖާއަށް ފަހަތަށް ބަލާލެވުނެވެ.\nނިދީގައި އަނާލް ދެފަރާތަށް ބޯ ހޫރަމުން 'ނޫނެކޭ' ކިޔަމުން ދިޔައެވެ. ފެންނަމުންދިޔަ ބިރުވެރި ހުވަފެނުގެ ސަބަބުން އޭނާއަށް އުނދަގޫވަމުންދިޔަ ނަމަވެސް ހޭލަންވީ ދަތިކަމަކަށެވެ. އަތް ވެސް ދެ ފަރާތަށް އުކަމުން އޭނާ 'އައްދިޔޯއްޔޭ' ބުނެލިއެވެ.\nނިދިފައި އޮތް އިޒިއަންއަށް އެސްފިޔަތަށް ތަޅުވާލާ ދެލޯ ހުޅުވާލަން މަޖުބޫރުވީ އެނދުގައި އޮވެ އަނާލް ތެޅެމުން ދިޔައީތީއެވެ. އެއްފަރާތަށް ބަލާލި އިޒިއަންއަށް އަނާލްއަށް ވަމުންދިޔަ ގޮތް ފެނި އަވަސްއަވަހަށް ތެދުވެވުނެވެ. އޭނާ ލައިޓްތަކުގެ އެންމެ އަލިގަދަ ކޮށްލިއެވެ. އަދި ގައިމަތިން ރަޖާ ނަގާ އެއްފަރާތް ކޮށްލުމަށްފަހު އޭނާ އަނާލްއާ ދިމާލަށް ވާގޮތަށް އިށީނެވެ.\n"ނާލް" މަޑުމަޑުން އަނާލްއަށް ގޮވާލަމުން އިޒިއަން އަނާލްގެ އަތުގައި ހިފާ ކޮށްޓާލިއެވެ. އެހެންނަމަވެސް ގަދަ ނިދީގައި އޮތް އަނާލްއަށް އެކަމުގެ ހިލަމެއްވީ ހެނެއް ހިޔެއްނުވެއެވެ. އޭނާ ނިދީގައި ތެޅި ފޮޅެމުންދިޔަ ގޮތުން އިޒިއަންގެ ހިތަށް ވެސް ބިރުވެރިކަން ވަނެވެ.\nދެފަހަރަކު އަނާލްގެ އަތުގައި ހިފާ ތަޅުވާލުމުން ވެސް އަނާލްއަށް ހެޔެއް ނުލެވުނެވެ. އޭނާ ތެދުވެ ރަނގަޅަށް އަނާލްއާ ދިމާލަށްވީ ގޮތަށް އިށީނދެ އަނާލް އެ އަތުގެ ތެރެއަށް ލިޔެވެ. އަދި އަނާލްއަށް ގޮވާލަމުން އޭނާ ބާރަށް އަނާލް ތަޅުވައިގަތެވެ. ފުންނޭވާއަކާއެކު މޭގައި އަތް އަޅާލަމުން އަނާލް ދެލޯ ތަންމިނަށް ހުޅުވާލިއެވެ. ދެތުންފަތުގައި މަޑު ތުރުތުރު އެޅުމެއްވުމާއެކު އަތް ފައި ވަނީ ފާޑަކަށް ގަނޑުވެފައެވެ.\n"އަހަރެންނަށް ތިހާ އަނިޔާ ނުކުރޭ" އެ ކަންފަތުގައި އެ ޖުމްލަތަށް ގުގުމާލުމާއެކު ކުއްލިއަކަށް އޭނާއަށް އަނާލްގެ ގައިން ދޫކޮށްލެވުނެވެ. އަނާލްގެ ހަށިގަނޑު އެނދުމައްޗަށް ދޫކޮށްލަމުން އިޒިއަންއަށް އިނދެވުނީއެވެ. އަނާލްގެ ގައިގައި އަތްލަން ވެސް އިޒިއަންއަށް ނުކެރުނީކަންނޭގެއެވެ. އަތް ގެންގޮސް ވެސް އަތް ދަމައިގަނެވުނީއެވެ. ބޮލުގެ އިސްތަށިގަނޑުގެތެރެއަށް އަތް މަހާލަމުން އޭނާ ފުންނޭވާއެއް ދޫކޮށްލީ ނަފްސަށް އަންނަމުންދިޔަ ބަދަލުތަކުން ހަމަޖެހެވޭތޯއެވެ. އެހެންނަމަވެސް ހިތާ ސިކުނޑީގައި އުފެދުނު ހައިޖާނުގަނޑުން އޭނައަށް ސަލާމަތެއް ނުވެވުނެވެ. ދެލޮލަށް ކަރުނަތަށް ޖަމާވާންނެގީ މަދު ސިކުންތުކޮޅެކެވެ. މީހާގެ ނޭވާ ތާށިވެފައި ވެއެވެ. ތުންފަތުގައި ދޫ ހާލާކީ ތުންފަތް ހިކިފައި ވީތީއެވެ. ހިންދިރުވާލެވުނީ ގާބުރިއެއް ދިރުވާލެވުނު ފަދަ ގޮތަކަށެވެ. ހަށިގަނޑުގައި އާދަޔާ ހިލާފް އިޙްސާސްއެއް ދައުރުކޮށްލިއެވެ. އަނާލްގެ ދެލޯ މަޑުމަޑުން މެރެމުން ގޮސް އެކީ މެރިއްޖެއެވެ.\nމަޑުމަޑުން އަނާލް އުފުއްލާލުމަށްފަހު އޭނާ އަނާލް އެނދުމަތީ ރީތިކޮށް ބާއްވާލިއެވެ. އެއަށްފަހު އެނދުގައި އިށީނދެލަމުން ބުރަކައްޓާ ދިމާލަށްވާ ގޮތަށް ބާލީހެއް ލައްވާލާ ހަމަޖެހިލިއެވެ. ނިދުމަށް ތަންނުދީ ސިކުނޑީގެ ހުރިހާ ސެލްތަކެއް މަސައްކަތް ކުރަމުން ދިޔައީ އިޒިއަންއަށް ކަމެއް ހަނދާން ކޮށްދޭށެވެ.\nއަނާލްއަށް ހޭލެވުނީ ފިނި ބޮޑުވެގެން ނެވެ. އޭސީގެ ރިމޯޓް ފެނޭތޯ ހޯދާލެވުނުއިރު އެ އޮތީ އޭނާގެ އަތުޖެހޭ ވަރަށް ވުރެ ދުރުގައެވެ. އެހެންކަމުން އޭނާ އިޒިއަންއަށް ބަލާލިއެވެ. އެނދުގެ ބޯލާ ކޮޅުގައި ބުރަކަށި ޖައްސާލައިގެން އިނދެ ނިދާފައި އިން އިޒިއަން ފެނުމުން އަނާލްއަށް ދެބުމަ ގާތް ކޮށްލެވުނެވެ. ރޭގައިވީ އެއްވެސް ކަމެއް އޭނާގެ ހަނދާނަކު ނެތެވެ. ވާނީވެސް އެހެންތާއެވެ. އެ ހުރިހާ ކަމެއް ވެސް ހިނގީ އޭނާ ނިދާފައި އޮތްވާ ތާއެވެ.\nކޮންމެއަކަސް ފިނިވެ އޭނާގެ ދެއަތަށާއި ފަޔަށް ވެސް އައްސިކަމެއް ވެރިވަމުން ދިޔުމާއެކު އަނާލް ނިންމީ އިޒިއަންއަށް ގޮވާށެވެ. މަޑުމަޑުން ދެފަހަރަކު އޭނާ އިޒިއަންއަށް ގޮވާލިއެވެ.\n"އައި އެމް ސޮރީ..." ނިދީގައި އޮވެ އިޒިއަން ބުނެލުމާއެކު އަނާލްއަށް ތަންކޮޅެއް ބާރަށް އިޒިއަންއަށް ގޮވާލެވުނެވެ.\n"އައި އެމް ސޮރީ، އައި ޝުޑުންޑް ހޭވް ޑަން ދެޓް" ދެން ވެސް އިޒިއަން ނިދީގައި އޮވެ ބުނެލިއެވެ. އަނާލްއަށް ހައިރާންކަމެއް ވެރިވެގެން ދިޔައެވެ. އިޒިއަން މާފަށް މިއެދެނީ ކާކުގެ ކިބައިން ހެއްޔެވެ؟ އަނެއްކާ ނިދީގައިވެސް މީހަކުގެ ކިބައިން މާފަށް އެދެން ޖެހޭވަރު ބޮޑު ކުށެއް އިޒިއަންއަށް ކުރެވިފައި ވީހެއްޔެވެ؟ އޭނާ ދެފަރާތަށް ބޯ ހޫރާލަމުން އިޒިއަންގެ އަތުގައި ހިފާ ތަޅުވާލިއެވެ.\nސިހިފައި ހޭލެވުނު އިޒިއަންގެ އުނަގަނޑަށާއި ކަނދުރާއަށް ވެސް ވަނީ ކޮންމެވެސް ވަރެއްގެ ތަދެއް އަރާފައެވެ. ދެފަރާތަށް ބޯ އަނބުރާލަމުން އޭނާ ކަނދުރާގައި އަތް އުނގުޅާލިއެވެ. ނާރަށް ވާންވެފައި ހުރުމުން ހިސާބެއްގެ އުނދަގޫކަމެއް ކަރުގައި ހުއްޓެވެ. މަޑުމަޑުން އަނާލްއާ ދިމާލަށް ބަލާލެވުނެވެ.\n"އާރ ޔޫ އޯކޭ" އިޒިއަންއަށް ތެދުވަމުން އަވަސް އަވަހަށް އަހާލެވުނެވެ.\n"އާ! އަހަރެން ރަނގަޅު، އެކަމަކު އިޒްއަށް ދެންމެ ކިހިނެތްވީ؟" އަނާލް އިޒިއަންއާ ދިމާލަށް ބަލަން އިނީ ކަމެއް އެނގެން ބޭނުންވެފައިވާ ފަދައަކުންނެވެ.\n"އަހަރެން..... އަހަރެން ކީ" އަނާލްއަށް ވީ އެއްވެސް ކަމެއް ހަނދާން ނެތްކަން އެނގުމުން އޭނާ އެ މައުޟޫއަށް ވާހަކަ ދައްކަން ބޭނުންނުވުމާއެކު ސުވާލުކޮށްލެވުނީ އޭނައަށް ކަމެއްވީކަމަށް އަނާލް ބުނުމުންނެވެ.\n"ނޭނގެ! މާފު ކުރާށޭ، އެކަހަލަ ކަމެއް ކޮށްގެން ނުވާނޭ..." އަނާލް ފާޑަކަށް އިނދެ ބުނެލިއެވެ. އޭނާ ހީވީ ކަމެއް އެނގެން އިޒިއަންގެ މޫނުމަތި ސްކޭން ކޮށްލި ހެންނެވެ.\n"ވެދާނެ ހުވަފެނެއްކަމަށް ވެސް" އިޒިއަން އާފުރެމުން ބުނެލިއެވެ. ހަޤީގަތުގައި ވެސް އޭނާ އިނީ ވަރަށް ނިދިއައިސްފައެވެ. އަނާލް އެދުމުން އޭސީގެ ފިނި ދަށްކޮށްލަމުން އޭނާ ވެސް ރީތިކޮށް އޮށޯވެލިއެވެ. ބޮލުގައި އަތުގެ އިނގިލިތައް ހިންގާލުމާއެކު އޭނާ ދެލޯ މަރާލިއެވެ. އަދިވެސް އެ ނަފްސަށް ވެރިވެފައިވި ގިލަން ވެރިކަމަށް ނިމުމެއް ނާދެއެވެ. އެހެންނަމަވެސް ނިދި ބޮލަށް ސަވާރުވެފައި ހުރުމުން އިޒިއަންއަށް ނިދެން މާގިނަ އިރެއްނުނެގިއެވެ. އަނާލްއަށް ވެސް އޭގެ އިރުކޮޅެއް ފަހުން ނިދިއްޖެއެވެ.\nޖެހިގެން އައި ދުވަހު އެރި އިރާއެކު އިޒިއަން އުޅުނީ އަނާލް ހުއްޓާލާފައިވާ ފިޒިއޮތެރަޕީގެ ޚިދުމަތް އަނެއްކާ ފަށަން ވާންޖެހޭ ތައްޔާރީތަށް ވުމުގައެވެ. އެދުވަހުގެ ބޮޑުބައި އޭނާ ހޭދަކުރީ ހޮސްޕިޓަލުގައެވެ. އަނާލްގެ ހުރިހާ ރިޕޯޓްތަކަކާ އެއްޗެހި ގެންގޮސް އެތަނުގެ ހެޑްއަށް ދެއްކުމުން އޭނާ އެދުނީ މަސައްކަތް ކުރެވިދާނެކަމުގައެވެ. އެހެންނަމަވެސް އަނާލްއަށް ހިނގޭނެކަމުގެ އެއްވެސް ޔަޤީންކަމެއް ނުދެވޭނޭ ކަމުގައެވެ. އިޒިއަން އުންމީދުގެއްލުވައެއް ނުލިއެވެ. އޭނާ ބުނިހާވެސް އެއްޗަކީ އޭނާ ދުނިޔޭގައި ހުރިހާ ދުވަހަކު އަނާލްއަށް ފަރުވާ ކުރެވެން ކުރެވުނުހާ މަސައްކަތެއް ކުރާނެކަމުގައެވެ. އިންސާނުންނަށް ކުރެވޭނީ މަސައްކަތެވެ. ކާމިޔާބު ދެއްވާނީ ﷲ އެވެ.\nގިނަ އެތައް ވާހަކައަކަށްފަހު އަނާލްގެ ސެޝަންތައް ހޮސްޕިޓަލުގައި ގެންދިޔުމަށް ނިންމީ ބޭނުންވާ ހުރިހާ ސާމާނެއް ހުންނާނީ ހޮސްޕިޓަލުގައި ކަމަށްވީތީ ފަސޭހަ ވާނެތީއެވެ.\nކުރިންވެސް އަނާލް ޕިޒިއޯ ހުއްޓާލީ އުންމީދެއްނެތުމުންނެވެ. އެހެންނަމަވެސް މިހާރު އިޒިއަންއާ ޖެހުނީއެވެ. ހިތްވަރާއެކު އަނެއްކާވެސް އަނާލް ޖެހޭނީ މަސައްކަތް ކުރާށެވެ. އުންމީދެއްނެތޭ ކިޔާފައި ހުއްޓާލިޔަކަ އޭނާ ނުދޭނެއެވެ. އެއަށްވުރެ ބޮޑަށް އޭނާ އަނާލް ހެޔޮހާލުގައި ހުންނަން ބޭނުމެވެ.\nގެއަށް ގޮސް އަނާލް ގާތު އެ ހުރިހާ ކަމެއް ނިމުނު ވާހަކަ ބުނުމާއެކު އަނާލްއަށް އިސްޖަހާލެވުނެވެ. އިޒިއަން އެކަންތައް އެ ނިންމީ އޭނާ ބޭނުމެއް ނޫނޭ ބުނެބުނެ އޮއްވައެވެ.\n"ބޭކާރު ކަމެއް ކޮށްގެން އަހަރެންގެ ހިތްވަރު އެލޭނީ، އެކަމުންވެސް އެއްވެސް ފައިދާއެއް ނުކުރާނެކަން އެނގޭއިރު ފުރިހަމަވުމެއް ނެތް އުންމީދެއް ކީކުރަން ކުރަނީ" އަނާލްއަށް ބުނެވުނެވެ. އޭނާ އިނީ ހިންހަމަ ނުޖެހިފައިކަން އެ އަޑުން ހާމަވެއެވެ. އެހެންނަމަވެސް އިޒިއަންއަށް ފާހަގަވިކަމަކީ އެ ހިންހަމަ ނުޖެހުމަކީ މާޔޫސްކަމާއި ހިތްދަތި ކަމުގެ އަސަރުތައް އެކުވެގެން އައި ހިންހަމަ ނުޖެހުމެއް ކަމެވެ.\n"ނާލް! އަހަރެންނަށްޓަކާ ކުޑަ ހިތްވަރެއްލާފަ ނަމަވެސް މަސައްކަތް ކޮށްލަމާ، އަހަރެން ޔަޤީންކަންދެން، މިކަމުގެ ސަބަބުން ނާލްއަށް އިތުރު ތަކުލީފުތަކެއް ލިބެންޏާ އަމިއްލައަށް އަހަރެން ބުނާނަން ހުއްޓާލަން" އިޒިއަން އަނާލް އާއި އެއްހަމައެއްގައި އިށީނަމުން ބުނެލިއެވެ.\n"އުންމީދެއްނެތޭ އިޒިއަން" އަނާލްއަށް ބުނެވުނެވެ.\n"ކީއްވެ؟ ރަނގަޅުނުވާނޭ ބުނެފަ ތިބި ކިތައް މީހުންތަ ދުނިޔޭގަ ރަނގަޅު ވެފަ ތިބީ؟ ޑޮކްޓަރުން އުންމީދު ކަނޑާލާފަ ތިބޭ ކިތަށް މީހުންތަ އެތައް އަހަރެއް ވަންދެން ދިރިއުޅެނީ، އަހަރެން އެބަ މަސައްކަތް ކުރަން އެންމެ ރަނގަޅު ފަރުވާ ނާލްއަށް ދެވޭތޯ... " އިޒިއަން ވެސް މިހާރު އިނީ އިސްޖަހާލައިގެންނެވެ.\n"އިޒް! ކިތައް އަހަރު ވިކަން އެނގޭތަ އަހަރެން ފަރުވާ ކުރިތާ، އެއްގޮތެއްވެސް ނުވިއޭ، ކިތަށްފަހަރު ރާއްޖޭން ބޭރަށް ދިޔަކަން އެނގޭތަ؟ އެއްވެސް އަލިމަގެއް ނުފެނުނޭ. އިޒިއަން އަހަރެން ޤަބޫލުކުރީ މި ގޮނޑީގައި އަހަރެން އިނަސް ވަރިހަމަކަމަށް، މިހާރު ކިހިނެތްވީ؟ އަހަރެން ގޮވައިގެން އުޅެން ލަދު ގަންނަނީތަ؟ ނޫނީ އަހަރެން މީގަ އިންނާތީ އަހަރެން މަތިން ފޫހިވީތަ؟" އަނާލްގެ ގާތަށް ފާޑަކަށް ރުޅިއަތުވެއްޖެއެވެ. އެއާއެކުވެގެން އެ ހަށިގަނޑު ތެރޭގައި އުތުރިގަތް ހިތްދަތިކަމުގެ ސަބަބުން ދެލޮލުން ކަރުނަ ވެސް އަންނަން ފަށައިފިއެވެ.\nއިޒިއަން ބުނި އެއްޗެއް ރަނގަޅަށް ފަހުމްނުވި އަނާލްއަށް ވިސްނުނީ މުޅިން ގޯސްކޮށެވެ. އޭނާ އިޒިއަން ހިފެއްޓި އަތް ފޮޅުވާލިއެވެ. އަދި އަނެއްފަރާތަށް މޫނު އަނބުރާލިއެވެ. އިޒިއަންއަށް އިސްޖަހާލެވުނެވެ. އަނާލްއަށް ވިސްނަދޭން ދުލު ކުރިއަށް ގެންނާނޭ ބަހެއް އެ ސިކުނޑިއަށް އެވަގުތަކު ނަޔެވެ.\nކޮޓަރިތެރެއަށް ވެރިވި ހަމަހިމޭންކަމުގެ ތެރެއަށް އަނާލްގެ ގިސްލުމުގެ އަޑު ފެތުރޭކަށް މާގިނަ އިރެއްނުނެގިއެވެ. އެ ވޭނީ ގިސްލުމުގެ އަޑު އިވި އިސްއުފުލާލި އިޒިއަން އަނާލްއަށް ގޮވާލިއެވެ. އޭރު އަނާލް އިނީ އެ ދެއަތުގެ ތެރޭގައި އޭނާގެ މޫނު ފޮރުވާލައިގެންނެވެ. އަނާލްއަށް ހިތްވަރުދޭން އެވަގުތު ކުރަންވީ ކީއްކަން އިޒިއަންއަކަށް ނޭނގުނެވެ. ބުނަންވީ ކީކޭކަމެއް ސިކުނޑިއަކަށްނަޔެވެ. އެހެނެއްކަމަކު އޭނާގެ މޭގައި އުފެދިގެން އައި ރިހުމުގެ ސަބަބުން ދެލޯ މަރާލެވުނެވެ.\nއަނާލްގެ ހުއްދަ ހޯދާނުލާ ކުރެވުނު ކަމަކުން އަނާލްއަށް މިފަދަ ބަދަލެއް އަތުވެދާނެކަމަށް އެ ހިތަށް ތަސައްވަރު ކުރެވިފައި ނެތީއެވެ. އެހެންވުމާއެކު އިޒިއަން އަމިއްލަ ނަފްސަށް ވައުދެއްވިއެވެ. އަނާލްއާ ގުޅޭ ހުރިހާ ކަމެއް ވެސް މީގެ ފަހުން އޭނާ ނިންމާނީ އަނާލްގެ ހިޔާލް ހޯދުމަށް ފަހުއެވެ. އަނާލްގެ ކިބައިން މާފަށްއެދުމާއެކު އިޒިއަންއަށް އަނާލްގެ އުނގުގައި ބޯ އަޅާލެވުނެވެ. އަޑުވީއްލާ ނުރުއި ނަމަވެސް އެހިތުގައި ވެސް ވޭން އަޅަމުން ދިޔައެވެ. ތަކުރާރުކޮށް އިޒިއަން މާފަށްއެދުނެވެ. އޭނާގެ މަޤްސަދަކީ އަނާލް ދެރަކޮށް ރޮއްވުން ނޫންކަމަށް ބުނެ އެތަކެއް ގޮތަކަށް ވިސްނައިދިނެވެ. އަނާލްގެ ރުއިން ހުއްޓުނުއިރު އޭނާގެ ދެލޯ ވަނީ ރަތްވެފައެވެ.\n"އަހަރެން ގުޅާފަ ބުނެފާނަން ނާލް ބޭނުމެއްނުވެޔޭ!" އިޒިއަން ފޯން ނަގާ ނަންބަރަކަށް ގުޅާލަމުން ދުރަށް ޖެހިލިއެވެ. އިޒިއަންގެ އަޑުގައިވި ރިހުން އަނާލްއަށް ވެސް އަސަރުކުރުވީއެވެ. އޭނާ މަޑުމަޑުން އިޒިއަންއަށް ގޮވާލިއެވެ. އިޒިއަން ބަލާލުމާއެކު އޭނާ ދެފަރާތަށް ބޯ ހޫރާލީ ނޫނެކޭ ބުނުމަށެވެ. ދެންމެ އިޒިއަން އޭނާއަށް ވސްނަދޭން ދެއްކި ވާހަކަތަކުން ވިސްނުން ވަނީ ބަދަލުވެފައެވެ. އިޒިއަން ހިނިތުންވާން މަސައްކަތް ކުރީ ގަދަކަމުންނެވެ. އެކަން އަނާލްއަށް ވެސް އެނގުނެވެ. ވިސްނާނުލާ ހިތަށް އައި އެއްޗެއް އިޒިއަންއާ ދިމާލަށް ކިޔާލިއިރު އެހިތަށް ވެސް އަސަރު ކުރާނެކަން އަނާލްއަށް ނުވިސްނުނީއެވެ.\nމީހުން ބުނެއުޅެއެވެ. ދުލުން ބަހެއްބުނުމުގެ ކުރިން އެ ބަހަކީ އޭނާގެ އަޅެކެވެ. އެހެންނަމަވެސް ބަހެއްބޭރުކުރުމަށްފަހު ބަހުގެ އަޅަކީ އޭނާއެވެ. އަނބުރާ ނުގެނެވޭނޭ އެބަހުގެ ސަބަބުން މީހެއްގެ ހިތުގައި އުމުރަށް ވެސް ނުފުހެލެވޭ ވަރުގެ ލަކުނެއް ލެވިދާނެއެވެ. އަނާލްބުނީ އިޒިއަންއަށް ޓަކާއަދިވެސް އޭނާ ފިޒިއޮތެރަޕީ ކުރިއަށް ގެންދާނޭ ކަމުގައެވެ. އިޒިއަން އޭނާ އެއްވެސް ކަމަކަށް މަޖުބޫރެއް ނުކުރާނަމޭ ބުނަމުން އަނާލްގެ ނިތަށް ބޮސް ދިނެވެ.\nދުވަސްތައް ފާއިތުވަމުން ދިޔައެވެ. އަނާލްއާ އިޒިއަންގެ ދިރިއުޅުމުގެ ނައުގެ ދަތުރު އޮމާނެއެވެ. އެކަކު އަނެކަކަށް އިތުބާރުކުރެއެވެ. ކަންކަން އެކަކު އަނެކަކާ ހިއްސާކުރަމުން ދިޔައެވެ. އެންމެފަހުން ތަނުގެ ކޮންސްޓްރަކްޝަންގެ މަސައްކަތްތައް އެއްކޮށް ނިންމާލެވިއްޖެއެވެ. އެހެންކަމުން އިޒިއަންއާއި އަނާލް ވެސް ގިނަ ވަގުތު ހޭދަކުރަމުން ދިޔައީ މަސައްކަތުގައެވެ. ކައިވެނީގެ ފަހުން ވެސް ދެފަހަރަކު ޔުމާން ފެނުނެވެ. އެކަމަކު ތަންކޮޅެއް ދުރުންނެވެ. އެއިން ކޮންމެ ފަހަރަކު ވެސް ޔުމާންގެ ނަޒަރު ހުންނަނީ އިޒިއަންއާއި އަނާލްއަށް ހުއްޓިފައެވެ.\nދުވަހަކީ އަނާލް ގޮވައިގެން ފިޒިއޯ ނަގަންވެގެން އިޒިއަން ހޮސްޕިޓަލަށް ދިޔަދުވަހެކެވެ. ފިޒިއޯ ނަގައިގެން ގެއަށް ދާން ވެގެން ޑިޕާރޓްމެންޓުން ނުކުމެ ޖެހިގެން އޮތް ގޯޅިއަށް ލަނބާލަން އުޅުމުގެ ތެރޭގައި އައި އަންހެން ކުއްޖެއްގެ ގައިގައި އަނާލްގެ ގޮނޑި އަޅައިގަތެވެ.\n"އާތް" އެ އަންހެންކުއްޖާގެ އަޑުއިވިފައި އިޒިއަން އާއި އަނާލް ބަލާލިއެވެ. ކުރިމަތީ ޔުމާންގެ އަތުގައި އަތް އަޅުވާލައިގެން ފަޔަށް ބަލަހައްޓައިގެންހުރި ޒަހްވާ ފެނި އަނާލްއަށް އިޒިއަންގެ އަތުގައި ހިފާލެވުނެވެ. އިޒިއަން ވެސް ކުރިމަތީ ތިބި ދެމީހުންނަށް ބަލާލުމާއެކު އަނާލްއަށް ބަލާލަމުން ބޯ ޖަހާލީ އެންމެ ރަނގަޅުވާނޭ ބުނަމުންނެވެ.\n"ކޮންފަދަ މީހެއްތަ ނުބަލާ އައިސް ގަޔައް އަރަނީ، ބޮޑު އުނދަގުލެކޭ މިކަހަލަ މީހުންނާ ހެދި" ޒަހްވާ ވެސް އިސްއުފުލާލިއެވެ. އަނާލް ފެނިގެން އޭނާގެ ދެބުމަ ގޮށްޖެހިގެން ދިޔައެވެ. އަނާލްއަށް ނިސްބަތްކޮށް ހުތުރު ބަހެއްވެސް ޒަހްވާ ބުނެލިއެވެ. އިޒިއަން ޒަހްވާއާ ދިމާލަށް ބަލާލީ އިންޒާރުގެ ބެލުމަކުންނެވެ. އެ ބެލުމުން ޒަހްވާވެސް ޖެހިލުންވިއެވެ. އެހެންނަމަވެސް އޭނާ އެކަމަށް ސަމާލުކަން ނުދީ ދެންވެސް އެއްޗެކޭ ބުނެލީ އިޒިއަންއާއި އަނާލްއާ ގުޅުވާފައެވެ. ޒަހްވާ ދެވަނަ ފަހަރަށްވެސް ބޭނުންކޮށްލި ހުތުރު ޖުމްލައިން އިޒިއަންގެ ކެތްތެރިކަން ކޮޅުން ލައިގެން ދިޔައެވެ. ޔުމާން ވެސް ޒަހްވާއަށް ގޮވާލަމުން ހިމޭންވާން އެންގިއެވެ. އެހެންނަމަވެސް ޒަހްވާ ހުއްޓައެއްނުލިއެވެ.\n"ހަބަރުދާރު! އިތުރަށް އެންމެ ބަހެއް ބުންޏަސް އަހަރެން ކަލޭމެން ދެމީހުން މިތަނުން ނެރޭނަން، ކަލޭއަށް އަހަރެންނާ އަނާލްއޭ ކިޔައިގެން ހުތުރުބަހުން ވާހަކަ ދެއްކޭނެ އެއްވެސް ފުރުސަތެއް ނޯންނާނެ، ކަލެއަށް ނޭނގުނަސް އެއީ އަހަރެންގެ އަންހެނުން..." އިޒިއަން ދަތްކުނޑި ވިކާލައިގެންހުރެ ހާމަކޮށްލިއިރު ޔުމާންއަށް ސިހިފައި އަނާލްއަށް ބަލާލެވުނެވެ. ޤަބޫލް ނުކުރެވިފައިހުރި ގޮތަކަށެވެ.\n"އެހެންވީމަ މަގޭ އަންހެނުންނާ ދިމާލަށް ތިފަދަ އެއްޗެއް ކިޔާ ކޮންމެ މީހަކާ ކުރިމަތިލާން މަށެއް ޖެހިލުމެއް ނުވޭ! ދެން ހުރީ ކަލޭ! ކަލޭ ނާލް ދޫކޮށްލާފަ ފިލިހެން މަށެއް ނުފިލާނަން" އެންމެފަހުން ކެތް ނުވުމުން ޔުމާންއާ ދިމާލަށް ވެސް އިޒިއަން ބަހުގެ ހަމަލާއެއް ދިނެވެ. ޔުމާން އެއްވެސް އެއްޗެއް ނުބުންޏެވެ.\nޒަހްވާ ގޮވައިގެން ޔުމާން ދާން އުޅުމުން ޒަހްވާ ދެކޮޅެއް ނުހެދިއެވެ. އޭނާ އަނާލްއަށް ބަލާލީ އަނާލް ރޮލާކާލަފާނޭ ފަދަ ގޮތަކަށެވެ.\nއެދެމީހުން ދިޔުމާއެކު އިޒިއަން އަނާލްއަށް ބަލާލިއެވެ. އަނާލްގެ މޫނުމަތިން ފެނުނު އަސަރުތައް ކުރިއާ ތަފާތެވެ. ކުރީގައި އަނާލްގެ ލޮލުން ކަރުނަހިލުނު ނަމަވެސް މިފަހަރު އެ ދެލޮލުގައި ވަނީ އެހެން ޝުއޫރެކެވެ. އެކަމުން އިޒިއަންއަށް ވެސް ހިސާބެއްގެ ހިންހަމަ ޖެހުމެއް ލިބުނެވެ.\nއެދުވަހު ދެމީހުން ދެން ދިޔައީ އަނާލްމެންގެ ގެއަށެވެ. ހަތަރުދަމު އަނާލްމެން ގޭގައި ހޭދަ ކުރުމަށްފަހު ދެމީހުން ގެއަށް ދާން ބޭރަށް ނުކުތްއިރު ވިއްސާރައެވެ. ވިއްސާރަ ރޭރޭ އަނާލް ގެއިން ބޭރަށް ނުކުމެނޫޅެއެވެ. ބޯކޮށް ވާރޭ ވެހެމުން ދިޔައެވެ. ގުގުރާލުމާއެކު ވިދުކަނި ޖަހަމުން ދިޔަތަން ފެނުނެވެ. ތޫފާން ވަރުގަދައެވެ. ވައިވެސް އެހާ ގަދައެވެ. ބޭރަށް ނުކުތުމާއެކު އަނާލްގެ އިސްތަށިގަނޑުގައި ވައި އެޅިލާފައި އިސްތަށިތައް އުދުއްސައިގަތެވެ. ހަށިގަނޑަށް ވެސް އާދަޔާހިލާފް ފިނިކަމެއް އިޙްސާސް ކުރެވެއެވެ. ދެއަތުން އޭނާ އިޒިއަންގެ އަތަށް ބާރުކޮށްލިއެވެ.\n"ނޫން! ނުދާނަން، އަހަރެން ނުދާނަން... އިޒް..." އަނާލްއަށް ބުނެވުނެވެ. އިޒިއަންއަށް އަނާލްއަށް ބަލާލެވުނީ ހަމްދަރުދީ އެކުލެވިފައިވާ ބެލުމަކުންނެވެ. ވިއްސާރަ ރެރޭ އަނާލް ބިރުގަންނަކަން އިޒިއަންއަށް އެނގެއެވެ. އެހެންކަމުން އޭނާ ބަލަނީ އެފަދަ ރޭރޭ އަނާލް އެކަނި ނުކުރުމަށެވެ. ވަށައިގެންވީ މާހައުލަށް ބަލާލަމުން އޭނާ އަނާލްއަށް ނަޒަރު ހުއްޓާލިއެވެ.\nއަނާލް ގެއަށް މި ވިއްސާރައިގައި ގެންދާކަށް އިޒިއަން ބޭނުމެއްނުވިއެވެ. ނަސީބަކުން މަޒާޔާ އާއި އައްމާރުވެސް އެގޭގައި މަޑުކުރުމަށް އެދުނެވެ. ތިރިން ކޮޓަރިއެއް ސަރާ ގާތު ބުނެގެން ތައްޔާރު ކޮށްލަދިނެވެ. އެހެންކަމުން ދެމީހުން ވެސް އެރޭ އެގޭގައި މަޑުކުރަން ނިންމިއެވެ. އިޒިއަން ވެސް އަކްނިޒާއަށް ގުޅާފައި އެވާހަކަ ބުނުމުން އަކްނިޒާ ވެސް ބޭނުންވީ އިޒިއަންމެން އެ ގެގޭގައި މަޑުކުރުމަށެވެ.\nއަނެއްދުވަހު އިރު އެރިއިރުވެސް އޮތީ އުޑުމަތި ބަނަކޮށެވެ. އިރުއިރު ގަނޑުން ކެރަގަނޑެއް އަންނަ އިރު އެހާ ވައިބާރެވެ. ވިއްސާރަ މަޑުވި ވަގުތެއް ބަލާފައި އިޒިއަން ވެސް އަނާލް ގޮވައިގެން ގެއާ ދިމާލަށް ދާން މިސްރާބުޖެހިއެވެ.\nއަނާލް ކުޑަކޮށް ހުން ވައްތަރުވެފައި ހުރުމުން އިޒިއަން އަނާލްގެ ހުންހުރިވަރު ބަލާލުމަށްފަހު އާއިލީ ޑޮކްޓަރަށް ގުޅައިގެން ގެނައެވެ. ޑޮކްޓަރު އެދުނީ ލޭގެ ޓެސްޓްތައް ވެސް ހެދުމަށެވެ. މި ދުވަސްކޮޅަކީ ޑެންގީ އަދި ޗިކުންގުންޔާ އާއި އިންފުލުއެންޒާ ފަދަ ނުރައްކާތެރި ބަލިތައް ހަލުވި މިނުގައި ފެތުރެމުންދާ ދުވަސްކޮޅަކަށް ވުމާއެކު އެންމެ ރައްކާތެރިވާނީ އެގޮތް ކަމުގައި ޑޮކްޓަރު ލަފާ ދިނެވެ.\nޑޮކްޓަރު ދަމުން ދިޔައި ދެތިން ބޭހެއް ވެސް ލިޔެދީފައެވެ. އިޒިއަން ބޭސް ނަގައިގެން ގެނެސް އަނާލްއަށް ބޭސްދީފައި ގޭން ނުކުތީ އޮފީހަށް ދާން ޖެހުމުންނެވެ. އޭރު އަނާލްއަށް އޮތީ ނިދިފައި ކަމުން އޭނާ ދިޔައީ އަކްނިޒާގާތު އަނާލްއަށް ބަލާލަން ބުނެފައެވެ. އަނާލް ހުންވައްތަރު ވެފައި ހުރުމުން ދާން ބޭނުންނުވެ ހުރެފައިވެސް ދާން މަޖުބޫރުވީ މިރޭ އޭނާ ސޮއިކޮށް ސްކޭން ކުރުމަށްފަހު ރާއްޖޭން ބޭރަށް ފޮނުވަންޖެހޭ ޑޮކިއުމެންޓްތައް ތައްޔާރުކުރުމަށެވެ.\nމެންދުރު ދިޔަގޮތަށް އިޒިއަން އޮފީހުގައި އުޅުނީ ނުހަނު ބުރަކޮށެވެ. އިރު އިއްސުނު އިރު އަނެއްކާ ވާރޭ ބޯ ކޮށްލައިފިއެވެ. މޫސުމް ލަފާ ކުރާ ގޮތުން ކުރިއަށް އޮތް ހަފްތާއަކީވެސް ރާއްޖެއަށް ބޯކޮށް ވިއްސާރަ ކުރާނޭ ދުވަސްތަކެކެވެ. ރާއްޖޭގެ ދެކުނުގައި އުފެދިގެން އުޅޭ ތޫފާނުން ސަލާމަތްވުމަށް ރައްކާތެރިކަމުގެ ފިޔަވަޅު އަޅަން ކެނޑިނޭޅި ރޭޑިއޯއާއި ޓީވީތަކުން ގޮވަމުން ދިޔައެވެ. އިޒިއަން އަކްނިޒާއަށް ގުޅާލީ އަނާލްގެ ހަބަރެއް ބަލާލުމަށެވެ. އަނާލް އިނީ އަކްނިޒާ ގާތުގައިކަން އެނގުމުން ހަމަޖެހުމުގެ ނޭވާއެއްލަމުން އިޒިއަން އެދުނީ އަނާލް އަތަށް ފޯނު ދިނުމަށެވެ.\n"ތަންކޮޅެއް ލަސްވެދާނެ އިނގޭ ނާލް، އަދިވެސް ފައިލްތައް އެއްކޮށް ނުނިމިގެން މިއުޅެނީ، ހީވަނީ މިރޭ ނުވައެއްގެ ފަހުންހެން ދެވޭ ވަރުވާނީ" އިޒިއަން އަނާލް ހަލޯއޭ ބުނުމާއެކު ލަސްނުކޮށް ވާހަކަ ދެއްކިއެވެ. އަދި އަނާލް ގާތު މަންމަމެންނާއެކު މިރޭ ކެއުމަށް ބުނުމަށްފަހު ފޯން ބޭއްވީ އޭނާ ލޯބިވާ ވާހަކަވެސް ފަހުފަހަރަށް ބުނެލާފައެވެ.\nއިޒިއަންއަށް އޮފީހުން ނުކުމެވުނުއިރު ހުރީ ނުވަގަޑިބަޔަށްވުރެ ބޮޑުވެފައެވެ. ކާރަށްއަރާ ދުއްވާލަމުން އިޒިއަން ގަޑި ބަލާލިއެވެ. ދިހައެއް ޖަހަން ފަނަރަ މިނެޓަށް ވީއެވެ. ފުންނޭވާއެއް ދޫކޮށްލަމުން އޭނާކަނދުރާގައި އެއް އަތް ހިންގާލިއެވެ. ވަރުބަލިވެފައި ހުރިވަރުން އޭނާގެ މޫނުމަތިންވެސް އެކަން ފާޅުވަމުން ދިޔައެވެ.\nވިއްސާރަ ބޯކަމުން ދުއްވާއެއްޗެހި އާދަޔާ ހިލާފަށް މަދުނަމަވެސް ކާރު ދުއްވުން ވީ އުނދަގޫ ކަމަކަށެވެ. މަގުތަކުގައިވަނީ ފެންބޮޑުވެފައެވެ. ގުގުރުމާއެކު ވެހެމުންދިޔަ ވާރޭއާއެކު ވެގެން އަންނަ ވިދުވަރުގެ އަލިން މުޅި ޖައްވަށް އަލިކަން ވެރިވެގެން ދަނީ ބިރުވެރި ގޮތަކަށެވެ. ހެދިފައިވާ ބޮޑު ފެންގަނޑުގެ ތެރޭގައި ދުއްވުންވީ ދަތި އުނދަގޫ ކަމަކަށެވެ. ވަކި ހިސާބުން ކާރު މަޑުކޮށްލަމުން އޭނާ ވަށައިގެން ބަލާލީ ވިއްސާރައިގެ އެއްވެސް އަލި މަގެއް ފެނޭތޯއެވެ.\nއެއްލި ކަޅިއަކުން އޭނާގެ ލޮލުގައި ކާރުގެ އެއްފަރާތަށް ވާ ގޮތަށް މަޑުކޮށްލައިގެން އިން ޒުވާނެއް އަޅައިގަތެވެ. ހެލްމެޓެއް އަޅާފައިވުމުން ކާކުކަން ވައްކެއް ނުވިއެވެ. އެހެންނަމަވެސް އެ ޒުވާނާ ހެލްމެޓް ނަގާ ދެކޮޅު ހޯދާލިތަން ފެނި އެއީ ކާކުކަން އިޒިއަން އަށް އެނގުނެވެ. އޭނާ އަށް ކުއްލި ޝޮކެއް ލިބުނެވެ. އެއީ ހަމަ އެޒުވާނާއެވެ. އަދިވެސް ސިފައަށް އެއްވެސް ބަދަލެއް އައިސްފައެއް ނުވެއެވެ. ދިގުކޮށްލާފައިވާ އިސްތަށިގަނޑާއެކު ކަންފަތުގައި ގައިވެސް ދެތިން ބޮޅު އަޅުވާލާފައިވެއެވެ. އަތުގައި ވެސް ފާޑު ފާޑުގެ އެއްޗެހި އަޅާފައި ހުއްޓެވެ. އެ ޒުވާނާ އިނީ އޭނާގެ ކާރުގެ އެއްފަރާތުގައި ކަމުން ވަރަށް ސާފުކޮށް އެމީހާ އިޒިއަންއަށް ފެނުނެވެ. ކާރުގައި ޖަހާފައިވަނީ ކަޅު ބިއްލޫރިކަމުން އޭނާއަށް އިޒިއަން ފެނުންވާނީ ނާދިރުކަމަކަށެވެ.\nކޮންމެއަކަސް އެޒުވާނާ ފެނުމުން އިޒިއަންއަށް ވެސް މީގެ ކުރީގެ ހަނދާންތައް އާވެގެން ދިޔައެވެ. އަންނަމުން ދިޔަ ހިޔާލާއެކު އޭނާގެ މިސްރާބު އޮޅި އާރޓްފިޝަލް ބީޗާ ދިމާ ބޭރުމަގަށް ކާރު އަނބުރާލެވުނެވެ. އޭރުވެސް ސިކުނޑީގައި މާޒީގެ އެކި މަންޒަރުތައް ކޮށްޓަމުން ދިޔައެވެ. ވަކި ހިސާބަކުން އޭނައަށް ކާރުގެ ދުވެލި މަޑުކޮށްލެވުނެވެ. ވަށައިގެން އެ ހިސާބަށް ބަލާލުމާއެކު އޭނާގެ ހިތަށް ބިރުވެރިކަމެއްވަނެވެ. ކާރު ކުރިއަށް ދުއްވާލާ އޭނާ ކުރިންދުވަހަކުވެސް އައިސް މަޑުކޮށްލި ހިސާބުގައި ކާރު ޕާރކްކޮށްލިއެވެ. ވެހެމުންދިޔަ ބޯ ވާރޭގެ ތެރެއިން އޭނާގެ ނަޒަރު ހުއްޓުނީ އެއްފަރާތުގައި ހުރި ބޮޑު އިމާރާތަށެވެ. މީހާގެ ނޭވާ އަވަސްވެގެން ދިޔައެވެ. އެ ތަނުން އޭނާ އަށް ސިފަވީ މީގެ އަހަރުތަކެއް ކުރީގެ މާޒީއެކެވެ.\n*****ފަސް އަހަރު ކުރި*****\nވައިދަގައެވެ. ވިއްސާރައެވެ. ބޮޑުތިކި ވާރޭތިކިތައް އެއްވެސް ރަޙްމެތް ނެތް ގޮތުގައި ގޭބިސީތަކާ މަގުމަތީގައި ވީހާއެއްޗަކަށް ހަމަލާ ދެމުން ދިޔައެވެ. މަގުތަކުގައި ހެދިފައިވާ ފެންގަނޑު ބޮޑެވެ. ވިދުވަރުގެ އައްޔާއެކު ޖަހާލާ ބާރު ގުގުރީގެ ސަބަބުން ކަންފަތުގައި އަތް އަޅާލަން ޖެހޭ ފަހަރު މަދެއްނޫނެވެ. ފަޒާގައި ހިފާފައިވަނީ އާދަޔާ ހިލާފް ތެތް ފިނިކަމެކެވެ. ތޫފާނުގެ ސަބަބުން މާލޭގެ މަގުތައް ވެސް ވަނީ ހަމަހިމޭންވެފައެވެ. ހާލަކުން ފަހަރަކު ނޫނީ ދުއްވާއެއްޗެއް މަގުމައްޗަކުން ނުފެނެއެވެ. ރޭޑިއޯ އިންނާއި ޓީވީ ތަކުން ކެނޑިނޭޅި ބޭރަށް ނުނިކުތުމަށް އިލްތިމާސްކުރަމުން ދިޔައެވެ. ހަވީރު ހަތަރެއްގެ ފަހުން އަވަސް ހަބަރުގެ ގޮތުގައި ޓީވީ ތަކުންވެސް މާލެއާއި ރަށްރަށުގައި ފެންބޮޑުވެގެން އުޅޭ ހަބަރު ގެނެސްދެމުން ދިޔައެވެ. ކަމެއް ދިމާވެދާނެކަމަށް ސަލާމަތީ ބާރުތަކުން ތިބީ ހުޝިއާރުވެއެވެ.\nހަދަންފަށާފައިވާ އިމާރާތެކެވެ. ދިހަ ބުރިއަށް ނަގާފައިވާއިރު ހަމައެކަނި އެތަނުގައި ކުރެވިފައިވަނީ ސިމެންތީގެ މަސައްކަތް އެކަންޏެވެ. އިމާރާތަކީ ބޮޑު އިމާރާތަކެވެ. މަގުމައްޗާވީ ފަރާތުގައި ދަލާއި ޓިނު ޖަހާފައި ވާއިރު އެތެރެ ވަނީ ފޮރުވިފައެވެ.\nމިތޫފާނީ ރޭ އެއްވެސް ބިރުވެރިކަމެއްނެތި މަސްތުގެ ދުނިޔޭގައި ޢާފިލްވެގެން ތިބި ޒުވާން އުމުރުފުރައިގެ ކުދިންނަށް ތޫފާނުގެ ހިލަމެއް ވީހެނެއް ހިޔެއްނުވެއެވެ. ތަފާތު ވައްތަރުގެ ބިއްލޫރި ފުޅިތައް ވަނީ މުޅިތަނަށް އުކާލެވިފައެވެ. ރަލާއި މަސްތުވާތަކެތީގެ ވަހުން މުޅި ތަން ވަނީ ތަޣައްޔަރު ވެފައެވެ. ތަންތަނުގައި ބިތްޖެހިގެން ތިބި އެކި އުމުރުފުރައިގެ ޒުވާނުން ދުން ބުރުވަމުން ދިޔައީ ދުނިޔޭގެ ވަގުތީ އުފާ ހާސިލް ކުރާފަދައަކުންނެވެ. އެއްވެސް ބިރުވެރިކަމެއް ހިޔާލެއް ފިކުރެއްނެތެވެ. ސިގިރޭޓާ މަސްތުވާ ތަކެތީގެ ދުނިޔޭގައި ގެއްލި ހުސްވެފައި ތިބެ މާތް ﷲ ހަރާމް ކުރައްވާފައިވާ ބޮޑެތި ފާފަތަކަށް އަރައިގަންނަމުން އެދަނީ އާޚިރަތް ހަނދާން ނައްތާލާފައިވާ ފަދައަކުންނެވެ. ބައެއްފަހަރު ޖަހާލާ ހިނިގަނޑު ވާރޭގެ އަޑާ އެކުވެގެން ދަނީއެވެ. ކުރެވެމުން ދިޔަ ފާފައިގެ ޒައްރެއްގެ މިންވަރުވެސް އިޙްސާސް ނުވާފަދައެވެ.